**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 14 Σεπτεμβρίου 2020, ημέρα Δευτέρα και ώρα 15.20΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού και Αθλητισμού «Αναμόρφωση θεσμικού πλαισίου των αρχαιρεσιών των αθλητικών φορέων, διακρινόμενοι συνοδοί αθλητών ΑμεΑ, σύσταση Εθνικής Πλατφόρμας Αθλητικής Ακεραιότητας, Ελληνική Ολυμπιακή Επιτροπή(Ε.Ο.Ε), Ελληνική Παραολυμπιακή Επιτροπή (Ε.Π.Ε.) και άλλες διατάξεις» (3η συνεδρίαση).

  Στη συνεδρίαση παρέστησαν ο Υφυπουργός Πολιτισμού και Αθλητισμού, κύριος Ελευθέριος Αυγενάκης, ο Γενικός Γραμματέας Αθλητισμού του Υπουργείου Πολιτισμού και Αθλητισμού, κ. Γεώργιος Μαυρωτάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Ακτύπης Διονύσιος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Μπακογιάννη Θεοδώρα, Ράπτη Ελένη, Σκόνδρα Ασημίνα, Στυλιανίδης Ευρυπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Βερναρδάκης Χριστόφορος, Γκαρά Αναστασία (Νατάσα), Ζεϊμπέκ Χουσεϊν, Μάλαμα Κυριακή, Μάρκου Κωνσταντίνος, Μωραϊτης Αθανάσιος, Σκουρλέτης Παναγιώτης (Πάνος), Σκούφα Ελισσάβετ (Μπέτυ), Τζούφη Μερόπη, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Πριν ξεκινήσουμε την ψηφοφορίατου νομοσχεδίου, να δώσω το λόγο στο Γενικό Γραμματέα του Υπουργείου Πολιτισμού και Αθλητισμού, στον κ. Γιώργο Μαυρωτά, να αναφερθεί στο άρθρο 23, σχετικά με τη Σύμβαση Macolin.

**ΓΕΩΡΓΙΟΣ ΜΑΥΡΩΤΑΣ (Γενικός Γραμματέας Αθλητισμού):** Ευχαριστώ πολύ, κύριε Πρόεδρε.

Εισάγεται νέα ρύθμιση, με το άρθρο 21 του νομοσχεδίου, που έχει να κάνει με τη δημιουργία της Εθνικής Πλατφόρμας της Σύμβασης Macolin, μία Σύμβαση, που υπέγραψε η Ελλάδα, το 2014 και την κυρώσαμε, όπως θυμάστε καλά, πέρσι τον Νοέμβριο, εδώ στο Κοινοβούλιο, στην Ελληνική Βουλή. Μάλιστα, τον Ιούνιο, έγινε και το όργανο επικύρωσης, παραδόθηκε στο Συμβούλιο της Ευρώπης και έτσι και επίσημα, έχουμε επικυρώσει την Σύμβαση για τη Χειραγώγηση των Αθλητικών Αγώνων.

Είμαστε μία από τις επτά χώρες, που το έχει κάνει αυτό και υπάρχει ένα δίκτυο Εθνικών Πλατφορμών, περίπου τριάντα Εθνικές Πλατφόρμες, όπως αυτή, που θα δημιουργήσουμε, με το παρόν νομοσχέδιο. Η Εθνική Πλατφόρμα είναι το βασικό εργαλείο της εφαρμογής της Σύμβασης Macolin. Στην Ελλάδα, θα αποτελείται από τη Γενική Γραμματεία Αθλητισμού, το Γενικό Γραμματέα Αθλητισμού, το Διοικητή της Εθνικής Αρχής Διαφάνειας, τον Πρόεδρο της Επιτροπής Εποπτείας και Ελέγχου Παιγνίων, τον Αθλητικό Εισαγγελέα και έναν εκπρόσωπο της Ελληνικής Αστυνομίας. Θα έχει ένα συντονιστικό ρόλο. Κάθε φορέας, που συμμετέχει, θα έχει τη δική του εξειδίκευση, το δικό του expertise και θα συνδράμει, με αυτή τη λειτουργία στην Εθνική Πλατφόρμα.

Η Γενική Γραμματεία Αθλητισμού, ως επί το πλείστον, θα έχει να κάνει, με τις διαδικασίες εκπαίδευσης, ενημέρωσης και ευαισθητοποίησης. Η Αρχή Διαφάνειας θα κατευθύνει τις διαδικασίες των αναφορών και των καταγγελιών. Η Επιτροπή Ελέγχου και Εποπτείας Παιγνίων, περισσότερο, θα κατευθύνει τις δράσεις αξιολόγησης των αναφορών και τέλος, η Ελληνική Αστυνομία και ο Αθλητικός Εισαγγελέας θα συμμετέχουν στο κομμάτι της διερεύνησης και της εφαρμογής του νόμου.

Κάθε φορέας θα έχει τους δικούς του συνδέσμους με την Ε.Π.ΑΘΛ.Α., με την Εθνική Πλατφόρμα Αθλητικής Ακεραιότητας, η οποία θα εδρεύει στη Γενική Γραμματεία Αθλητισμού. Θα έχει Συντονιστή και κάποιους υπαλλήλους και θα υπάρχει μία ροή πληροφορίας, που θα διευκολύνεται, σε ό,τι αφορά και τον εσωτερικό συντονισμό, αλλά και τη διεθνή συνεργασία.

Θα δημιουργηθούν τρεις ομάδες εργασίας. Μία για εκπαίδευση, μία για λήψη και αξιολόγηση καταγγελιών και μία για τη διερεύνηση των υποθέσεων και την εφαρμογή του νόμου.

Αυτό που θα πρέπει να πούμε, κλείνοντας, είναι ότι η χειραγώγηση των αγώνων -επειδή το ακούμε πολλές φορές και πάει το μυαλό μας μόνο στο Match fixing και στο «ΣΤΟΙΧΗΜΑ», είναι ότι δεν είναι μόνο το «ΣΤΟΙΧΗΜΑ», είναι όλοι οι τύποι χειραγώγησης των αγώνων, που μπορεί να έχουν να κάνουν, ακόμα και με σχολικά πρωταθλήματα.

Υπάρχει, πλέον, ιδιαίτερη αναφορά και στον Ολυμπιακό Χάρτη, σχετικά με τα παραπτώματα και τις πειθαρχικές κυρώσεις και όπως ήταν, περίπου, πριν από είκοσι χρόνια, το ντόπινγκ, όπου τότε μπήκε το πλαίσιο για την αντιμετώπισή του, σε αυτή τη φάση βρισκόμαστε, σε ό,τι αφορά τη χειραγώγηση των αγώνων, στο να δημιουργηθεί το πλαίσιο και αυτό γίνεται με τη Σύμβαση Μακόλιν, με τη δημιουργία των εθνικών πλατφορμών, προκειμένου να αντιμετωπισθεί μία από τις μεγαλύτερες, κατά τη γνώμη μου, παθογένειες στον Ελληνικό Αθλητισμό. Ευχαριστώ πολύ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Κύριε Μαυρωτά, και εγώ σας ευχαριστώ και για την ακρίβεια του χρόνου.

Περιμένουμε τον κ. Κωνσταντόπουλο και τον κ. Μπούμπα για την ψηφοφορία.

Ξεκινάμε την τρίτη συνεδρίαση της Επιτροπής μας, με την ψήφιση επί της αρχής.

Το λόγο έχει η κυρία Δούνια.

**ΠΑΝΑΓΙΩΤΑ (ΝΟΝΗ) ΔΟΥΝΙΑ (Εισηγήτρια της Πλειοψηφίας)**: Ψηφίζουμε «ναι», κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κ. Μωραϊτης.

**ΑΘΑΝΑΣΙΟΣ ΜΩΡΑΪΤΗΣ (Εισηγητής της Μειοψηφίας):** Ψηφίζουμε «κατά», κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ο κ. Κωνσταντόπουλος απουσιάζει, θα τον ρωτήσω στη συνέχεια.

Το λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.)**: Καταψηφίζουμε, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ο κ. Μπούμπας απουσιάζει, θα ερωτηθεί στη συνέχεια.

Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25)**: Καταψηφίζουμε, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ωραία.

Θα περιμένω τους άλλους δύο Εισηγητές, για να ολοκληρώσω την ψηφοφορία.

Προχωράμε στη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού και Αθλητισμού «Αναμόρφωση θεσμικού πλαισίου των αρχαιρεσιών των αθλητικών φορέων, διακρινόμενοι συνοδοί αθλητών ΑμεΑ, σύσταση Εθνικής Πλατφόρμας Αθλητικής Ακεραιότητας, Ελληνική Ολυμπιακή Επιτροπή (Ε.Ο.Ε.), Ελληνική Παραολυμπιακή Επιτροπή ( Ε.Π.Ε.) και άλλες διατάξεις», με την κατ’ άρθρον συζήτηση.

Το λόγο έχει η κυρία Δούνια.

**ΠΑΝΑΓΙΩΤΑ (ΝΟΝΗ) ΔΟΥΝΙΑ (Εισηγήτρια της Πλειοψηφίας)**: Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, έχοντας, ήδη, αναφερθεί σε προηγούμενη συνεδρίαση της Επιτροπής μας στο γενικό πλαίσιο και στη σκοπιμότητα των διατάξεων, που εξετάζουμε και αφού άκουσα, με μεγάλη προσοχή, τις πολύ ενδιαφέρουσες τοποθετήσεις των φορέων επί των ρυθμίσεων, θα μιλήσω σήμερα, αναλυτικότερα, για τα επιμέρους Μέρη του νομοσχεδίου.

Όπως έχει, ήδη, ειπωθεί, τα Μέρη αυτά είναι έξι και ρυθμίζουν καίρια θέματα για τον αθλητισμό και την εξέλιξή του.

Το Πρώτο Μέρος, που περιλαμβάνει 7 άρθρα, αποτελεί ένα από τα πιο καινοτόμα σημεία του νομοσχεδίου, ρυθμίζοντας τη λειτουργία ομοσπονδιών, ενώσεων και σωματείων, καθώς και τις αρχαιρεσίες τους. Σε αυτά, κατ΄ αρχάς, συμπληρώνονται τα κωλύματα συμμετοχής σε αθλητικό φορέα, που έχουν καθοριστεί, από τον προηγούμενο αθλητικό νόμο της Κυβέρνησης.

Έτσι, λοιπόν, επιτρέπεται κατ' εξαίρεση, ο εν ενεργεία προπονητής ενός αθλήματος να είναι μέλος αθλητικού σωματείου, που καλλιεργεί το ίδιο άθλημα και να μετέχει στο διοικητικό του συμβούλιο, όπως και σε καταστατικά όργανα της ένωσης ή της ομοσπονδίας, αν, ως αθλητής, έχει κατακτήσει από την πρώτη ως και την όγδοη θέση σε Ολυμπιακούς Αγώνες.

Παράλληλα, για την αποφυγή παρεξηγήσεων, καθορίζεται επακριβώς το διάστημα μετά την πάροδο του οποίου λογίζεται κάποιος, ως μη εν ενεργεία προπονητής, σε δύο μήνες από την κατάθεση της άδειας άσκησης επαγγέλματος.

Ακόμα, προστίθεται και το άθλημα της γυμναστικής στον κατάλογο των αθλημάτων, στα οποία κριτές αγώνων μπορούν να είναι ταυτόχρονα και μέλη αθλητικών σωματείων, που καλλιεργούν το συγκεκριμένο άθλημα. Την ίδια στιγμή, εντάσσονται τα αθλήματα της αντισφαίρισης και τοιχοσφαίρισης (σκουός), στην εξαίρεση, κατά την οποία οι αθλητές μπορούν να εγγράφονται, ως μέλη, σε σωματεία και να μετέχουν στα όργανα του αθλητικού σωματείου της ένωσης ή της ομοσπονδίας, εφόσον έχουν συμπληρώσει το 35ο έτος της ηλικίας τους. Και όπως είναι λογικό, θεσπίζεται κώλυμα για εμπόρους, κατασκευαστές και εφαρμοστές μηχανικών ή ηλεκτρονικών μερών οχημάτων, στη διοίκηση Πρωτοβάθμιων και Δευτεροβάθμιων Νομικών Προσώπων του μηχανοκίνητου αθλητισμού, καθώς η συμμετοχή τους θα συνιστούσε νόθευση του ανταγωνισμού.

Επίσης, με το υπό συζήτηση Μέρος του νομοσχέδιου, επέρχονται κομβικές αλλαγές, στις αρχαιρεσίες των αθλητικών σωματείων. Αλλαγές, που θα επιτρέψουν στις αθλητικές ενώσεις να ρυθμίζουν, ελεύθερα, τα του οίκου τους και να εκφράζουν γνήσια τη βούληση των μελών τους. Κι αυτό, επειδή, πλέον, όλα τα θέματα, που αφορούν στις αρχαιρεσίες, τις προϋποθέσεις και τη διαδικασία σύγκλησης και συμμετοχής των μελών στις συνελεύσεις, τη λήψη αποφάσεων σε αυτές και τα όργανα του σωματείου, θα ρυθμίζονται, κυρίως, από το καταστατικό του εκάστοτε αθλητικού σωματείου.

Όπως έπρεπε να έχει γίνει από καιρό, θα απαγορεύεται εφεξής ρητά, η δια πληρεξουσίου συμμετοχή. Κάθε μέλος θα συμμετέχει στη γενική συνέλευση αυτοπροσώπως, με μία μόνο ψήφο. Για την ενίσχυση της διαφάνειας των αρχαιρεσιών, θα καταρτίζεται και θα δημοσιεύεται από το διοικητικό συμβούλιο του σωματείου ο κατάλογος με τα μέλη του, που έχουν δικαίωμα συμμετοχής, αλλά και ψήφου. Ο κατάλογος αυτός πρέπει να είναι έτοιμος δέκα μέρες, πριν από τη γενική συνέλευση. Προκειμένου να διασφαλιστεί περαιτέρω το αδιάβλητο των διαδικασιών των αρχαιρεσιών, ορίζεται ότι θα προΐσταται της τριμελούς εφορευτικής επιτροπής δικηγόρος, ως δικαστικός αντιπρόσωπος. Συγχρόνως, οι εκλογές για τα διοικητικά συμβούλια θα διεξάγονται με ενιαίο ψηφοδέλτιο, που θα απαρτίζεται, από δύο επιμέρους τμήματα. Στο πρώτο τμήμα, θα βρίσκονται οι υποψήφιοι πρόεδροι και στο δεύτερο, τα υποψήφια μέλη. Ο εκλογέας θα σταυροδοτεί τον υποψήφιο πρόεδρο της προτίμησής του και θα δικαιούται να σταυροδοτήσει υποψήφια μέλη, μέχρι τα δύο τρίτα του συνόλου των προς εκλογή θέσεων. Έτσι, επιτυγχάνεται ένα σύστημα ενισχυμένης αναλογικής και, με τον τρόπο αυτόν, αναμένεται να αποφεύγονται φαινόμενα δυσλειτουργίας και αδυναμίας λήψης αποφάσεων, που παρατηρούνται, σε συστήματα απλής αναλογικής.

Καλό θα ήταν, ασφαλώς, τόσο στα ψηφοδέλτια όσο και στα όργανα διοίκησης όλων των αθλητικών ενώσεων, καθώς γυναίκες λαμβάνουν μέρος σε αγώνες, με πολλές αξιώσεις και ανάλογες επιτυχίες με τους άνδρες συναθλητές τους και έχουν πολλά να προσφέρουν στον αθλητικό χώρο, όπως και σε κάθε πεδίο.

Επιπλέον, στο Πρώτο Μέρος του νομοσχεδίου, καθορίζεται ο τρόπος εκλογής του αντιπροέδρου, του γραμματέα και του ταμία του διοικητικού συμβουλίου. Αυτοί θα εκλέγονται, με απόλυτη πλειοψηφία, από το σύνολο των εκλεγέντων συμβούλων, κατά την πρώτη συνεδρίαση του διοικητικού συμβουλίου, που θα συγκαλείται, με σκοπό τη συγκρότησή του σε σώμα.

Κυρίες και κύριοι συνάδελφοι, σημαντικές είναι και οι αλλαγές, που επέρχονται, στις διαδικασίες χορήγησης ειδικής αθλητικής αναγνώρισης στα σωματεία. Σύμφωνα με αυτές, περιορίζεται το περιεχόμενο της απαιτούμενης από το νόμο βεβαίωσης της αθλητικής ένωσης ή της ομοσπονδίας στην πιστοποίηση μόνο της εγγραφής του σωματείου, ως μέλους τους, ακόμα, προκειμένου για να αποφεύγονται λαϊκίστικες συμπεριφορές, εκ μέρους των ομοσπονδιών, προβλέπεται μία διαδικασία τεκμηριωμένης έκδοσης της βεβαίωσης.

Για λόγους διευκόλυνσης των σωματείων, παρέχεται η δυνατότητα σε αυτά, κατά τα πρώτα 2 έτη από την εγγραφή τους σε αθλητική ένωση ή ομοσπονδία, να μετέχουν στην αγωνιστική δραστηριότητα της οικείας ένωσης ή ομοσπονδίας, πλην των πανελλήνιων αγώνων και πρωταθλημάτων, χωρίς να διαθέτουν ειδική αθλητική αναγνώριση, την οποία μπορούν να αιτηθούν και να λάβουν το αργότερο εντός διετίας.

Όπως είναι λογικό, αν μετά την πάροδο δύο ετών, από την εγγραφή τους σε αθλητική ένωση η ομοσπονδία, το εκάστοτε αθλητικό σωματείο δεν έχει λάβει την ειδική αθλητική αναγνώριση, διαγράφεται αυτοδικαίως από το μητρώο των μελών της ένωσης ή της ομοσπονδίας.

Ειδική πρόβλεψη υπάρχει και για εκείνα τα σωματεία, που, κατά την έναρξη ισχύος του παρόντος, είναι ήδη εγγεγραμμένα σε αθλητική ένωση ή ομοσπονδία, χωρίς, όμως, να έχουν λάβει την ειδική αθλητική αναγνώριση, τα οποία μπορούν να υποβάλλουν αίτηση, για την χορήγηση της αναγνώρισης, το αργότερο εντός του ίδιου χρονικού διαστήματος των δύο ετών.

Επίσης, πολύ εύλογα προβλέπεται, ότι θα τηρείται από εδώ και στο εξής, Μητρώο ειδικά αναγνωρισμένων αθλητικών σωματείων. Αθλητικό σωματείο, που δεν φέρει την ειδική αθλητική αναγνώριση και δεν έχει εγγραφεί στο ηλεκτρονικό Μητρώο Αθλητικών Σωματείων, δεν θα μπορεί να χρησιμοποιεί αθλητικές εγκαταστάσεις, που ανήκουν σε εποπτευόμενα από τη Γενική Γραμματεία Αθλητισμού, Νομικά Πρόσωπα Δημοσίου και Ιδιωτικού Δικαίου.

Μία αυτονόητη εδώ και χρόνια ρύθμιση, είναι και εκείνη, που ορίζει, ότι στη γενική συνέλευση της ένωσης, συμμετέχουν με αντιπροσώπους, μόνο τα αθλητικά σωματεία, που είναι μέλη. Το κάθε σωματείο θα εκπροσωπείται στη γενική συνέλευση από έναν αντιπρόσωπο και θα διαθέτει μία μόνο ψήφο. Ο αντιπρόσωπός του θα πρέπει να συμμετέχει και να ψηφίζει αυτοπροσώπως. Και το κυριότερο για τις εκλογές των ενώσεων.

Ο εκλογικός κατάλογος για τις ενώσεις θα περιλαμβάνει αποκλειστικά και μόνο ενεργά και νόμιμα σωματεία. Δηλαδή, σωματεία, που έχουν ειδική αθλητική αναγνώριση, έχουν εγγραφεί στο ηλεκτρονικό μητρώο της Γενικής Γραμματείας Αθλητισμού και κατά τα δύο από τα τρία προηγούμενα της γενικής συνέλευσης ημερολογιακά έτη συμμετείχαν σε επίσημες αθλητικές διοργανώσεις με τους απαιτούμενους αθλητές.

Η συμμετοχή στις αθλητικές διοργανώσεις αποδεικνύεται, αποκλειστικά και μόνο, από επίσημα φύλλα αγώνων, που διοργανώνεται από την οικεία ένωση ή ομοσπονδία ή διεθνών αγώνων, που διοργανώνονται από αθλητικά σωματεία και διεξάγονται, με την έγκριση της οικείας ομοσπονδίας. Όπως καταλαβαίνουμε όλοι, η τελευταία είναι μια σημαντική διάκριση, καθώς με τη συμμετοχή μόνο νόμιμων αθλητικών φορέων, που έχουν ενεργή αθλητική δραστηριότητα και είναι καταχωρημένοι στο Μητρώο της Γενικής Γραμματείας Αθλητισμού, θα εξαλειφθεί επιτέλους το φαινόμενο των σωματείων φαντασμάτων, τα οποία παρόλο, που δεν είχαν καμία αγωνιστική δραστηριότητα, ψήφιζαν ως τώρα στις εκλογές, με αποτέλεσμα να αλλοιώνεται το εκλογικό αποτέλεσμα.

Πέραν όλων των παραπάνω, τροποποιείται το ισχύον σύστημα έγκρισης και οριστικοποίησης των εκλογικών καταλόγων των ενώσεων. Ειδικότερα, ορίζεται ότι 45 ημέρες, πριν από τη διεξαγωγή της γενικής συνέλευσης, δημοσιεύεται η πρόσκληση στην σελίδα της ένωσης. Ταυτόχρονα, 40 τουλάχιστον ημέρες, πριν από τη σύγκληση της γενικής συνέλευσης, το διοικητικό συμβούλιο της αθλητικής ένωσης καταρτίζει και υποβάλλει στη Γενική Γραμματεία Αθλητισμού κατάλογο με τα σωματεία, που έχουν δικαίωμα συμμετοχής και ψήφου, στην επικείμενη γενική συνέλευση. Ο κατάλογος αυτός επικυρώνεται από τη Γενική Γραμματεία Αθλητισμού, με βάση το τηρούμενο στην υπηρεσία αυτή ηλεκτρονικό Μητρώο Αθλητικών Σωματείων. Προβλέπεται ότι δικαίωμα να εκλέγει στα καταστατικά όργανα της αθλητικής ένωσης έχει μόνον μέλος αθλητικού σωματείου, μέλος της ένωσης, το οποίο έχει δικαίωμα να εκλέγει και να εκλέγεται, εφόσον το σωματείο έχει αποκτήσει δικαίωμα συμμετοχής και ψήφου στη γενική συνέλευση. Η απόκτηση εκ μέρους του υποψηφίου του δικαιώματος να εκλέγει και να εκλέγεται αποδεικνύεται, αποκλειστικά και μόνο, με σχετική βεβαίωση του οικείου αθλητικού σωματείου. Καθορίζονται οι περιπτώσεις, στις οποίες εκπίπτουν του αξιώματός τους τα μέλη του διοικητικού συμβουλίου της αθλητικής ένωσης.

Διευκρινίζεται ότι ειδικά το Διοικητικό Συμβούλιο της Ελληνικής Ομοσπονδίας Αθλητισμού Κωφών εκλέγεται για τετραετή θητεία, εντός του τελευταίου τετραμήνου του έτους διεξαγωγής των Ολυμπιακών Αγώνων Κωφών.

Προωθείται διάταξη, σύμφωνα με την οποία, στις συνεδριάσεις του διοικητικού συμβουλίου των ομοσπονδιών, καλείται να συμμετάσχει και ένας εκπρόσωπος των εν ενεργεία αθλητών, ανά καλλιεργούμενο άθλημα από την ομοσπονδία, χωρίς, όμως, δικαίωμα ψήφου. Ρυθμίζονται οι γενικές συνελεύσεις και οι αρχαιρεσίες των αθλητικών ομοσπονδιών.

Τέλος, προβλέπεται, αναφορικά με τη σύγκληση, συγκρότηση και λειτουργία της Γενικής Συνέλευσης της Ελληνικής Ποδοσφαιρικής Ομοσπονδίας, ότι εφαρμόζονται αποκλειστικά οι διατάξεις του Καταστατικού της. Από τη ρύθμιση αυτή εξαιρείται ο χρόνος διεξαγωγής των αρχαιρεσιών, ως προς τον οποίο ο νόμος κατισχύει κάθε διαφορετικής καταστατικής ρύθμισης.

Κυρίες και κύριοι συνάδελφοι, ας περάσουμε τώρα στο Δεύτερο Μέρος του νομοσχεδίου. Με τα άρθρα 8 και 9 νομοσχεδίου, λύνονται προβλήματα, που αποτελούσαν, για χρόνια, τροχοπέδη στο χώρο του Παραολυμπιακού Αθλητισμού, αφού επιδιώκεται η δικαιότερη και σύμφωνη με τις αρχές του αθλητισμού εκπροσώπηση στην 11μελή ολομέλεια της Διοίκησης της Ελληνικής Παραολυμπιακής Επιτροπής των επιμέρους φορέων. Δηλαδή, της Εθνικής Αθλητικής Ομοσπονδίας Ατόμων με Αναπηρίες, της Ομοσπονδίας Σωματείων Ελλήνων Καλαθοσφαιριστών με Αμαξίδιο και των Παραολυμπιονικών.

Δίνεται η δυνατότητα ανάπτυξης του αθλήματος του ποδοσφαίρου των ατόμων με ακρωτηριασμό, εν γένει ανωμαλία ενός εκ των δύο κάτω άκρων, με την πρόβλεψη της σύστασης ομοσπονδίας για το εν λόγω άθλημα, με αποφάσεις τριών σχετικών σωματείων, που πληρούν τις νόμιμες προϋποθέσεις, λαμβανομένου υπόψη του μειωμένου αριθμού αθλητών με τη συγκεκριμένη αναπηρία.

Εισάγεται κώλυμα ταυτόχρονης συμμετοχής στην Ολομέλεια της Διοίκησης και στην Εκτελεστική Επιτροπή της Ελληνικής Παραολυμπιακής Επιτροπής και σε διοικητικό συμβούλιο ή σε άλλο καταστατικό όργανο οποιασδήποτε άλλης αθλητικής ομοσπονδίας ατόμων με αναπηρίες και ορίζεται η νέα σύνθεση των μελών της Ελληνικής Παραολυμπιακής Επιτροπής.

Στο Τρίτο Μέρος του νέου αθλητικού νομοσχεδίου και συγκεκριμένα, στα άρθρα 10 έως και 20, αντιμετωπίζονται επιμέρους ζητήματα της ισχύουσας αθλητικής νομοθεσίας για τον ερασιτεχνικό και τον επαγγελματικό αθλητισμό. Μεταξύ άλλων, σε αυτό το Μέρος, βρίσκουμε ρυθμίσεις, σχετικά με τις προσλήψεις του προσωπικού στις αθλητικές ομοσπονδίες, οι οποίες, αν και κατά κανόνα γίνονται μέσω ΑΣΕΠ, πραγματοποιούνται εκτός ΑΣΕΠ όσον αφορά πρόσωπα, που έχουν συγκεκριμένες και εξειδικευμένες γνώσεις και είναι απολύτως απαραίτητα, για την εξυπηρέτηση της αθλητικής και αγωνιστικής δραστηριότητας τους, όπως είναι οι λογιστές. Επίσης, υπάρχουν ρυθμίσεις για την τήρηση του Μητρώου Προπονητών, τη δυνατότητα των εν ενεργεία αθλητών να ασκούν και την προπονητική, αλλά και την έννοια του εκπαιδευτή στα αθλήματα της τοξοβολίας και της σκοποβολής. Επίσης, τη δυνατότητα των αθλητικών ομοσπονδιών να προβλέπουν δύο μεταγραφικές περιόδους, εντός ενός χρόνου αντί για τη μία, που ισχύει, μέχρι σήμερα. Με τη διάταξη αυτή, διευκολύνεται η κινητικότητα των αθλητών. Ακόμη, ρυθμίσεις υπάρχουν για την κατάργηση των κωλυμάτων μη αναγνώρισης της διάκρισης, που σημειώνεται από μαθητή – αθλητή, προκειμένου να εισαχθεί στα ΤΕΦΑΑ ή σε άλλη σχολή ή τμήμα, εφόσον η διάκριση αυτή επετεύχθη, κατά το σχολικό έτος, όπου αυτός μετεγγράφη είτε από ένα λύκειο της ημεδαπής σε ένα άλλο, είτε σε λύκειο της ημεδαπής από λύκειο της αλλοδαπής. Ακόμη υπάρχει ρύθμιση για την πρόληψη δυνατότητας, στην περίπτωση, που το τμήμα εισαγωγής ενός διακριθέντος μαθητή – αθλητή δεν χορηγεί την ειδικότητα του αθλήματος, στο οποίο σημειώθηκε η διάκριση, ο αθλητής αυτός να μεταγραφεί στο αντίστοιχο εκπαιδευτικό ίδρυμα, το οποίο χορηγεί την ειδικότητα αυτή και βρίσκεται πλησιέστερα προς τον τόπο της έδρας του σωματείου, που ανήκει αυτός ο αθλητής.

Ακόμη, μια μεγάλης σπουδαιότητας ρύθμιση – τομή, είναι αυτή που καλύπτει το νομοθετικό κενό, που υπήρχε, στο να χορηγούνται οι παροχές για εξαιρετικές αγωνιστικές διακρίσεις και σε αθλητές – συνοδούς, που αγωνίζονται σε αγώνες ατόμων με αναπηρίες. Όπως είναι γνωστό, οι συνοδοί αθλητές απαιτείται να είναι στο ίδιο επίπεδο προετοιμασίας με τον αθλητή με αναπηρία, ενώ η αγωνιστική τους συμμετοχή είναι απαραίτητη και καθοριστική στη διαμόρφωση του τελικού αγωνιστικού αποτελέσματος. Έτσι, θα πρέπει να έχουν τα ίδια δικαιώματα με τους αθλητές με αναπηρία, τους οποίους καθοδηγούν, συνοδεύουν ή συνεπικουρούν και να απολαμβάνουν ανάλογα προνόμια με εκείνους.

Σε αυτό το Μέρος, ακόμα αντιμετωπίζεται το θέμα της λειτουργίας και αδειοδότησης των αμιγώς αθλητικών ιππικών εγκαταστάσεων, που παρά τον αθλητικό τους χαρακτήρα, ως τώρα, αδειοδοτούνταν, ως κτηνοτροφικές εγκαταστάσεις και επιτυγχάνεται η πλήρης ανεξαρτησία των ελέγχων ντόπινγκ από τις αθλητικές ομοσπονδίες, οι οποίες δεν θα επωμίζονται πλέον το ετήσιο κόστος.

Κυρίες και κύριοι συνάδελφοι, στο Τέταρτο και Πέμπτο Μέρος του νομοσχεδίου, που περιλαμβάνουν τα 21 και 22 αντίστοιχα, δημιουργείται η Εθνική Πλατφόρμα της Σύμβασης Macolin, σχετικά με την καταπολέμηση της χειραγώγησης των αθλητικών αγώνων, με κύριο ρόλο, τη συλλογή πληροφοριών, ενάντια στη χειραγώγηση των αθλητικών αγώνων, τη διαβίβαση αυτών στις αρμόδιες αρχές και οργανισμούς και το συντονισμό των δράσεων, ενάντια στη χειραγώγηση των αθλητικών αγώνων. Ακολούθως, πραγματοποιείται η αναγκαία νομοθετική κύρωση της τροποποίησης του Καταστατικού της Ελληνικής Ολυμπιακής Επιτροπής, όπως αποφασίστηκε, σχετικά, στην Ολομέλειά της.

Ολοκληρώνοντας, πιστεύω ότι δεν θα πρέπει να παραβλέψουμε τη σημασία των διατάξεων του Έκτου Μέρους του νομοσχεδίου και συγκεκριμένα των άρθρων 23 έως και 31, όπου ρυθμίζονται θέματα, που απασχολούν τον ευρύτερο τομέα του αθλητισμού, όπως είναι, για παράδειγμα, η κατοχύρωση των εργασιακών δικαιωμάτων των εργαζομένων του Νομικού Προσώπου Δημοσίου Δικαίου «Εθνικό Αθλητικό Κέντρο Νεότητας Αγίου Κοσμά», του οποίου οι εγκαταστάσεις θα κατεδαφιστούν, για να υλοποιηθεί το πρόγραμμα ανάπλασης και ανοικοδόμησης του Ελληνικού.

Επίσης, είναι η παράταση του χρόνου διεξαγωγής των αρχαιρεσιών στις αθλητικές ομοσπονδίες, κατά 45 ημέρες, ώστε να αποφευχθούν τυχόν δυσχέρειες στη διεξαγωγή τους, που θα μπορούσαν να προκύψουν από την ενδεχόμενη επιβολή μέτρων για την αποφυγή διάδοσης του κορωνοϊού και η διασφάλιση του δικαιώματος εισαγωγής σε ΑΕΙ αθλητών, που πέτυχαν εξαιρετική αγωνιστική διάκριση, αγωνιζόμενοι με αθλητικό σωματείο, που δεν είχε την προβλεπόμενη ειδική αθλητική αναγνώριση.

Κυρίες και κύριοι συνάδελφοι, γίνεται φανερό, ότι πρόκειται για ένα νομοσχέδιο, που μόνο καλό μπορεί να κάνει, ένα νομοσχέδιο, που σκοπεύει να βοηθήσει τον ελληνικό αθλητισμό να γίνει πιο υγιής και διαφανής, διασφαλίζοντας τη συμμετοχή, ολοένα και περισσότερων νέων αθλητών σε ενώσεις, σωματεία και ομοσπονδίες, μέσα από διαδικασίες δημοκρατικές και αδιάβλητες. Σας καλώ, λοιπόν, να το υπερψηφίσετε, λαμβάνοντας, ως δεδομένο, ότι απώτερος στόχος όλων μας είναι η απελευθέρωση και η καλύτερη αξιοποίηση των παραγωγικών δυνάμεων του αθλητισμού, στη χώρα μας. Σας ευχαριστώ πάρα πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Θα ολοκληρώσουμε την ψηφοφορία επί της αρχής. Επαναλαμβάνω, ερωτώ, αν γίνεται δεκτό το σχέδιο νόμου του Υπουργείου Πολιτισμού και Αθλητισμού ««Αναμόρφωση θεσμικού πλαισίου των αρχαιρεσιών των αθλητικών φορέων, διακρινόμενοι συνοδοί αθλητών ΑμεΑ, σύσταση Εθνικής Πλατφόρμας Αθλητικής Ακεραιότητας, Ελληνική Ολυμπιακή Επιτροπή (Ε.Ο.Ε), Ελληνική Παραολυμπιακή Επιτροπή (Ε.Π.Ε.) και άλλες διατάξεις», επί της αρχής.

Ο κύριος Κωνσταντόπουλος, Ειδικός Αγορητής του Κινήματος Αλλαγής, έχει το λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του ΚΙΝΗΜΑΤΟΣ ΑΛΛΑΓΗΣ)**: Επί της αρχής «όχι».

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ο κύριος Μπούμπας, ο Ειδικός Αγορητής της Ελληνικής Λύσης.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της ΕΛΛΗΝΙΚΗΣ ΛΥΣΗΣ)**: Επί της αρχής, κύριε Πρόεδρε, επιφυλασσόμεθα για την Ολομέλεια.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Επομένως, το σχέδιο νόμου του Υπουργείου Πολιτισμού και Αθλητισμού «Αναμόρφωση θεσμικού πλαισίου των αρχαιρεσιών των αθλητικών φορέων, διακρινόμενοι συνοδοί αθλητών ΑμεΑ, σύσταση Εθνικής Πλατφόρμας Αθλητικής Ακεραιότητας, Ελληνική Ολυμπιακή Επιτροπή (Ε.Ο.Ε), Ελληνική Παραολυμπιακή Επιτροπή (Ε.Π.Ε.) και άλλες διατάξεις» γίνεται δεκτό επί της αρχής, κατά πλειοψηφία.

Το λόγο έχει ο κύριος Μωραΐτης.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ (Εισηγητής της Μειοψηφίας)**: Ευχαριστώ, κύριε Πρόεδρε. Κυρίες και κύριοι συνάδελφοι, συζητάμε σήμερα, σε συνέχεια της πρώτης συνεδρίασης της Επιτροπής και της ακρόασης των φορέων, ένα νομοσχέδιο, που η Κυβέρνηση αποκαλεί «αθλητική μεταρρύθμιση» και «επανάσταση του αυτονόητου» και εδώ είναι, που η επικοινωνία επισκιάζει την ουσία, όπως σε όλο τον πολιτικό σχεδιασμό αυτής της Κυβέρνησης. Αν ήθελα, πραγματικά, να βάλω έναν τίτλο σε αυτό το νομοσχέδιο, ειδικά μετά την ακρόαση των φορέων και την κατάθεση από μέρους τους της αγωνίας, των προβληματισμών, των αντιρρήσεων και γενικώς το κλίμα, το οποίο έχει διαμορφωθεί, στην αθλητική κοινότητα, ο τίτλος, ο οποίος θα έβαζα θα ήταν «Το αθλητικό κίνημα στο απόσπασμα»!

Μετά από την πολυδιαφημιζόμενη διαβούλευση, με τους εκπροσώπους της αθλητικής κοινότητας, για δέκα μήνες και με την υπόσχεση να διαμορφωθεί κλίμα συνεργασίας, με το χώρο, να διασφαλιστεί η ομαλότητα και η ηρεμία, βλέπουμε ακριβώς τα αντίθετα αποτελέσματα. Κατατέθηκε ένα νομοσχέδιο, που, τελικά, έχει διαμορφώσει ένα μεγάλο κλίμα διαφωνιών, αντιπαραθέσεων, το οποίο το είδαμε σήμερα, ξεκάθαρα, στην ακρόαση των φορέων. Ένα νομοσχέδιο, που καταφέρνει να δημιουργήσει περισσότερα προβλήματα από αυτά, τα οποία υποσχέθηκε στην αρχή ο αρμόδιος Υφυπουργός ότι θα λύσει.

Κυρίες και κύριοι συνάδελφοι, η Κυβέρνηση δεν έχει αφήσει κανέναν χώρο κοινωνικής και θεσμικής εκπροσώπησης, που να μην εφαρμόσει το σχέδιο «παρέμβαση, έλεγχος και επίδειξη ισχύος», που να μην εφαρμόζεται το σχέδιο «ικανοποίησης ημετέρων και καταστρατήγησης δημοκρατικών αξιών, κανόνων διαφάνειας και λογοδοσίας». Να συμπληρώσω, σε αυτό το κρεσέντο αυταρχικότητας και πολιτικής ασυδοσίας και το σχέδιο «η μία κοινωνική ομάδα εναντίον της άλλης», που αποτελεί τεράστιο κίνδυνο για τη δημοκρατία και την κοινωνική συνοχή. Και σε αυτό το νομοσχέδιο, έρχεται με τις ίδιες τακτικές να σαρώσει και το χώρο του αθλητισμού.

Δεν θα υποστηρίξω ότι ο ελληνικός αθλητισμός είναι ένας χώρος, στρωμένος με ροδοπέταλα. Όλοι οι θεσμικοί εκπρόσωποι του χώρου και ο κάθε γνήσιος φίλαθλος, γνωρίζουν τις διαχρονικές παθογένειες του αθλητισμού και όλοι διεκδικούν, εδώ και χρόνια, την απαλλαγή από τις τοξικές συνθήκες-συμπεριφορές και σχέσεις, μέσα στον αθλητικό χώρο. Δεν υπάρχει ούτε ένας, που να αμφισβητεί την καταστρατήγηση της αξιοκρατίας, ούτε ένας, που να μην αποστρέφεται τη γάγγραινα του παραγοντισμού και της εμπορευματοποίησης. Όμως, δεν μπορεί κανένας να ισοπεδώνει τους πάντες, γιατί αυτό έχουμε ζήσει, το τελευταίο χρονικό διάστημα.

Δεν μπορούν να διαγράφονται, σε καμία περίπτωση και να διαγράφεται από επίσημα χείλη η πολυετής αφιλοκερδής προσφορά πολλών παραγόντων, που κράτησαν και κρατούν ψηλά τη σημαία του αθλητισμού, στη χώρα. Δεν έχει κανείς το δικαίωμα να επιβάλλει τον ξαφνικό θάνατο σε ανθρώπους, που συνέβαλαν, χρόνια τώρα, να βρίσκεται ο αθλητισμός στις πρώτες αξιακές θέσεις της κοινωνίας μας. Μέσα σε όλη αυτή την εικόνα, ήλθε και η πανδημία, που δημιούργησε πρόσθετες δυσλειτουργίες, στο χώρο του αθλητισμού και περιμένουμε από τον Υφυπουργό να μας εξηγήσει λίγο καλύτερα τι ακριβώς θα γίνει με τα 12 εκατομμύρια. Τα σωματεία αυτό το περιμένουν και οι ομοσπονδίες, το γνωρίζετε, πάρα πολύ καλά, κάνατε μια αναφορά, στην τοποθέτησή σας, στη συζήτηση επί της αρχής, αλλά πρέπει να απαντήσετε πιο συγκεκριμένα, νομίζω, στις αγωνίες, που υπάρχουν.

Κύριε Υπουργέ, δυστυχώς, παρά τις περί του αντιθέτου διακηρύξεις, καταθέσατε ένα αθλητικό νομοσχέδιο, που αποστρέφεται κάθε αναγκαία δημοκρατική αλλαγή και μεταρρύθμιση. Ένα νομοσχέδιο, το οποίο το χαρακτηρίσαμε, από την πρώτη στιγμή, πίσω ολοταχώς. Το διαφημίζετε, ως τολμηρό και ρηξικέλευθο, ότι τάχα χαράζει νέα νερά και καθαρίζει το παλιό και ταυτόχρονα φέρνει το καινούργιο. Το κάνετε, μάλιστα, με τέτοιο τρόπο, που όμοιό του δεν έχει υπάρξει ποτέ, από τη Μεταπολίτευση και μετά. Πρόκειται για την πιο ωμή και βίαιη παρέμβαση στα διοικητικά του αθλητισμού με διατάξεις, που συγκρούονται με το δικαιϊκό μας σύστημα και ιδίως, με το άρθρο 78 του Αστικού Κώδικα περί σωματείων. Παρέμβαση, έλεγχος, επίδειξη ισχύος, αυτή είναι η μεταρρύθμιση, την οποία φέρνετε στον αθλητισμό.

Με την τακτική σας, επιχειρείτε – και αυτό φάνηκε και σήμερα από τις τοποθετήσεις των φορέων – να ελέγξετε διοικήσεις, αθλητικά σωματεία, ενώσεις, ομοσπονδίες και κατ’ επέκταση την Ελληνική Ολυμπιακή Επιτροπή και να εγκαθιδρύσετε ένα κομματικό κράτος, στην πυραμίδα του αθλητισμού. Με την τακτική σας, υποχρεώνετε, σήμερα, σωματεία ενώσεις και ομοσπονδίες να υποβάλλουν τον εκλογικό τους κατάλογο, υπό την έγκριση σας και μάλιστα 45 μέρες, πριν, ώστε να έχετε τον απαραίτητο χρόνο, για να δείτε τι θα κάνετε. Αυτό, κύριε Υπουργέ, αποτελεί μια παγκόσμια πρωτοτυπία, παραβιάζει, πλήρως, κάθε έννοια αυτονομίας του αθλητισμού, σας το επισήμανε, σήμερα, μάλιστα και η Ολυμπιακή Επιτροπή, δια στόματος του Προέδρου της. Ικανοποίηση ημετέρων, καταστρατήγηση δημοκρατικών αξιών και διαφάνειας.

Αυτή ακριβώς είναι η ανανέωση, που επιχειρεί, αυτό το νομοσχέδιο. Υπαινίσσεστε, ότι φέρνετε το νέο, υποστηρίζοντας, όμως, μόνο αρεστούς σε εσάς υποψηφίους προέδρους. Με μια σειρά από φωτογραφικές διατάξεις, καταργήσατε τα συγκεκριμένα κωλύματα, που τους αφορούσαν, με προηγούμενο νόμο, έτσι ώστε να μπορούν να είναι υποψήφιοι. Οι περισσότεροι εξ αυτών, είναι γνωστό, ότι είναι συνδεδεμένοι με συγκεκριμένα επιχειρηματικά συμφέροντα. Το νομοσχέδιό σας είναι ένα αντιδημοκρατικό, αυταρχικό, συγκεντρωτικό, στα όρια της συνταγματικής νομιμότητας κατασκεύασμα, με σωρεία αντιφάσεων και ασαφειών, που σας επισήμαναν οι ομοσπονδίες και η Ολυμπιακή Επιτροπή, οι περισσότερες εκ των οποίων και αυτό πρέπει να σας προβληματίσει ιδιαίτερα, είναι, ότι θα κριθούν, όπως φαίνεται, στις αίθουσες των δικαστηρίων. Ενσπείρετε και το διχασμό στην αθλητική κοινότητα, όπως και σε όλη την κοινωνία. Παρακολουθούμε μια συνεχή συκοφάντηση των αθλητικών στελεχών, αλλά και την καλλιέργεια ενός κλίματος έντασης και διχασμού, στη μεγάλη οικογένεια του αθλητισμού.

Έρχομαι, τώρα, στην κατ’ άρθρο συζήτηση αυτού του νομοσχεδίου, στο Πρώτο Μέρος του νομοσχεδίου, περί κωλυμάτων γενικών συνελεύσεων. Φροντίζετε να τελειώσετε ό,τι ξεκινήσατε με τις τροπολογίες των δύο τελευταίων μηνών, τη διαμόρφωση του νομικού πλαισίου για τις αρχαιρεσίες, με τρόπο αυταρχικό, φωτογραφικό και συνάμα επικίνδυνο, για το μέλλον του ερασιτεχνικού αθλητισμού.

Στο άρθρο 1 και συγκεκριμένα στην παράγραφο 3, εισάγετε εξαίρεση για τους εν ενεργεία προπονητές, οι οποίοι, στο παρελθόν, έχουν κατακτήσει από την 1η ως την 8η  ολυμπιακή νίκη, ώστε να έχουν το δικαίωμα συμμετοχής, ως μέλη, σε αθλητικό σωματείο και να μετέχουν στο διοικητικό συμβούλιο, αλλά και στα άλλα όργανα, καθώς και σε καταστατικά όργανα υπερκείμενης ένωσης ή ομοσπονδίας. Θεωρούμε, όμως, την αιτιολόγηση η οποία έχει γίνει, προσχηματική και παράλληλα φωτογραφική.

Όσον αφορά στην παράγραφο 4 του ίδιου άρθρου, θα θέλαμε να μας ενημερώσει ο Υπουργός, αν η προσθήκη στην εξαίρεση των κριτών της γυμναστικής βασίζεται σε εισήγηση της αρμόδιας ομοσπονδίας ή έστω γίνεται, κατόπιν αιτήματος του οργάνου των κριτών της γυμναστικής. Αυτό θέλουμε να το γνωρίζουμε. Σε διαφορετική περίπτωση, θα πρέπει να ανατρέξουμε και αυτό δεν θέλουμε να το κάνουμε, σε υποψηφιότητες των επικείμενων αρχαιρεσιών, προκειμένου να βρούμε την απάντηση σ’ αυτό το ερώτημα, ακριβώς εδώ.

Συνεχίζοντας με την παράγραφο 7, πρέπει να αναφέρουμε, για άλλη μια φορά, τη βλαπτική για το χαρακτήρα του ερασιτεχνικού αθλητισμού τροπολογία, που φέρατε, τον Ιούνιο του 2020, τότε, που προβήκατε στην άρση των κωλυμάτων της συμμετοχής, σε διοικητικά συμβούλια σωματείων ή των εξελεγκτικών επιτροπών, καθώς και της εκπροσώπησης σε υπερκείμενες ενώσεις ή ομοσπονδίες, αφενός των εμπόρων κατασκευαστών αθλητικών ειδών και αφετέρου, των ιδιοκτητών πρακτορείων ΟΠΑΠ και των συγγενών τους. Με την άρση των κωλυμάτων αυτών, που διαφύλατταν την οικονομική ακεραιότητα, τη διαφάνεια και ενεργούσαν, αποτρεπτικά, στη δημιουργία κάθε οικονομικών σχέσεων στο αθλητικό οικοδόμημα, αποκαλύφθηκε το σχέδιο της Κυβέρνησης, για την πλήρη ιδιωτικοποίηση και εμπορευματοποίηση του αθλητισμού. Η τωρινή προσθήκη εξαίρεσης, που αφορά τον μηχανοκίνητο αθλητισμό, είναι σημαντική και το σημειώνω, αλλά δεν καλύπτει και δεν προστατεύει το σύνολο του ερασιτεχνικού αθλητισμού από ιδιωτικά και επιχειρηματικά συμφέροντα.

Στο άρθρο 2, που αφορά στη γενική συνέλευση αθλητικού σωματείου και στις αρχαιρεσίες, θα μπορούσα να πω πάρα πολλά πράγματα, αλλά θα προσπαθήσω να είμαι πιο συγκεκριμένος σε αυτό το άρθρο. Εισάγετε την ποσόστωση του φύλου, κατά 1/3, στο ψηφοδέλτιο, επί του αριθμού των εκλόγιμων θέσεων. Η παράγραφος 5 θα οδηγήσει σε φαινόμενα διαστρέβλωσης της έκφρασης του εκλογικού Σώματος. Επί παραδείγματι, και θα σας φέρω το παράδειγμα, υποψήφιος πρόεδρος, που θα λάβει το 25% των ψήφων, θα καταλαμβάνει θέση συμβούλου, ο οποίος, ενδεχομένως, να συγκεντρώσει και διπλάσιες ψήφους από αυτόν. Τώρα, το πόσο δημοκρατικό και αντιπροσωπευτικό είναι αυτό, θεωρώ, κύριε Υφυπουργέ, ότι πρέπει να μας δώσετε μια απάντηση, γιατί αυτός ο προβληματισμός μπήκε και από τους φορείς, τους οποίους ακούσαμε, σήμερα.

Με την προβλεπόμενη στο νομοσχέδιο αυξημένη, κατά δύο τρίτα σταυροδοσία, το νομοσχέδιο επαναφέρει και συντηρεί στη διοίκηση του αθλητισμού την πεπατημένη των ισχυρών πλειοψηφιών και αφαιρεί από τη μειοψηφία, όπου αυτή υπάρξει, την πολύτιμη δυνατότητα της υποψηφιότητας και όχι της θέσης στο Δ.Σ..

Η επαναφορά στην ποσόστωση φύλου είναι προσχηματική – βέβαια, είναι μεγάλο το θέμα – και πιστεύω θα υπάρχει και συζήτηση, στη συνέχεια. Προτείνουμε την επαναφορά των διατάξεων του ν. 4603/2019, που όλα αυτά τα ζητήματα τα λύνει, με τον καλύτερο τρόπο και μάλιστα είχαν και την αποδοχή του μεγαλύτερου μέρους της αθλητικής κοινότητας.

Λέτε ότι θέλετε ανανέωση στη διοίκηση του αθλητισμού. Εγώ θα σας πρότεινα να το τολμήσετε και να μην αρκείστε σε επικοινωνιακά τερτίπια, περί επανάστασης του αυτονόητου. Η δημοκρατία και η αντιπροσωπευτική εκπροσώπηση στα όργανα, κύριε Υφυπουργέ, είναι το αυτονόητο.

Στο άρθρο 5, εισάγεται ο περιορισμός και ο αντιπρόσωπος αθλητικού σωματείου και ο αναπληρωτής του στη γενική συνέλευση ένωσης πρέπει να προέρχεται από το διοικητικό συμβούλιο του σωματείου και όχι να είναι από τα τακτικά μέλη. Θα μου επιτρέψετε να πω ότι ο περιορισμός αυτός θα δημιουργήσει πρακτικά προβλήματα στην εκπροσώπηση των σωματείων.

Τι θα συμβεί, σε περίπτωση που αθλητικό σωματείο, το οποίο καλλιεργεί περισσότερα αθλήματα, έχουμε πολλά σωματεία στη χώρα μας, που καλλιεργούν 4,5 και 6 αθλήματα από τον αριθμό των μελών, που απαρτίζουν το διοικητικό συμβούλιο; Ποιος ειλικρινά θα μπορέσει να κληθεί στις συνεδριάσεις διαφορετικών ομοσπονδιών;

Η παράγραφος 2 περιέχει εξειδικευμένες ρυθμίσεις, που αφορούν σε δικαίωμα ψήφου αθλητικών σωματείων, σε γενική συνέλευση αθλητικών ενώσεων. Εδώ μπαίνει το ερώτημα: Ποιους σκοπούς εξυπηρετεί η μείωση του αριθμού της υποχρεωτικής συμμετοχής αθλητών για τα ομαδικά και ατομικά αθλήματα από 20 σε 12 και από 10 σε 8 αντίστοιχα;

Η πρόβλεψη αυτή, σε συνδυασμό, με την περίεργη πρόβλεψη, κατά τα δύο από τα τρία προηγούμενα της γενικής συνέλευσης ημερολογιακά έτη, παραπέμπει, και το λέω ξεκάθαρα, σε εξυπηρετήσεις και υπολογισμούς, ενόψει αρχαιρεσιών και κάθε άλλο παρά συμβάλλει στη διαφάνεια, που επικαλείται η Αιτιολογική Έκθεση του νομοσχεδίου.

Επίσης, ένα άλλο ερώτημα είναι, γιατί αποκλείονται, με αυτή τη διάταξη, τα νέα αθλητικά σωματεία, με ενεργή συμμετοχή σε εθνικό αγωνιστικό πρόγραμμα, την τελευταία χρονιά, πριν τη γενική συνέλευση; Μας το έβαλαν και οι φορείς αυτό το ερώτημα και πιστεύω θα πρέπει να υπάρχει μια ξεκάθαρη απάντηση.

Η επικύρωση, τώρα ή και η τροποποίηση των εκλογικών καταλόγων για τις αρχαιρεσίες των αθλητικών φορέων από τη Γενική Γραμματεία Αθλητισμού, όπως περιγράφεται, στην παράγραφο 3, πώς συνδέεται με τις επαχθείς ρυθμίσεις της παραγράφου 6 του ίδιου άρθρου, όπου ορίζεται η έκπτωση μελών του διοικητικού συμβουλίου από το αξίωμά τους, αν επιτρέπουν σε αθλητικό σωματείο να συμμετάσχει στη γενική συνέλευση ή σε φυσικό πρόσωπο να μετάσχει στις αρχαιρεσίες, όταν ο τελικός κατάλογος έχει εγκριθεί από τη Γενική Γραμματεία Αθλητισμού;

Αναφορικά με το άρθρο 6, στην παράγραφο 6, προβλέπεται η συμμετοχή στο διοικητικό συμβούλιο ομοσπονδίας, χωρίς δικαίωμα ψήφου, ενός εκπροσώπου των εν ενεργεία αθλητών. Γιατί δεν συμπεριλαμβάνεται - και σας το προτείνουμε αυτό, κύριε Υφυπουργέ – αντίστοιχα και πρόβλεψη για εκπρόσωπο των προπονητών ή και των εργαζομένων των ομοσπονδιών;

Η παράγραφος 7 υπάρχει, με το πρόσχημα, βεβαίως, της ορθής, κατά τα άλλα, διόρθωσης του όρου «άτομα με ειδικές ανάγκες», προς το ορθότερο «άτομα με αναπηρίες». Η παράγραφος 7, όπως προέκυψε, από τη νομοτεχνική βελτίωση, κατόπιν της ένστασης αντισυνταγματικότητας, που καταθέσαμε, κατά τη συζήτηση του προηγούμενου νομοσχεδίου, δίνει αναδρομική ισχύ στις θητείες ή όχι;

Θεωρώ ότι αυτό, κύριε Υφυπουργέ, πρέπει να μας το ξεκαθαρίσετε, σήμερα, γιατί υπάρχει γενικώς μια θολούρα. Βλέπουμε τι γράφεται καθημερινά, ακούμε και τοποθετήσεις παραγόντων του αθλητισμού και θεωρώ ότι είναι κάτι, το οποίο πρέπει να το ξεκαθαρίσετε. Σας υπενθυμίζουμε ότι, κατά τη συνεδρίαση της Ολομέλειας της Βουλής, αυτό που κατάλαβα εγώ και οι περισσότεροι συνάδελφοί μας ήταν ότι αυτό το είχατε αποσύρει. Ομοίως, τόσο τα όρια ηλικίας, καθώς και η διαφοροποίηση για τα ΑμεΑ είναι προβληματική τόσο από νομικής άποψης όσο και από ηθικής.

Υπενθυμίζουμε - και αυτό κρατήστε το - ότι Πρωθυπουργός ήταν αυτός, που επέδειξε μεγάλη σπουδή να προβάλει και να επικαλεστεί τη γνωμοδότηση Αλιβιζάτου, σχετικά με τις διαδηλώσεις από το βήμα της Βουλής. Εσείς, όμως, δεν δείξατε την ίδια θέρμη, για τη γνωμοδότηση του ίδιου ανθρώπου, περί αντισυνταγματικότητας των διατάξεων της αναδρομικότητας και της θέσπισης ηλικιακών ορίων στο εκλέγεσθαι. Σε κάθε περίπτωση, εμείς προτείνουμε επαναφορά της διάταξης του ν. 4603/19 περί δύο θητειών, γιατί είμαστε υπέρ των θητειών, χωρίς αναδρομική ισχύ και όρια ηλικίας, σεβόμενοι το Σύνταγμα και τη δημοκρατία.

Στο άρθρο 7, ομοίως, εισάγεται ο περιορισμός ότι ο αντιπρόσωπος αθλητικού σωματείου και ο αναπληρωτής του, στη γενική συνέλευση της ομοσπονδίας, πρέπει να προέρχονται από το διοικητικό συμβούλιο του σωματείου και όχι να είναι απλά τακτικά μέλη. Ο περιορισμός αυτός θα δημιουργήσει πρακτικά προβλήματα στην εκπροσώπηση των σωματείων.

Στο Δεύτερο μέρος του σχεδίου νόμου, περί αθλητισμού ατόμων με αναπηρίες, έχω τις εξής παρατηρήσεις. Σωστό το άρθρο 8, παράγραφος 12, έχουμε την άποψη ότι πρέπει να υπάρχει το ασυμβίβαστο στις διοικήσεις, επειδή επιθυμούμε περισσότερα άτομα στη διοίκηση και όχι τους ίδιους, τα ίδια πρόσωπα, σε διαφορετικούς φορείς. Για το λόγο αυτόν συμφωνούμε με το κείμενο, όπως ήταν, κύριε Υπουργέ, στη διαβούλευση.

Όσον αφορά στο άρθρο 9, θα θέλαμε να μας αιτιολογήσετε την αλλαγή από το κείμενο της διαβούλευσης, περί της σύνθεσης της Παραολυμπιακής Επιτροπής, την αύξηση των μελών της ΕΑΟΜ - ΑμεΑ από 4 σε 5. Το ακούσαμε, σήμερα. Ακούσαμε αυτόν τον προβληματισμό και από τους εκπροσώπους. Θεωρούμε λογικό οι αντιπρόσωποι της Εθνικής Αθλητικής Ομοσπονδίας - ΑμεΑ να είναι τέσσερις, καθώς τέσσερις είναι και οι κατηγορίες αναπηριών, όπως προβλέπονται, από την διεθνή Παραολυμπιακή Επιτροπή.

Συνεχίζω με το Τρίτο Μέρος και τις τροποποιήσεις διατάξεων για τον ερασιτεχνικό και επαγγελματικό αθλητισμό.

Με το άρθρο 10 συμφωνούμε. Στο άρθρο 11, φέρνετε μια σειρά διατάξεων, άλλες κρίνονται λίαν προβληματικές και άλλες είναι προς την σωστή κατεύθυνση. Στην παράγραφο 3, όμως, μας προκαλεί απορία, αρχικά, η μεταφορά της επιτροπής ισοτιμιών διπλωμάτων προπονητών από τη Γενική Γραμματεία Αθλητισμού στο ΕΚΑΕΤ. Σε έναν οργανισμό, δηλαδή, ερευνητικού χαρακτήρα, ο οποίος δεν διαθέτει ούτε την τεχνογνωσία, αλλά και ούτε το προσωπικό, για να μπορέσει να ολοκληρώσει ένα τόσο μεγάλο και σπουδαίο έργο. Μεγάλη απορία μας προκαλεί, επίσης, ότι, για πρώτη φορά, από συστάσεως της Επιτροπής, δεν προβλέπεται θέση μέλους ΔΕΠ των ΣΕΦΑΑ από τη σύνθεση της Επιτροπής. Ειλικρινά, δεν μπόρεσα να καταλάβω ούτε και στην προηγούμενη συνεδρίαση, ποια ήταν η σκοπιμότητα αποκλεισμού των ΣΕΦΑΑ από τη συζήτησή μας και ειδικά από την παραγωγική κουβέντα με τους φορείς.

Εν συνεχεία, με την παράγραφο 4, μεταφέρετε τις σχολές προπονητών στο ΕΚΑΕΤ, δηλαδή, δημιουργείτε έναν εκπαιδευτικό οργανισμό, σε μη εκπαιδευτική δομή και ανοίγετε έτσι τον δρόμο για πλήρη εμπορευματοποίηση της εκπαιδευτικής διαδικασίας και μετατρέπετε τις σχολές σε κερδοφόρες επιχειρήσεις.

Εμείς είχαμε νομοθετήσει να μεταφερθούν οι σχολές προπονητών στα ΑΕΙ φυσικής αγωγής, μέσω των κέντρων δια βίου μάθησης. Με αυτόν τον τρόπο, ακαδημαϊκότητα στα διπλώματα, κρατικό έλεγχο και βεβαίως, πάνω από όλα, διαφάνεια.

Η διάταξη, τώρα, για το θεσμό του εκπαιδευτή, στην παράγραφο 13, που, προσχηματικά, φέρνετε για τα αθλήματα της σκοποβολής και της τοξοβολίας, εκτιμούμε ότι πρέπει να την αποσύρετε. Ακόμα και αν το περιορίσετε με νόμο, δύο μόνο αθλήματα - στα οποία, παρεμπιπτόντως, χορηγούν πανεπιστημιακά διπλώματα ειδικότητας τα ΣΕΦΑΑ - είναι απολύτως βέβαιο, ότι εισάγετε από το παράθυρο τη διάσπαση και αποδυνάμωση των πτυχίων ΣΕΦΑΑ, με ειδικότητες.

Σχετικά με τις προβλέψεις για τις μεταγραφές του άρθρου 12. Η σύσταση διπλής μεταγραφικής περιόδου, με τους όρους, που περιγράφονται, θεωρώ ότι δημιουργεί ένα σοβαρό πρόβλημα αξιοπιστίας των ερασιτεχνικών πρωταθλημάτων και στην κατηγορία των αγωνιστικών κατηγοριών, παίδων, εφήβων, κορασίδων και νεανίδων, όπου οι τρεις πρώτες νίκες δίνουν μπόνους για εισαγωγή στα ΑΕΙ.

Να υπενθυμίσω ότι το Υπουργείο Παιδείας είχε απαγορεύσει να αγωνίζονται, στα σχολικά πρωταθλήματα, μαθητές-αθλητές, που πήραν μεταγραφή, σε λιγότερο από δύο χρόνια.

Αυτό που κάνετε, αυτή τη στιγμή και αυτό ακριβώς έρχεται αυτή η συγκεκριμένη παράγραφος να υλοποιήσει, είναι να κάνετε ένα μεγάλο δώρο στα ιδιωτικά σχολεία και σε σωματεία, τα οποία έχουν στήσει επιχείρηση, γύρω από αυτά τα μπόνους - όχι τώρα, αλλά εδώ και πάρα πολλά χρόνια, στη χώρα μας. Θα το καταλάβετε αυτό, αν δείτε ποια σχολεία και ποιες ομάδες αγωνίζονται, κάθε χρόνο, στους τελικούς αυτών των πρωταθλημάτων.

Εμείς σας προτείνουμε, κύριε Υπουργέ, να αποσύρετε τη διάταξη και να βρείτε άλλο τρόπο να ελευθερώνονται οι αθλητές, που επιθυμούν να αλλάξουν σωματείο.

Στο άρθρο 13, δηλώνουμε ότι, προφανώς, δεν είμαστε αντίθετοι στις παροχές στους αθλητές, που διακρίνονται.

Συμφωνούμε, επίσης, με τη ρύθμιση θεμάτων μεταγραφών, που εισάγετε, με σχετική διάταξη, στο παρόν νομοσχέδιο. Διευκρινίστε μας, όμως, κύριε Υπουργέ, τα τμήματα τριτοβάθμιας εκπαίδευσης, για όλη αυτή τη μεγάλη αλλαγή και για όλο αυτό, που έρχεται, είναι ενημερωμένα; Έγινε κατόπιν διαβούλευσης μαζί τους; Έχουν αποδεχθεί όλοι αυτή την αλλαγή; Εκτιμώ ότι οφείλετε μια απάντηση στην Επιτροπή.

Επί των άρθρων 14 έως 20, δεν προβάλλουμε κάποια ένσταση, προς το παρόν.

Τέλος, και κλείνω με αυτό, κύριε Πρόεδρε, ελπίζουμε η νέα παράταση του άρθρου 27, περί του χρονικού διαστήματος διεξαγωγής των αρχαιρεσιών, να είναι οριστική και να μην προκύψει κάτι περαιτέρω, στους σχεδιασμούς της Κυβέρνησης, για καθολικό κομματικό έλεγχο στα όργανα διοίκησης του αθλητισμού και οδηγηθούμε σε νέα παράταση ξανά. Σας ευχαριστώ, πάρα πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε τον κύριο Μωραΐτη. Το λόγο έχει ο Ειδικός Αγορητής του Κινήματος Αλλαγής, κύριος Δημήτρης Κωνσταντόπουλος. Ορίστε.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Ευχαριστώ πολύ. Κύριε Πρόεδρε, κυρίες και κύριοι συνάδελφοι, κύριε Υπουργέ, οι νέες συνθήκες, που συνδιαμορφώνει η πανδημία, στο χώρο του αθλητισμού, αλλά και το πάγιο αίτημα για εκσυγχρονισμό - και τούτο, ως προς την ανανέωση και την εξυγίανση του χώρου- απαιτούν, ως προς τη διαμόρφωσή του, ένα ολοκληρωμένο σχέδιο. Και τούτο, βέβαια, από το Υπουργείο Πολιτισμού και Αθλητισμού.

Απαιτείται διαμόρφωση μιας στρατηγικής, ιδιαίτερα για την ενίσχυση του ερασιτεχνικού αθλητισμού, την αποκατάσταση αδικιών, την καταπολέμηση της ανομίας, την καταπολέμηση του ντόπινγκ και, φυσικά, την ενίσχυση των αθλητικών φορέων, με σεβασμό πάντα στην αυτονομία του χώρου, στο αυτοδιοίκητο και τη δημοκρατική του λειτουργία.

Δυστυχώς, αγαπητοί συνάδελφοι, όπως επισημάναμε και στη συζήτηση επί της αρχής και όπως προέκυψε και από την ακρόαση των φορέων, το παρόν νομοσχέδιο δεν ταυτίζεται με αυτούς τους στόχους. Και έρχομαι αναλυτικά επί των άρθρων.

Στο άρθρο 1, δίνεται η δυνατότητα σε εν ενεργεία προπονητές και Ολυμπιονίκες να είναι μέλη σωματείων και μέλη διοίκησης αθλητικών φορέων.

Αγαπητοί συνάδελφοι, με όλο το σεβασμό, που έχω στους Ολυμπιονίκες, γιατί τίμησαν τη φανέλα και έδωσαν τον ιδρώτα τους για τη χώρα μας, για την Ελλάδα – και ο σεβασμός μου δεδομένος – ωστόσο, επειδή στην περίπτωση αυτή, συνυπάρχουν διαφορετικές ιδιότητες, με τα ίδια πρόσωπα, υπάρχει ο κίνδυνος να ταυτίζεται ο ελέγχων με τον ελεγχόμενο.

Δεν συνάδει, επίσης, αγαπητοί συνάδελφοι, η ρύθμιση με τις διατάξεις του αθλητικού νόμου για τη δυνατότητα εκλογής των εργαζομένων των αθλητικών σωματείων στη διοίκηση.

Εδώ, να τονίσω και να αναφερθώ, επίσης, στην επαναφορά του κωλύματος, κύριε Υπουργέ, για συμμετοχή στη διοίκηση των σωματείων μηχανοκίνητου αθλητισμού, για όσους δραστηριοποιούνται, στο χώρο εμπορίας μηχανικών μερών και ανταλλακτικών οχημάτων.

Να θυμίσω ότι το κώλυμα αυτό, για την εμπορία αθλητικών ειδών, καταργήθηκε μόλις πριν δύο μήνες. Σας είχαμε επισημάνει και τότε τους κινδύνους για την εμπορευματοποίηση του αθλήματος. Δεν μας ακούσατε.

Στα άρθρα 2, 5 και 7 φέρνετε αλλαγές στις αρχαιρεσίες των αθλητικών φορέων, επεμβαίνοντας στο αυτοδιοίκητο. Επαναφέρετε τη δυνατότητα των καταστατικών των σωματείων να προβλέπουν τις λεπτομέρειες για τις αρχαιρεσίες. Στην πραγματικότητα, κύριε Υπουργέ, οι ρυθμίσεις, που φέρνετε, είναι τόσο αυστηρές και συγκεκριμένες, που δεν αφήνουν περιθώρια αυτορρύθμισης του καταστατικού. Θεσπίζετε την ενισχυμένη αναλογική και το ενιαίο ψηφοδέλτιο. Και εδώ να ρωτήσω. Στις διοικήσεις ομοσπονδιών υπάρχουν αιρετά και διορισμένα μέλη. Με βάση το νομοσχέδιο, ο αριθμός των σταυρών υπολογίζεται στα 2/3 του αριθμού των συμβούλων.

Θεωρώ, κύριε Υπουργέ, το ανέφερα και πριν, στην ακρόαση των φορέων, ότι ο υπολογισμός αυτός είναι λάθος. Δεν είναι σωστός και θα έπρεπε να γίνονται στα 2/3 του συνολικού αριθμού των μελών του Δ.Σ.. Δηλαδή, στο σύνολο αιρετών και διορισμένων. Διότι και οι διορισμένοι έχουν ψήφο. Άρα, πρέπει να τονιστεί ότι το αποτέλεσμα θα είναι πιο αναλογικό, δεδομένου του ότι και τα μέλη του Δ.Σ., που είναι διορισμένα, έχουν δικαίωμα ψήφου.

Επίσης, ως προς την ελάχιστη συμμετοχή κάθε φύλου στο 1/3 των υποψηφίων, καταρχάς, πρέπει να ξεκαθαρίσουμε ότι μιλάμε για ενιαίο ψηφοδέλτιο. Η ποσόστωση, δηλαδή, δεν έχει να κάνει με παραταξιακά ψηφοδέλτια. Τι θα συμβεί στην περίπτωση, που δεν υφίσταται ικανός αριθμός από ένα φύλο; Δεν εξετάζουμε, εάν είναι άντρες ή γυναίκες. Από το φύλο δεν υφίσταται ικανός αριθμός σε μια ομοσπονδία, για να είναι υποψήφιοι. Τι θα γίνεται; Θα επηρεάζεται το κύρος των εκλογών; Μιλάμε για ενιαίο ψηφοδέλτιο και όχι για διαφορετικούς συνδυασμούς υποψηφίων. Εν τέλει, πώς θα γίνεται η εκλογή; Και τούτο, βέβαια, στο πνεύμα της ισονομίας των δύο φύλων. Γι’ αυτό δεν αναφέρομαι σε άνδρες ή γυναίκες.

Επίσης, στο άρθρο 5, η δυνατότητα υποψηφίου προέδρου, που συγκέντρωσε το 25% των έγκυρων ψηφοδελτίων, να καταλαμβάνει τη θέση του τελευταίου συμβούλου, μπορεί να αποβεί και άδικη, αφού ο σύμβουλος αυτός μπορεί, για παράδειγμα, να έχει συγκεντρώσει προτίμηση άνω του 50% του σώματος. Το ακούσαμε και από τους φορείς. Δείτε το.

Αλλαγές φέρνετε, επίσης, κύριε Υπουργέ, και στη συμμετοχή των σωματείων στις αρχαιρεσίες των αθλητικών ενώσεων. Εδώ, βάζετε την προϋπόθεση τα σωματεία αυτά να έχουν ειδική αθλητική αναγνώριση, να είναι εγγεγραμμένα στο ηλεκτρονικό μητρώο και να έχουν συμμετάσχει, φυσικά, σε διοργανώσεις. Και τούτο, κατά τα δύο από τα τρία τελευταία έτη, με συγκεκριμένο αριθμό αθλητών. Εδώ σας ερωτώ, κύριε Υπουργέ. Πώς θα εφαρμοστεί στην πράξη η ρύθμιση αυτή; Ποια έτη θα ληφθούν υπόψη και γιατί μειώνετε τον αριθμό των αθλητών από 10 σε 8, στα ατομικά αθλήματα και από 20 σε 12, στα ομαδικά; Είναι ένα εύλογο ερώτημα, που τίθεται από όλους και θα ήθελα μια απάντηση.

Όσον αφορά το Μητρώο, κύριε Υπουργέ, ιδιαίτερα το ηλεκτρονικό, ουδείς διαφωνεί με την εγγραφή των σωματείων, που έχουν πραγματική δραστηριότητα και την εξάλειψη των σωματείων - σφραγίδα. Αυτό νομίζω είναι ξεκάθαρο από όλους. Ουδείς πιστεύει ότι πρέπει να υπάρχουν και σήμερα σωματεία - σφραγίδα. Να απαλειφθούν, δηλαδή, τα κακά προβλήματα του παρελθόντος. Το Μητρώο συνιστά, κύριε Υπουργέ, μια χρονοβόρα διαδικασία. Να σας θυμίσω, άλλωστε, ότι δημιουργήθηκε, προκειμένου τα σωματεία να λάβουν μια οικονομική ενίσχυση και αυτό, λόγω της πανδημίας. Αυτό, όμως, δεν ήταν υποχρεωτικό, με αποτέλεσμα πολλά μα πολλά σωματεία να μην έχουν εγγραφεί σε αυτό. Και τώρα εσείς συνδέετε το Μητρώο, με τις αρχαιρεσίες.

Με την υπάρχουσα διαδικασία, πολύ φοβάμαι, ότι πάρα πολλά σωματεία θα μείνουν εκτός. Εδώ θα μου επιτρέψετε να πω ότι η διαδικασία αυτή πρέπει να απλοποιηθεί και να τους δοθεί χρόνος και κίνητρα, για να εγγραφούν στο Μητρώο. Στο χέρι σας είναι, κάντε το πράξη.

Περνάω στο άρθρο 3, ειδική αθλητική αναγνώριση. Δίνεται προθεσμία δύο ετών από την εγγραφή σωματείου σε ένωση ή ομοσπονδία και τούτο, βέβαια, για να λάβει την ειδική αθλητική αναγνώριση. Το διάστημα αυτό, όμως, δεν επιτρέπεται στο σωματείο να μετέχει σε πανελλήνιους αγώνες. Στο ίδιο άρθρο ορίζεται, επίσης, ότι σωματείο, χωρίς ειδική αθλητική αναγνώριση, που δεν είναι καταχωρημένο στο Μητρώο, δεν μπορεί να χρησιμοποιεί αθλητικές εγκαταστάσεις του δημόσιου τομέα και σας ερωτώ, κύριε Υπουργέ. Ένα σωματείο, που δεν έχει ακόμα αθλητική αναγνώριση, δεν μετέχει σε πανελλήνιους αγώνες, δεν χρησιμοποιεί δημόσιες αθλητικές εγκαταστάσεις, πώς θα αναπτύξει δραστηριότητα, προκειμένου να μπορέσει να πάρει την ειδική αθλητική αναγνώριση;

Στο άρθρο 6, επαναλαμβάνουμε και πάλι ρυθμίσεις, με τους προέδρους των ομοσπονδιών. Έχουμε διατυπώσει πολλάκις τη θέση μας, με σοβαρότητα και σαφήνεια, με σεβασμό στο αυτοδιοίκητο και στη λειτουργία των φορέων, στην ανάγκη της ανανέωσης. Όπως έχω πει, κατ’ επανάληψη, η ανανέωση είναι διττής σημασίας γεγονός. Το παλιό, χωρίς το καινούργιο πεθαίνει, το καινούργιο χωρίς το παλιό είναι πολιτικά άγουρο, άρα χρειάζεται να γίνει μια ώσμωση. Εδώ, λοιπόν, πρέπει να κάνετε πράξη την ανανέωση και, φυσικά, κύριε Υπουργέ, η ανανέωση, χωρίς την αναδρομικότητα, που προσκρούει και στις συνταγματικές επιταγές. Ήταν πάγια θέση μας και χωρίς, φυσικά, ηλικιακό ρατσισμό. Πρέπει να το ξεκαθαρίσετε. Να ξεκαθαρίσετε, ως προς την αναδρομικότητα, γιατί ακούγονται πολλά. Τουλάχιστον, ας βάλουμε μια τελεία και να ακούσουμε εσάς.

Επίσης, ακούσαμε από τους φορείς ότι με την κατάργηση της απόσπασης των υπαλλήλων στη Γενική Γραμματεία Αθλητισμού, που εκλέγονται στις διοικήσεις ομοσπονδιών, η εκάστοτε αθλητική ηγεσία θα μπορεί να προωθεί την εκλογή υπαλλήλων στις διοικήσεις των ομοσπονδιών. Έτσι, όμως, κύριε Υπουργέ, στο ίδιο φυσικό πρόσωπο θα συνυπάρχει η ιδιότητα του ελέγχοντος και τον ελεγχόμενου και αυτό είναι σημαντικό και θα πρέπει να μην δίνει τη δυνατότητα ο ελέγχων να είναι και ελεγχόμενος, ταυτοχρόνως.

Τα άρθρα 8 και 9 είναι για τον αθλητισμό των ατόμων με αναπηρίες. Αλλάζει η σύνθεση εδώ της Ολομέλειας Διοίκησης της Ελληνικής Παραολυμπιακής Επιτροπής. Μειώνονται τα μέλη από την Αθλητική Ομοσπονδία Ατόμων με Αναπηρίες και αυξάνονται τα μέλη της Παραολυμπιακής. Προβλέπεται, επίσης, μέσω του άρθρου, κώλυμα συμμετοχής στη διοίκηση της Ελληνικής Παραολυμπιακής Επιτροπής, για τα μέλη διοίκησης Αθλητικής Ομοσπονδίας Ατόμων με Αναπηρίες. Εδώ, θα θέλαμε να μας πείτε και να δικαιολογήσετε ουσιαστικά αυτό, δηλαδή, θα θέλαμε να ακούσουμε τη δικαιολογητική βάση των ρυθμίσεων αυτών και επίσης, γιατί το συγκεκριμένο κώλυμα προβλέπεται, ειδικά και μόνο, για την Παραολυμπιακή Επιτροπή.

Άρθρο 10. Κύριε Υπουργέ, εδώ θα σας κάνει μια πρόταση το Κίνημα Αλλαγής. Να προστεθούν στις εξαιρέσεις οι υπάλληλοι ηλεκτρονικής διακυβέρνησης, για συγκεκριμένο χρονικό διάστημα, για παράδειγμα για τη μηχανογράφηση. Είναι κάτι, που θα βοηθήσει στα έργα της Ομοσπονδίας και νομίζω και οι ομοσπονδίες, εν τω συνόλω τους, είναι σύμφωνες. Κάντε το πράξη. Άλλωστε, το Κίνημα Αλλαγής, το ΠΑΣΟΚ, είναι μια γόνιμη και εποικοδομητική φωνή στο Ελληνικό Κοινοβούλιο, με προγραμματικό λόγο, χωρίς φωνασκίες και κομματικές κορώνες και χωρίς, φυσικά, πιστοποιητικά αριστεροφροσύνης. Είναι σημαντικό αυτό.

Στο άρθρο 11, δημιουργείται Μητρώο Προπονητών από τη Γενική Γραμματεία Αθλητισμού. Δίνεται επίσης, κατ’ εξαίρεση, τη δυνατότητα σε προπονητές, που κατέχουν άδεια ασκήσεως επαγγέλματος από τη Γενική Γραμματεία Αθλητισμού, να είναι και εν ενεργεία αθλητές. Εδώ, κύριε Υπουργέ, θα πρέπει να αντιμετωπίσουμε το θέμα αυτό, με σοβαρότητα, το θέμα των προπονητών, στη χώρα μας. Είπατε ότι θα φέρετε κεντρικό νομοσχέδιο. Αναφέρατε και στην ακρόαση των φορέων και το αναμένουμε. Οφείλουμε, όμως, να διασφαλίσουμε τα επαγγελματικά δικαιώματα των προπονητών και ιδιαίτερα των αποφοίτων των ΤΕΦΑΑ.

Γιατί, πρόκειται για νέους επιστήμονες, με πανεπιστημιακές σπουδές, οι οποίες δεν μπορούν να συγχέονται, με κατόχους διπλωμάτων, μέσα από σεμινάρια και σχολές δύο μηνών και ουσιαστικά, χωρίς κανονιστικό πλαίσιο.

Ειδικά στο ποδόσφαιρο, γνωρίζετε πολύ καλά, κύριε Υπουργέ, ότι οι πτυχιούχοι των ΤΕΦΑΑ, με ειδικότητα το ποδόσφαιρο, στερούνται τη δυνατότητα να εργαστούν στην ειδικότητά τους, εάν δεν πραγματοποιήσουν κάποια σεμινάρια, το οποία φρόντισαν κάποιοι να έχουν και υψηλά δίδακτρα. Τι θα κάνει, λοιπόν, το Υπουργείο, για να επιλύσει ένα χρόνιο πρόβλημα, που έχουν ευθύνη όλες, μα, όλες οι κυβερνήσεις;

Άρθρο 13. Θετική η επέκταση των προνομίων των αθλητών για πρόσβαση στην τριτοβάθμια εκπαίδευση και στους συνοδούς αθλητές. Να σημειώσω, ωστόσο, ότι στα προνόμια των αθλητών πρέπει να συμπεριληφθούν και οι διακρίσεις σε ευρωπαϊκούς αγώνες.

Επίσης, κύριε Υπουργέ, γιατί μειώνετε τα προνόμια των αθλητών για διακρίσεις, σε πανελλήνιους μαθητικούς σχολικούς αγώνες;

Άρθρο 15. Αναμορφώνεται το θεσμικό πλαίσιο για τις άδειες λειτουργίας των αθλητικών εγκαταστάσεων. Εδώ εννοείται ότι στηρίζουμε κάθε προσπάθεια εκσυγχρονισμού του θεσμικού πλαισίου.

Στο άρθρο 16, δίνεται η δυνατότητα στις ΚΑΕ για τα επόμενα δύο χρόνια να λαμβάνουν ποσά από μετόχους ή τη διοίκηση, ως δάνειο και μάλιστα ως ταμειακή διευκόλυνση ως το 100% του κεφαλαίου τους. Θετική ρύθμιση και συμφωνούμε και με αυτή, γνωρίζουμε, άλλωστε, όλοι πόσο επλήγησαν οικονομικά οι ΚΑΕ από την πανδημία.

Άρθρο 17. Προβλέπεται η διαδικασία προελέγχου των ΚΑΕ από τον ΕΣΑΚΕ, με βάση τον κανονισμό του και τίθεται το εξής ερώτημα. Ο ΕΣΑΚΕ μπορεί να ανταποκριθεί στο αίτημα αυτό και με ποιες διασφαλίσεις;

Άρθρο 19. Θετική η ρύθμιση για την ανάρτηση δαπάνης για ελέγχους ντόπινγκ από τον Εθνικό Οργανισμό Αντιντόπινγκ και μέχρι αυτός να λειτουργήσει από το Εθνικό Συμβούλιο Καταπολέμησης Ντόπινγκ, καθώς ελαφρύνονται έτσι και οι αθλητικοί φορείς. Συμφωνούμε.

Άρθρο 21. Δημιουργείται στη Γενική Γραμματεία Αθλητισμού η Εθνική Πλατφόρμα Αθλητικής Ακεραιότητας. Πρόκειται για ένα συλλογικό όργανο, για το συντονισμό δράσεων και φορέων για το αντιντόπινγκ, πρόκειται για υποχρέωση της χώρας μας από τη Σύμβαση Macolin, που κυρώθηκε, πριν ένα χρόνο.

Άρθρο 22. Αφορά την κύρωση των τροποποιήσεων του Καταστατικού της Ελληνικής Ολυμπιακής Επιτροπής. Εδώ, θα έλεγα ότι πρόκειται για αλλαγές, που έχουν ήδη εγκριθεί από την Ολομέλειά της και, φυσικά, συμφωνούμε.

Άρθρο 23. Διασφαλίζεται το εργασιακό μέλλον των εργαζομένων στο Αθλητικό Κέντρο του Αγίου Κοσμά, το οποίο καταργείται. Θετική η ρύθμιση, συμφωνούμε.

Άρθρο 26. Τίθενται διατάξεις για την προώθηση κατασκευής θόλων σε αθλητικές εγκαταστάσεις. Είμαστε θετικοί, εφόσον, βέβαια, βελτιώνονται οι αθλητικές εγκαταστάσεις.

Άρθρο 27. Αλλάζει ο χρόνος διεξαγωγής των αρχαιρεσιών των ομοσπονδιών για το 2020. Δίνεται, δηλαδή, η δυνατότητα να διεξαχθούν, μέχρι 15/2/2021.

Κύριε Υπουργέ, πρέπει να ξεκαθαριστεί, πώς θα επηρεάσει η ρύθμιση αυτή τη συμμετοχή των σωματείων σε αρχαιρεσίες, με βάση τη δραστηριότητά τους, τα δύο από τα τρία τελευταία χρόνια. Ποια έτη, δηλαδή, θα ληφθούν υπόψη.

Τέλος, στο άρθρο 28, δίνεται προθεσμία δύο ετών στα υπάρχοντα σωματεία για απόκτηση ειδικής αθλητικής αναγνώρισης. Ερωτώ, σε έξι μήνες, που θα τεθεί σε ισχύ η διάταξη, που θα απαγορεύει στα σωματεία, που θα έχουν ήδη αθλητική αναγνώριση, να χρησιμοποιούν δημόσιες εγκαταστάσεις, τι θα γίνει με τα σωματεία αυτά; Δηλαδή, θα περιμένουν να λάβουν την ειδική αθλητική αναγνώριση, ενώ δεν θα έχουν χώρο να προπονούνται;

Επίσης, στο άρθρο προβλέπεται ότι οι αθλητές, που πέτυχαν εξαιρετική επίδοση, αλλά τα σωματεία τους δεν είχαν ειδική αθλητική αναγνώριση, θα λάβουν τα προνόμια, που δικαιούνται, εφόσον το σωματείο τους έλαβε, ως τη δημοσίευση του νόμου, την ειδική αναγνώριση. Πράγματι, εδώ, κύριε Υπουργέ, αποκαθίσταται μια αδικία για τα παιδιά αυτά και είναι σημαντικό.

Όμως, εδώ μπαίνει και ένα άλλο ερώτημα. Τι θα γίνει με τα Σωματεία και εν πάση

περιπτώσει, αν τα σωματεία λάβουν αργότερα αυτή την ειδική αναγνώριση; Εδώ θέλω μια απάντηση και θέλω την προσοχή σας, γιατί αφορά πολλούς νέους.

Τέλος, κύριε Υπουργέ, για λόγους ισότητας, θα πρέπει να υπάρξει πρόβλεψη και για αυτούς τους αθλητές. Εν κατακλείδι, να υπάρξει πρόβλεψη γι’ αυτούς, μέχρι τη στιγμή, που θα μπορούν να αξιοποιήσουν το εν λόγω προνόμιο. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο κ. Εμμανουήλ Συντυχάκης, Ειδικός αγορητής του Κ.Κ.Ε..

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε. Το είπαμε και εχθές, κατά την πρώτη συνεδρίαση της Επιτροπής, ότι το νομοσχέδιο το οποίο κουβεντιάζουμε, το νομοσχέδιο, που φέρνει η Κυβέρνηση της Νέας Δημοκρατίας, μόνο κατ’ όνομα, μπορεί να χαρακτηριστεί, ως αθλητικό νομοσχέδιο και κανένα, μέχρι σήμερα, από το νομοσχέδια, που έφεραν και οι προηγούμενες κυβερνήσεις, δεν μπορεί να θεωρηθεί αθλητικό νομοσχέδιο, από την άποψη ότι ασχολείται με τα προβλήματα του ερασιτεχνικού αθλητισμού, τη στήριξη, την αναβάθμισή του, οικονομική, θεσμική, στον τομέα των υποδομών και πάει λέγοντας.

Προηγήθηκε μια προσχηματική διαβούλευση, κατά την άποψη μας, εν μέσω κορονοϊού, μέσα στην καρδιά του καλοκαιριού, χωρίς η Κυβέρνηση να λάβει υπόψιν της προτάσεις, σοβαρές ενστάσεις και καταγγελίες πλήθους σωματείων, ενώσεων, ομοσπονδιών της Ε.Ο.Ε., των αθλητικών φορέων των ατόμων με αναπηρία, αθλητικών παραγόντων, του αθλητικού κόσμου, γενικότερα. Άλλωστε, ήταν άκρως αποκαλυπτικές οι τοποθετήσεις των φορέων, που εξέφρασαν την πλήρη αντίθεσή τους στο νομοσχέδιο, όχι όλοι, αλλά ένα πολύ μεγάλο μέρος εξέφρασε την αντίθεσή του, σε αυτό το νομοσχέδιο, κατά την ακρόαση, σήμερα και μάλιστα, με δεδομένο τον αποκλεισμό σημαντικών ομοσπονδιών, συνειδητά, του Πανελλήνιου Συλλόγου Εργαζομένων στους αθλητικούς φορείς, κάνοντας μάλιστα λόγο για φωτογραφικές και αντισυνταγματικές διατάξεις.

Κατά την άποψή μας, επαναλαμβάνω, δεν πρόκειται για ένα νομοσχέδιο, που έρχεται να στηρίξει το σωματειακό αθλητισμό, να στηρίξει την ενεργή συμμετοχή των νέων ανθρώπων στον ερασιτεχνικό, λαϊκό αθλητισμό. Αντίθετα, προβλέπει πρωτοφανείς, αντιδημοκρατικές κυβερνητικές παρεμβάσεις στο αυτοδιοίκητο των αθλητικών σωματείων, ενώσεων και ομοσπονδιών, στο εκλέγειν και στο εκλέγεσθαι, με το Μητρώο των Αθλητικών Φορέων και τις θητείες, με κύριο στόχο, είναι φανερό, τον έλεγχο του ερασιτεχνικού αθλητισμού, των οργάνων, των καταστατικών και των εκλογικών διαδικασιών των αθλητικών φορέων από την εκάστοτε κυβέρνηση.

Μεθοδεύει τη δημιουργία προϋποθέσεων παρέμβασης εταιρειών και επιχειρηματιών, ακόμα και καταδικασθέντων τελεσίδικα στις υποθέσεις των αθλητικών φορέων, ανοίγοντας το δρόμο της πλήρους εμπορευματοποίησής τους, τη διάλυση σωματείων και κάτω από την πίεση της ισχνής κρατικής χρηματοδότησης και σωρείας νομοθετικών εμποδίων και όλα αυτά τα δρομολογεί η Κυβέρνηση, με αυτό το σχέδιο νόμου, σε μια περίοδο εκλογικής διαδικασίας των φορέων, προεκλογικής διαδικασίας, τσαλαπατώντας την αυτοτέλεια τους, τις όποιες δημοκρατικές διαδικασίες.

Παραβιάζετε, ακόμα και το Αστικό Σύνταγμα, αυτό το Σύνταγμα, το οποίο υπερασπίζεστε και το κλίνετε πάντα σε όλους τους τύπους.

Σε αυτές τις συνθήκες, θα περίμενε κανείς να υπάρχουν μέτρα ανακούφισης για το σωματείο, το πρωτοκύτταρο του Αθλητισμού, που, δυστυχώς, είναι το μόνο σήμερα, που προσπαθεί να παραμείνει όρθιο στη ζωή, μετά το σχολείο, διότι με τη φυσική αγωγή στην εκπαίδευση δεν ασχολείστε, εδώ και καιρό, όχι μόνο εσείς, καμία από τις Κυβερνήσεις και φαίνεται από τη συστηματική υποχρηματοδότηση, που, κατά την άποψή μας, αυτός ο αθλητισμός είναι που αποτελεί τη βάση για την υγεία και τη διαμόρφωση της προσωπικότητας.

Στο Πρώτο Μέρος του σχεδίου νόμου, θα διαφωνήσουμε και το καταψηφίζουμε και στο σύνολό του.

Στο άρθρο 1, που, κατά την άποψή μας, είναι φωτογραφική διάταξη η εξαίρεση, σύμφωνα με την οποία ο εν ενεργεία προπονητής ενός αθλήματος μπορεί να εκλέγεται στο διοικητικό συμβούλιο και σε άλλα καταστατικά όργανα αθλητικής ομοσπονδίας, υπό την προϋπόθεση, ότι ως αθλητής έχει κατακτήσει 1η έως 8η νίκη σε θερινούς ή χειμερινούς Ολυμπιακούς Αγώνες, προφανώς, συνιστά φωτογραφική διάταξη.

Το επιχείρημα, που αναφέρεται στην Αιτιολογική Έκθεση, αυτό το περί εμπειρίας, κατά την άποψή μας, είναι αυθαίρετο, αβάσιμο και γελοίο θα λέγαμε. Το ίδιο συμβαίνει και με τους διαιτητές π.χ. στην ΟΜΑΕ, δηλαδή, ο διαιτητής να είναι και μέλος του σωματείου.

Στην παράγραφο 7 του άρθρου 1, επίσης, αίρεται το κώλυμα για τους εμπόρους αθλητικών ειδών, που τους δίνετε το δικαίωμα να είναι μέλη αθλητικών ενώσεων, δηλαδή, ανοίγετε πόρτες και παράθυρα, σε επιχειρηματίες αθλητικών ειδών και εταιρείες με φίρμες, να διεισδύουν στα όργανα των αθλητικών φορέων.

Το άρθρο 2, που επίσης καταψηφίζουμε, κατά την άποψή μας, ακυρώνει το ρόλο και τη σημαντική αξία της γενικής συνέλευσης, την αφοπλίζει, την παρακάμπτει και του σωματείου και της ένωσης και των ομοσπονδιών όσον αφορά τον κατάλογο των μελών, που έχουν δικαίωμα ψήφου και τίθεται το εξής ερώτημα. Τι ρόλο μπορεί να παίζει από εκεί και μετά η Γενική Συνέλευση;

Επίσης, πρόβλημα υπάρχει με τις δύο κάλπες, που καθιερώνετε, για πρόεδρο και διοικητικό συμβούλιο. Μπορεί, δηλαδή, ο υποψήφιος πρόεδρος να γίνει μέλος του διοικητικού συμβουλίου, μόνο με ένα 25% των ψήφων και να πετάξει έξω υποψήφιο μέλος του διοικητικού συμβουλίου, με παραπάνω ψήφους. Τι σημαίνει ότι ο υποψήφιος πρόεδρος επιβραβεύεται με την εκλογή του στο διοικητικό συμβούλιο; Απαντήστε μας.

Καθιερώνετε, επίσης, την ποσόστωση, ανά φύλο, στο 1/3.

Μπορείτε να μας πείτε ποιες θα είναι οι συνέπειες, που ειδικά σε αυτή τη φάση, που η συμμετοχή του κόσμου είναι ισχνή, μικρή, εάν δεν υπάρχει το 1/3 στις υποψηφιότητες, ανά φύλο; Θα ακυρώνετε τις εκλογές;

Στο άρθρο 3, που επίσης καταψηφίζουμε, δεν συμφωνούμε με την παράγραφο 1α, για τα δύο έτη από την εγγραφή σε ένωση και ομοσπονδία. Κατά την άποψή μας, η αθλητική αναγνώριση πρέπει να γίνεται από το πρώτο έτος, δεν χρειάζονται τα δύο χρόνια και είναι ένα ερώτημα. Δύο χρόνια; Η ζωή έχει δείξει ότι υπάρχουν μεγάλες καθυστερήσεις, που λειτουργούν ή μπαίνουν τροχοπέδη, δηλαδή, στην ίδια τη λειτουργία των σωματείων. Σε συνδυασμό με το άρθρο 31, αφήνει για έξι μήνες εκτός ένα σωματείο, χωρίς να μπορεί να χρησιμοποιήσει εγκαταστάσεις, αφού δεν έχει την αθλητική αναγνώριση. Άρα, τι σημαίνει αυτό; Σημαίνει ότι το διαλύεις, ενώ θα προπονείται για 6 μήνες, για να πάρει την αθλητική αναγνώριση.

Το άρθρο 5 επίσης το καταψηφίζουμε. Είπαμε δεν συμφωνούμε με τα 2 έτη. Δηλαδή, σωματείο, με επιβεβαιωμένη συμμετοχή και αθλητική δραστηριότητα, κατά το τελευταίο έτος, πριν την γενική συνέλευση, δεν έχει δικαίωμα συμμετοχής και ψήφου. Δεν ξέρω, έχει συμβεί πουθενά αλλού αυτό; Δεν έχει συμβεί πουθενά αλλού αυτό. Είναι απαράδεκτο. Δηλαδή, συνιστά αποκλεισμό σωματείων.

Ο Υπουργός λέει πως υπάρχουν σωματεία - σφραγίδες και θέλει να σταματήσει το φαινόμενο αυτό. Ωραία. Γιατί τότε στα ομαδικά, για παράδειγμα, μειώνει τις προϋποθέσεις από 20 σε 12 αθλητές και στα ατομικά από 10 σε 8; Κατά την άποψή μας, και αυτό είναι φωτογραφικό. Δηλαδή, φωτογραφίζει συγκεκριμένα σωματεία. Αυτή η διάταξη, δηλαδή, λύνει το πρόβλημα των σωματείων - σφραγίδες ή το επιτείνει; Το επιτείνει.

Επίσης, αποκλείει σωματεία, που έχουν ένα έτος ζωής και δράσης. Γιατί; Ενώ αποδεδειγμένα συμμετέχουν στις αθλητικές δραστηριότητες και τα πρωταθλήματα. Γιατί; Πιο είναι το σκεπτικό;

Διαφωνούμε με το άρθρο 6, που βάζει όρια ηλικίας και θητείες. Ως προς τις προθέσεις της Κυβέρνησης, είναι συγκεκριμένες οι προθέσεις της και τα είπαμε και χθες, αλλά και ως προς τις συνέπειες, που θα είχε αυτό, που σχετίζεται με την πρόθεση της Κυβέρνησης, συγκρούεται με την Ολυμπιακή Χάρτα και τα καταστατικά των διεθνών ομοσπονδιών και, κατά την άποψή μας, την ευθύνη, για να το λύσουν αυτό, πρέπει να την έχουν οι ίδιες οι ομοσπονδίες και τα σωματεία, όπως, άλλωστε, έχουν δηλώσει ότι είναι πρόθυμοι να το κάνουν. Επίσης, είμαστε αντίθετοι στην αναδρομική ισχύ του ορίου των θητειών στις ομοσπονδίες.

Σε ό,τι αφορά το άρθρο 7, επίσης, το καταψηφίζουμε. Ορίζονται, με απόφαση του διοικητικού συμβουλίου του σωματείου, αντιπρόσωποι για τις γενικές συνελεύσεις της ομοσπονδίας, ενώ μέχρι τώρα, εκλέγονταν από τη γενική συνέλευση. Θεωρούμε ότι ο αντιπρόσωπος πρέπει να είναι μέλος του σωματείου και να εκλέγεται από τη γενική συνέλευση και όχι να περιορίζεται στα μέλη του διοικητικού συμβουλίου και μόνο. Δηλαδή, από τη μία, για παράδειγμα, η Κυβέρνηση, σέβεται το αυτοδιοίκητο της ΕΠΟ και από την άλλη, επεμβαίνει στο αυτοδιοίκητο όλων των άλλων ομοσπονδιών. Λέει, δύο μέτρα και δύο σταθμά.

Το Μέρος Δεύτερο το καταψηφίζουμε.

Μέχρι τώρα, η Εθνική Αθλητική Ομοσπονδία Ατόμων με Αναπηρία, που έχει το 90% σχεδόν των σωματείων και των αθλητών, είχε 8 αντιπροσώπους και τώρα θα έχει 5. Δεν υπάρχουν επαρκείς εξηγήσεις, γιατί το κάνει αυτό η Κυβέρνηση. Στην πραγματικότητα, πρόκειται για απαξίωση του αθλητικού χώρου στα άτομα με αναπηρία. Ή γιατί πρέπει να συμμετέχει σε ομοσπονδία, ένας εκπρόσωπος της Γενικής Γραμματείας Αθλητισμού; Τι σχέση έχει η Γενική Γραμματεία Αθλητισμού, με το αθλητικό σωματείο, την ένωση ή την ομοσπονδία; Δηλαδή, εννοώ οργανικά, διοικητικά και με το αυτοδιοίκητό τους, τι σχέση έχει;

Στο Τρίτο Μέρος και ειδικότερα στα άρθρα 11 και 12, τα καταψηφίζουμε. Αναφέρονται αυτά τα άρθρα σε διατάξεις, που αφορούν την Τριτοβάθμια Εκπαίδευση, την εκπαίδευση προπονητών αθλημάτων και την εισαγωγή διακεκριμένων αθλητών στα Τμήματα Επιστήμης Φυσικής Αγωγής και Αθλητισμού της χώρας.

Προσέξτε, όχι μόνο δεν τους ζητήθηκε να εκφέρουν άποψη στη σύνταξη του σχεδίου των παραπάνω άρθρων και όχι του συνόλου του σχεδίου νόμου, αλλά ένας επιπλέον λόγος -που επιχειρηματολογήθηκε χθες- που δεν κλήθηκαν στην ακρόαση των φορέων, είναι ότι το θέμα δεν αφορά τα Τμήματα Φυσικής Αγωγής και Αθλητισμού της χώρας. Αυτό ειπώθηκε χθες και αυτό ήταν και το σκεπτικό, που δεν κλήθηκαν.

Η επιστήμη, η διαβούλευση και η αξιοκρατία του, έτσι όπως το αντιλαμβάνεται η Κυβέρνηση, είναι ξένες έννοιες γι’ αυτή, αλλά άλλη μια απόδειξη για την προσπάθεια της Κυβέρνησης, για την εμπορευματοποίηση της αθλητικής εκπαίδευσης της εκπαίδευσης, είναι ότι, στο συγκεκριμένο προτεινόμενο νομοσχέδιο, το Εθνικό Κέντρο Αθλητικών Ερευνών και Τεχνολογίας, το ΕΚΑΕΤ, θα γνωμοδοτεί για το ποιος κάνει και ποιος θα είναι προπονητής, χωρίς να συμμετέχει στο διοικητικό συμβούλιο κανείς εκπρόσωπος του πλέον αρμοδιότερου φορέα, που είναι η Σχολή Φυσικής Επιστήμης και Αθλητισμού. Δηλαδή, είναι σαν να βάζουμε το Υπουργείο Μεταφορών να δίνει πτυχία πολιτικού μηχανικού ! Έλεος. Άλλωστε, το ΕΚΑΕ, είναι διαχρονικά υποστελεχωμένο, εγκαταλελειμμένο και υποχρηματοδοτούμενο, κοινώς, αντικειμενικά δεν υφίσταται. Με τι υποδομές και ανθρώπινο δυναμικό θα αναγνωρίζει τίτλους σπουδών της αλλοδαπής στην προπονητική;

Επίσης, δεν εξασφαλίζεται, ότι το πτυχίο Σχολής Επιστήμης Φυσικής Αγωγής και Αθλητισμού (ΣΕΦΑΑ) ή ισότιμης σχολής της αλλοδαπής, αναγνωρισμένης από το κράτος, όσοι, δηλαδή, κατέχουν πανεπιστημιακό πτυχίο τετραετούς διάρκειας στη φυσική αγωγή και στον αθλητισμό, αποτελεί και τη μοναδική προϋπόθεση για το επάγγελμα. Βέβαια, δεν είμαστε αντίθετοι στο να αξιοποιούνται ως προπονητές και αθλητές, με πολυετή εμπειρία ή Ολυμπιονίκες, αλλά πάντα, υπό την εξέταση και την έγκριση των πανεπιστημιακών σχολών. Το σχέδιο νόμου, όμως, δεν κάνει αυτό. Απεναντίας, δίνει δικαίωμα προπονητή και γυμναστή, σε αποφοίτους αναγνωρισμένων σχολών προπονητών του εξωτερικού ή άλλων αναγνωρισμένων σχολών της ημεδαπής. Δηλαδή, στην πραγματικότητα, ανοίγει την κερκόπορτα, για να φυτρώσουν, σαν τα μανιτάρια, εγχώριες ή αλλοδαπές ιδιωτικές προπονητικές σχολές, οι οποίες, φυσικά, στην πορεία, θα διασυνδέονται, με επιχειρηματικά συμφέροντα, που θέλουν να επενδύσουν, στο χώρο του αθλητισμού.

Επιπλέον, ιδρύεται, στο πλαίσιο του ΕΚΑΕΤ, Εθνική Σχολή Προπονητών για όλες τις κατηγορίες προπονητών και κλάδους άθλησης, η λειτουργία της οποίας πραγματοποιείται, ύστερα από γνώμη της οικείας αθλητικής ομοσπονδίας. Τελικά, ποιος είναι ο ρόλος της πανεπιστημιακής σχολής και των πτυχίων, που δίνουν; Ποιος θα πιστοποιεί την αξιοπιστία των πτυχίων; Ποιος είναι αυτός ο φορέας, που μπορεί να δίνει πτυχία – προσέξτε – εκπαιδευτικού ιδρύματος και να είναι και ισότιμα; Κατά την άποψή μας, αυτός που πρέπει να πιστοποιεί αυτά τα πτυχία είναι η Σχολή Φυσικής Αγωγής και Αθλητισμού. Δεν έχει δικαίωμα κανένας άλλος φορέας να δίνει πτυχία εκπαιδευτικού ιδρύματος.

Στο σχέδιο νόμου, η Σχολή Επιστήμης Φυσικής Αγωγής και Αθλητισμού δεν υπάρχει πουθενά. Καμία απολύτως αναφορά. Και μιλάμε τώρα, για τεκμηριωμένη ανάγκη να υπάρχουν σχολές, που θα εποπτεύονται και θα ελέγχονται, από τις πανεπιστημιακές σχολές. Είναι προφανές, ότι απαξιώνονται σταδιακά αυτές τις σχολές. Υποβαθμίζονται, εξισώνονται με ιδιωτικές σχολές τρίμηνης, οκτάμηνης αποφοίτησης. Ο τελικός στόχος είναι απόφοιτοι προπονητές, με ελάχιστη πείρα και μόνο με πρακτικές γνώσεις προπονητικής, με κατακερματισμένα και χωρίς εξασφαλισμένα εργασιακά δικαιώματα, υποχείρια επιχειρηματικών ομίλων, στο χώρο του αθλητισμού, για να μεγαλώσουν και οι ιδιοκτήτες, φυσικά, των γυμναστηρίων και οι σχολάρχες τα κέρδη τους. Αυτή είναι η ουσία.

Δεν είναι δυνατόν, όπως προτείνει το νομοσχέδιο, προπονητές, χωρίς πανεπιστημιακή γνώση, για παράδειγμα, να γυμνάζουν βρέφη και εγκύους. Δεν είναι δυνατόν, για να εξυπηρετηθούν τα συμφέροντα του κεφαλαίου στο χώρο, να κινδυνεύει η υγεία και η ασφάλεια του γυμναζόμενου ατόμου. Την ίδια στιγμή, όμως, τα προβλήματα των πανεπιστημιακών σχολών ΣΕΦΑΑ, ιδιαίτερα στην Αθήνα, όχι μόνο, αλλά ιδιαίτερα στην Αθήνα, που είναι και το μεγαλύτερο, διογκώνονται: Ελλείψεις υποδομών και συνθηκών για σπουδές ανώτατης εκπαίδευσης. Συρρίκνωση του διδακτικού προσωπικού, μετά τον μεγάλο αριθμό συνταξιοδοτήσεων, χωρίς προσλήψεις. Την παντελή έλλειψη οικονομικής ενίσχυσης της έρευνας και των μεταπτυχιακών προγραμμάτων. Καταργούνται από το πρόγραμμα σπουδών μαθήματα, όπως είναι η ρυθμική αγωνιστική γυμναστική, με την οποία ασχολούνται χιλιάδες παιδιά, από ερασιτεχνικό, μέχρι ολυμπιακό επίπεδο, λόγω έλλειψης προσωπικού. Γίνονται μαθήματα σε ενοικιαζόμενα δωμάτια και πρακτική άσκηση, σε αθλητικούς χώρους, διασκορπισμένους, σε όλο το εύρος των νοτίων προαστίων. Ο φοιτητής δεν επωφελήθηκε ούτε ένα τετραγωνικό μέτρο από τις Ολυμπιακές Εγκαταστάσεις του 2004, που ακόμα πληρώνουν οι φορολογούμενοι πολίτες. Οι πανεπιστημιακές σπουδές έχουν βαρύ τίμημα για τους ίδιους και τις οικογένειές τους, ενώ το εργασιακό μέλλον είναι αβέβαιο. Γίνεται χειρότερο, με το προτεινόμενο σχέδιο νόμου της Κυβέρνησης.

Όπως και χθες, έτσι και σήμερα, με βάση όλο το σκεπτικό, που αναπτύσσουμε, καταψηφίζουμε επί της αρχής το σχέδιο νόμου. Θα πούμε, φυσικά, περισσότερα και κατά την β΄ ανάγνωση και στην Ολομέλεια. Ευχαριστώ, κύριε Πρόεδρε.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Ακτύπης Διονύσιος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Μπακογιάννη Θεοδώρα, Ράπτη Ελένη, Σκόνδρα Ασημίνα, Στυλιανίδης Ευρυπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βερναρδάκης Χριστόφορος, Γκαρά Αναστασία (Νατάσα), Ζεϊμπέκ Χουσεϊν, Μάλαμα Κυριακή, Μάρκου Κωνσταντίνος, Μωραϊτης Αθανάσιος, Σκουρλέτης Παναγιώτης (Πάνος), Σκούφα Ελισσάβετ (Μπέτυ), Τζούφη Μερόπη, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, κύριε Συντυχάκη.

Το λόγο έχει ο Ειδικός Αγορητής της Ελληνικής Λύσης, ο κ. Κωνσταντίνος Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης)**: Κυρίες και κύριοι, το είπα και στην προηγούμενη ομιλία, στην Επιτροπή Μορφωτικών, κύριε Υπουργέ, είναι μια συνέχεια του ν.4639 του Φθινοπώρου. Υπάρχουν αντιδράσεις, που πρέπει να αφουγκραστούμε από τους διάφορους φορείς που αντιδρούν. Αφήνουν κάποια μελανά σημεία σε αυτό που λέμε «εμπορευματοποίηση και χειραγώγηση του αθλητισμού». Υπάρχουν αθλητές, το ξέρετε πάρα πολύ καλά, που έχουν αδικηθεί. Υπάρχουν κάποια κύτταρα του αθλητισμού, που μόνο αθλητικά κύτταρα δεν είναι, δηλαδή, κάποια φαινομενικά μέλη, κάποια «μέλη - βιτρίνα», προκειμένου οργανισμοί και σωματεία να έχουν απλά μια αριθμητική υπεροχή και να μην έχουν ένα παραγωγικό εποικοδομητικό έργο, σε ό,τι αφορά τον αθλητισμό.

Η Ελληνική Ολυμπιακή Επιτροπή μιλάει, για μια ακόμη φορά, για αντισυνταγματικότητα. Μάλιστα, έχει στείλει επιστολή στην Κυβέρνηση. Μιλάει για την αναδρομικότητα, κύριε Υπουργέ, ότι υπάρχουν κάποια κωλύματα και κάνει κάποιες διευκρινίσεις ότι δεν έγινε συζήτηση, περί της αντισυνταγματικότητας. Από την άλλη τώρα, υπάρχουν τα «μελανά» σημεία, στις «παράγκες», κυρίως του ποδοσφαίρου και όχι μόνο, και εδώ και πάρα πολλά χρόνια, προσπαθεί η εκάστοτε κυβέρνηση να βάλει κάποια τάξη στον αθλητισμό. Όμως, υπάρχουν οι κομματικές αγκυλώσεις, υπάρχει ένα στάτους, που έχει δημιουργηθεί, όλες αυτές τις δεκαετίες, με αποτέλεσμα, κάποια πρόσωπα, που σχετίζονται με την εκάστοτε κυβέρνηση, τα τελευταία 30 χρόνια, να έχουν εκλεγεί, χάρη σε αυτό το λόμπι, που έχει δημιουργηθεί, στο αθλητικό κέντρο.

Από την άλλη πλευρά, βεβαίως, υπάρχουν και έγγραφα από τη FIFA και την UEFA όπως ο κ. Χούμπελ, που έχει στείλει στην Ελληνική Ομοσπονδία Ποδοσφαίρου και ζητάει επιτέλους, να γίνουν εκλογές το Φθινόπωρο, διότι, αλλιώς, απειλεί ακόμη και με Grexit. Τα πράγματα, δηλαδή, είναι σοβαρά γι’ αυτό, που λέγεται, «ελληνικός αθλητισμός». Υπάρχουν, βέβαια, και αθλητές, που έχουν προσφέρει τα μάλα, έχουν φέρει διακρίσεις, αλλά είναι παραγκωνισμένοι και παραμελημένοι. Έχουν αδιαφορήσει σωματεία, αλλά και η ίδια η Πολιτεία, προκειμένου αυτοί οι άνθρωποι να έχουν όλη τη δυνατότητα και την εμπειρία να προσφέρουν. Παρόλα αυτά, όμως, είναι παραγκωνισμένοι.

Έχουμε αρκετές επιφυλάξεις, κατ’ άρθρο, ως Ελληνική Λύση, απέναντι στον τρόπο εκλογής, μέσα στα διοικητικά συμβούλια. Από τη στιγμή, που οι ομοσπονδίες, για να μην κρυβόμαστε, πίσω από το δάκτυλό μας, χρηματοδοτούνται, δεν είναι ελεύθερες στις κινήσεις τους. Από την άλλη πλευρά, μπαίνουν διάφορα εμπόδια, όπως και στην ποσόστωση, όπου γίνεται λόγος. Υπάρχουν ομοσπονδίες, που έκαναν τις δικές τους προτάσεις. Διάβασα, με προσοχή, αρκετές εξ αυτών για τον τρόπο αρχαιρεσιών, όπως της Πανελλήνιας Ομοσπονδίας Πάλης, που έχει κάνει αρκετές προτάσεις και πολλές άλλες ομοσπονδίες, για να μην τις αδικήσουμε. Το ξέρετε, πολύ καλά, ότι ο κάθε αθλητής, που έχει υπηρετήσει τον αθλητισμό, αφιερώνει ένα προσωπικό κομμάτι της ζωής του και πονάει πραγματικά. Στερείται πάρα πολλά πράγματα. Ο πρωταθλητισμός κρίνεται σε κλάσματα δευτερολέπτων. Δεν σημαίνει, όμως, ότι δεν υπάρχουν πραγματικά αθλητές, που έχουν προσφέρει πάρα πολλά, αλλά έχουν μείνει στο περιθώριο.

Τώρα, σε ό,τι αφορά τα άρθρα, στο άρθρο 1, γίνεται λόγος ότι κάποιος παράγοντας θα πρέπει να μην έχει καταδικαστεί τελεσίδικα και όχι αμετάκλητα. Υπάρχει και μια προβληματική, που είναι η συμμετοχή του προπονητή ομαδικού αθλήματος, σε ένα άλλο σωματείο. Είναι δικές μας παρατηρήσεις, αλλά, όπως είπα, βλέπουμε κάποια αδιευκρίνιστα σημεία. Πάει να γίνει μια αναδιάρθρωση, όπως πρέπει, μια αναβάθμιση. Υπάρχουν, όμως, πολλά σημεία, που τυγχάνουν διευκρίνησης, προκειμένου να ενημερωθεί και ο κόσμος του αθλητισμού.

Σε ό,τι αφορά τα σωματεία, που έχουν μια ευχέρεια να θεσπίσουν τους δικούς τους κανόνες, αρκεί, όμως, να μην παραβαίνουν τους κανόνες του αναγκαστικού δικαίου, υπάρχουν κάποιες ενστάσεις, από μέρους μας, στον τρόπο σταυροδοσίας των συμβούλων, στο άρθρο 2. Για να μη μακρηγορούμε, είναι κάποια πράγματα, τα οποία είναι τυπικής φύσεως, όπως η διατύπωση και στη συνέντευξη από τους μέντορες, του συμβούλους εν πάση περιπτώσει, που έχουν καταθέσει σε αυτό το νομοσχέδιο, για τον τρόπο λειτουργίας των ομοσπονδιών και των σωματείων. Στο άρθρο 5, μιλάμε για 12 αθλητές, στα ομαδικά αθλήματα, δεδομένου ότι μπορεί εδώ να υπάρξει πρόβλημα. Δεν ξέρω πώς βγαίνει αυτό το νούμερο, σε ό,τι αφορά τη συνέργεια και το πώς πρέπει να λειτουργήσει το ομαδικό πνεύμα.

Στο θέμα της ποσόστωσης, το έλεγα και την άλλη φορά, δεν είναι δημοκρατικό αυτό το 25%. Δεν είναι δυνατόν κάποιος, ο οποίος θα εκλεγεί σε υψηλά ιστάμενο πόστο, να έχει το 25% των έγκυρων ψηφοδελτίων και να έχει, δηλαδή, λιγότερες ψήφους, ακόμη και από τον τελευταίο σύμβουλο. Αυτό δημιουργεί κάποιες αμφιβολίες και αμφισβητήσεις στο εκλογικό σώμα και θα πρέπει να το υπερκεράσουμε και να το αποφύγουμε. Να υπάρχει ένα πιο δημοκρατικό σύστημα, κύριε Υπουργέ, στον τρόπο εκλογής των προέδρων, διότι αυτοί θα είναι οι επικεφαλής. Αυτοί θα είναι, που θα κινούν τα νήματα και οι δικές τους αποφάσεις θα έχουν βαρύνουσα σημασία.

Συνεχίζοντας, θα πάμε στο άρθρο 7. Εδώ το κάθε σωματείο - μέλος της ομοσπονδίας ή της τυχόν υφιστάμενης ένωσης, που εκπροσωπούνταν, στη γενική συνέλευση, με έναν αντιπρόσωπο, τώρα τροποποιείται και θα πρέπει αυτός ο αντιπρόσωπος να είναι τακτικό μέλος του Δ.Σ.. Αυτό στην ουσία σημαίνει ότι θα πρέπει να είναι από την κλειστή οικογένεια της παράταξης, που ελέγχει το σωματείο. Ο νόμος αυτός, όμως, της Κυβέρνησης έχει την τάση να καταργεί κάθε έννοια δημοκρατικότητας, από τη στιγμή, που θέλει να ελέγξει. Ο έλεγχος είναι καλός, αλλά υπό άλλη μορφή, όχι έλεγχος προσώπων και αποφάσεων.

Υπάρχουν κάποιοι προβληματισμοί σε ό,τι αφορά τις περιπτώσεις δ΄ και ε΄ της παραγράφου 9, σε ό,τι αφορά το άρθρο 8, όπου, δηλαδή, ο Υπουργός μπορεί να διορίζει την Ελληνική Παραολυμπιακή Επιτροπή, με πρόσωπα, που θα κρίνει αυτός. Εκεί έχουμε τις δικές μας ενστάσεις, γιατί ξέρετε τι μπορεί να κάνει ο εκάστοτε Υπουργός Αθλητισμού, να μην κρυβόμαστε. Διάβασα, με προσοχή, ποιος θα διορίζει. Θα μπορείτε να διορίζετε κάποιο πρόσωπο στην Ελληνική Παραολυμπιακή Επιτροπή.

Άρθρο 10, λέγαμε τι δημόσιες υπηρεσίες θέλουμε, στο πλαίσιο της ελευθερίας και τι γίνεται με την πρόσληψη προσωπικού, που αξιολογούν οι ίδιες. Εδώ είναι το θέμα ποιος πληρώνει, γιατί, αν πληρώνει η Ομοσπονδία από δικά της έξοδα, έχει άλλη ελευθερία κινήσεων, αυτή είναι η αλήθεια. Αν, όμως, πληρώνουν οι φορολογούμενοι πολίτες, διέπεται από άλλες διατάξεις. Είναι χειραγώγηση πολλών σωματείων, να μην κρυβόμαστε, από τη στιγμή, που έχουν ανάγκη τη χρηματοδότηση, κινούν τα νήματα. Αλλά, είπαμε και την άλλη φορά, ότι εδώ πρέπει να μπουν κάποια κριτήρια, κύριε Υπουργέ, για τα μέλη, που απαρτίζουν ένα αθλητικό σωματείο. Δεν μπορεί να έχουμε μέλη - βιτρίνα. Δεν μπορούμε να έχουμε μέλη, τα οποία δεν έχουν καμία σχέση με το άθλημα, με το οποίο σχετίζεται το σωματείο. Έτσι, έγιναν τα σωματεία – σφραγίδες, για ψηφοθηρικούς λόγους. Ξέρετε πόσοι, μέσα από τις ομοσπονδίες, έγιναν δήμαρχοι, νομάρχες, βουλευτές, στο παρελθόν, χάρη στις ψήφους, που πήραν από τα παλιά μέλη των μεγάλων σωματείων, που ήλεγχαν;

Το θέμα είναι γι’ αυτά τα μέλη, που παίρνουν την ταυτότητα και θέλετε να βάλετε και να ξεκαθαρίσετε το Μητρώο, όπως ξεκινήσατε μια προσπάθεια, από πέρυσι το Φθινόπωρο, για τα μητρώα σε ό,τι αφορά τους φιλάθλους και όχι τους οπαδούς, να ελέγχονται, για να έχουμε και μια αναβάθμιση της ποιότητας του ελληνικού ποδοσφαίρου. Μας βρίσκει σύμφωνους, πρέπει να υπάρχει ένας έλεγχος, δεν μπορούν a priori όλοι να γίνονται, ξαφνικά, μέλη. Αλλά εδώ, υπάρχουν σωματεία με μέλη, τα οποία έχουν αλλού έδρα, τα μέλη είναι σε άλλη περιοχή, γιατί απλά κατάγονται ή γιατί απλά έχουν κάποιες σχέσεις, με αποτέλεσμα να παρουσιάζουν τα σωματεία μόνο μια αριθμητική υπεροχή. Ουκ εκ τω πολλώ το ευ, αλλά το ευ, στην προκειμένη περίπτωση, για να έχουν προσβασιμότητα στα Υπουργεία, να παίρνουν καλύτερες χρηματοδοτήσεις, να γίνονται οι μεγάλες αποστολές, που και στο παρελθόν, γιατί με τα έξοδα των αποστολών, που λέτε ότι κάποιοι είναι αμισθί και έχουν τα έξοδα μετακίνησης, μας βρίσκει σύμφωνους, σίγουρα χρειάζεται να πάει μία αποστολή και συνοδεία, όπως τα άτομα με αναπηρία. Κι εκεί, όμως, πρέπει να υπάρχει έλεγχος, γιατί στο παρελθόν, έγινε μεγάλη ασυδοσία οικονομικής φύσεως από σωματεία. Παλαιότερα, από την τηλεόραση, τη δημόσια, είχε ακουστεί, ότι ήταν πολλά τα χρήματα και οι υπερτιμολογήσεις γίνονταν και τα έξοδα περνούσαν, είναι γνωστό τοις πάσι πώς μπορεί να καμουφλάρει κάποιος αυτά τα έξοδα.

Στο άρθρο 11, περιέχονται σημεία, που αφορούν τον κόσμο των προπονητών. Με την εξαίρεση της παραγράφου 11, ο προπονητής μπορεί, ταυτόχρονα, να είναι και παίκτης του ίδιου αθλήματος, όμως, τώρα, τι γίνεται; Ο αθλητής, όπως μπορώ να το κατανοήσω, το άθλημα το αγαπάει, συνάμα είναι και προπονητής, όμως και από τη στιγμή, που είναι αθλητής, θα πρέπει να είναι διακριτός ο ρόλος του, γιατί, ξέρετε, ο ίδιος θα θέλει να αγωνίζεται, να έχει συμμετοχές και, χωρίς να το θέλει, επί προσωπικού, θα στερεί τη θέση από κάποιον άλλον. Είναι αυτό, που λέει ο λαός, με μία ρήση, «ή παπάς-παπάς ή ζευγάς-ζευγάς». Δεν γίνονται όλα μαζί, να είσαι και προπονητής, να είσαι και παίκτης να είσαι και παράγοντας. Σε κάποια σωματεία, αναγκαστικά, γίνεται, αλλά δεν συνάδει. Προσωπικά, δεν μου ακούγεται πάρα πολύ καλά.

Το άρθρο 12 αφορά κάποιες διαδικασίες, κατά τις μεταγραφές αθλητών. Εδώ έχουμε μόνο μια ημερολογιακή αύξηση. Να πάμε λίγο και στις δομές εγκατάστασης, όπου θα έχουμε την ευκαιρία να τοποθετηθούμε και στην Ολομέλεια. Ξέρετε, υπάρχουν σοβαρά προβλήματα, όπου σε κάποια σωματεία, προσπαθούν να στεγαστούν οι αθλητές, κάτω από πολύ αντίξοες συνθήκες. Πολλές φορές, γίνονται μελέτες στατικού χαρακτήρα, άλλες φορές δεν γίνονται καν και υπάρχουν και απλά προβλήματα, για παράδειγμα, κάποιες σκεπές, που πρέπει να γίνουν, εδώ και πολλά χρόνια. Δεν λέω ότι είναι τωρινό το ζήτημα, αλλά πρέπει να βάλουμε προτεραιότητα, σε κάποια σωματεία, που έχουν μια μακρά ιστορία, πολλών δεκαετιών, δηλαδή, δεν εμφανίστηκαν από το πουθενά και δεν έχουν μέρη να προπονηθούν. Να ξεκινήσω από το στίβο, όπου δεν υπάρχουν ταρτάν, τα ξέρετε αυτά, από την πάλη, από την άρση βαρών; Θυμάστε, πρόσφατα, είχαμε αθλήτριες του μπάντμιντον και της σκοποβολής, που στερούνταν από την τσέπη τους τα χρήματα, για να μπορέσουν να διακριθούν.

Τώρα, σε ό,τι αφορά στις διοικήσεις, αυτό που πάτε να κάνετε είναι ένα πολύ σημαντικό κομμάτι, αλλά πρέπει εκεί να υπάρχει μία δημοκρατική διαδικασία. Σε ό,τι αφορά τα άτομα με αναπηρία, βάζετε ένα συγκεκριμένο αριθμό. Γιατί να στερήσουμε τη χαρά της προσφοράς της κοινωνικοποίησης αυτών των ατόμων με αναπηρία, βάζοντας κάποια αριθμητικά στάτους; Δεν γίνεται αυτό. Και δύο άτομα με ακρωτηριασμένα μέλη, είχα πει την άλλη φορά, να μπορούν να έχουν ένα ομαδικό πνεύμα αθλητισμού, να έχουν αυτή τη συνέργεια, να μπορούν να αγωνιστούν, να το χαρούν και πραγματικά να πουν, ότι είμαστε και εμείς μονάδες.

Στο άρθρο 16, δεν μπορώ να καταλάβω αυτόν το διαχωρισμό για τις ΚΑΕ και για τις ΠΑΕ. Ίσως, να μην το καταλάβαμε, αλλά και οι ΚΑΕ, είναι ανώνυμες ιδιωτικές εταιρείες. Δεν θα έπρεπε να εμποδίζεται η χρηματοδότησή τους από κάποια μέλη της ιδιοκτησίας. Κάθε μορφή χρηματοδότησης δεν γίνεται με το ζόρι, που λέμε.

Στο άρθρο 17, προβλέπεται ότι η ΕΣΑΚΕ θα θέτει τους όρους συμμετοχής των ΚΑΕ, ενώ αυτοί οι όροι θα έπρεπε να τίθενται, με νόμο από τη Βουλή, να μην υπάρχουν υπόνοιες μεροληψίας επ’ αυτού. Η άποψή μας: Συγκέντρωση εξουσίας, ακόμη και αυτής του ΑΣΕΠ και των αμειβόντων μελών, στα χέρια ενός Υπουργού. Κατά παρέκκλιση, από κάθε άλλο νόμιμο. Είναι αυτό που λέμε, ότι ελλοχεύει ο κίνδυνος, ο Υπουργός, με μία συγκεκριμένη ομάδα, ο εκάστοτε Υπουργός, να επηρεάζεται από κάποιους παράγοντες και, ανθρώπινα, να μην μπορεί να πάρει ορθές αποφάσεις. Μπορεί, βέβαια, να γίνεται και για άλλους λόγους. Να μην υπάρχει ένας κρεοντισμός σε αποφάσεις, σε ό,τι αφορά τον αθλητικό χώρο. Αυτό μέσα από τους κατάλληλους παράγοντες. Πώς θα αποκωδικοποιηθούν όλα αυτά, πώς θα προσληφθούν οι κατάλληλοι παράγοντες; Εκεί είναι η μαεστρία του κάθε Υπουργού Αθλητισμού, να επιλέξει σωστούς ανθρώπους.

Σε ό,τι αφορά τα προνόμια, που δίδονται στους ανθρώπους, που φέρνουν στο στήθος το μετάλλιο και έχουμε την ανάκρουση του εθνικού μας ύμνου, που μας κάνει περήφανους, το λέμε, να έχουν προνόμια, να έχουν μπόνους, να τους δίδονται τα εχέγγυα και ως επιβράβευση, αλλά δεν μπορεί να μπαίνουν a priori σε όλες τις σχολές. Έχουμε τις δικές μας αντιρρήσεις. Μπορεί, δηλαδή, ένας που είναι Ολυμπιονίκης - και μπράβο του και μας έκανε υπερήφανους - να μπαίνει π.χ. σε στρατιωτικές σχολές, να μπαίνει στις σχολές Αστυνομίας, αλλά δεν μπορεί να μπει στην Ιατρική, δεν μπορεί να μπει στο Πολυτεχνείο, δεν μπορεί να μπει στη Νομική, ο ίδιος δεν θα αισθάνεται καλά, θα είναι έξω από τα νερά του. Βέβαια, πρωτίστως, είναι καλό είναι να είναι στο χώρο το δικό του.

Υπάρχουν αρκετά άρθρα, που θα τοποθετηθούμε και στην Ολομέλεια.

Υπάρχει αλυσίδα της γραφειοκρατίας, όπως βλέπουμε και στο άρθρο 21. Θα γίνουν ομάδες εργασίας, θα γίνουν προσλήψεις ημετέρων και πάλι. Επάνω σε αυτό, έχουμε τις ενστάσεις.

Υπάρχει το άρθρο 24, για το οποίο έχουμε ενστάσεις, σε ό,τι αφορά κάποιες παραγράφους εδώ, που αφορά κάποιες υποπεριπτώσεις, θα τοποθετηθούμε και πιο αναλυτικά.

Στο άρθρο 29, δεν είναι πρέπον να μιλάμε σε ένα μόνο άρθρο, που φέρνει μια πολλαπλή τροποποίηση ολόκληρου του Καταστατικού της Ε.Ο.Ε.. Αυτό θα έπρεπε να έρθει ξεχωριστά και να γίνει αντικείμενο, πιστεύουμε, μιας πιο λεπτομερούς συζήτησης.

Στο άρθρο 23, γίνεται λόγος για πόρους. Οι πόροι πού θα βρεθούν; Σε κάθε άρθρο που φέρνει η Κυβέρνηση, παρατηρούμε μια προσπάθεια απεμπλοκής από τις ισχύουσες διατάξεις, με μια ελευθερία σύναψης συμβάσεων. Αυτό, κάποια στιγμή, μας προβληματίζει, αυτές οι απευθείας αναθέσεις, που έχουν γίνει και στην Αυτοδιοίκηση και δυστυχώς, της έχουν βάλει μια άσχημη ταμπέλα, δεν μας αρέσουν.

Πιστεύουμε ότι είναι ένα νομοσχέδιο, όπου, ναι μεν γίνεται μια προσπάθεια, αλλά είναι άχρωμο, είναι άοσμο, δεν μπαίνει, δηλαδή, βαθιά το μαχαίρι, που λέμε, στο κόκκαλο, για να χτυπήσει ένα κατεστημένο ανθρώπων, οι οποίοι πραγματικά έχουν πάει πίσω τον αθλητισμό. Εκεί πρέπει να θεσπιστούν κάποια κριτήρια διαφάνειας. Για να επαναλάβω και τον τρόπο εκλογής των προέδρων, το 25% δεν φτάνει, για να κινεί τα νήματα. Για να μην μακρηγορώ, επιφυλασσόμαστε για την Ολομέλεια.

Σας προτρέπω, κύριε Υπουργέ, δράττομαι της ευκαιρίας, επειδή όταν μιλάμε για αναδιάρθρωση του αθλητισμού, μπαίνει και η αναδιάρθρωση του ποδοσφαίρου, οι ομάδες της Football League δεν θα μπορούν να ανταποκριθούν στα έξοδα, από εδώ και πέρα και λόγω του covid-19. Πρόκειται για αρκετές ομάδες, 22 στον αριθμό, το γνωρίζετε πολύ καλά. Θέλουν να σας επισκεφτούν. Έχουν καταθέσει τις σφραγίδες τους. Δεν μπορούν να ανταπεξέλθουν στα έξοδα. Δεν μπορεί μια ομάδα, όπως είναι η ομάδα μου, ο Πανσερραϊκός, αν θέλετε από τις Σέρρες, να αγωνίζεται στην Κρήτη. Δεν βγαίνει αυτό το πράγμα οικονομικά. Δεν μπορεί να ανταπεξέλθει το σωματείο. Τι να κάνουμε, δηλαδή;

Κάντε δύο ομίλους. Βόρειος και Νότιος. Εγώ μεγάλωσα, όπως νομίζω και εσείς μεγαλώσατε –μπορεί να είστε λίγο μικρότερος – με το Βόρειο και Νότιο όμιλο.

Το πώς θα βγαίνουν οι ομάδες; Έχετε μέντορες, εκεί μπορείτε να το βρείτε. Οι δύο πρώτοι απευθείας στη Superleague 2, οι υπόλοιπες θα παίζουν μπαράζ. Και ενδιαφέρον θα υπάρχει, αλλά, πρωτίστως, κάντε Βόρειο και Νότιο όμιλο, σας το ζητάει όλη η Football League. Μην αδιαφορείτε γι’ αυτό. Θα μείνουν, θα σηκώσουν λευκή πετσέτα. Δεν έχουν λεφτά οι ομάδες. Δεν μπορούν να ανταπεξέλθουν, οικονομικά γι’ αυτές τις μετακινήσεις, τις πολλαπλές αποστολές, να φεύγει ομάδα από την Ξάνθη, από την Κομοτηνή, από την Αλεξανδρούπολη και να πάει στο Ηράκλειο, στα Χανιά, στο Ρέθυμνο, στην Καλαμάτα, στη Σπάρτη, στην Τρίπολη, δεν γίνεται. Δείτε το. Βόρειος και Νότιος όμιλος, σας το ζητούν οι ομάδες, για το καλό του ποδοσφαίρου. Κάντε το, γιατί τα πράγματα είναι δύσκολα και ενόψει της πανδημίας, αλλά αυτό το μοντέλο, νομίζω, ήταν πετυχημένο επί σειρά ετών στη Β΄ Εθνική, τότε, τη δεκαετία του ‘70, του ‘80 και νομίζω είχε ενδιαφέρον. Δείτε το λίγο, σας παρακαλώ, σας προτρέπουμε και ως Ελληνική Λύση, Βόρειος και Νότιος όμιλος. Όπως σας ζητά, παρακαλώ, κύριε Υπουργέ, και η Football League. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον Ειδικό Αγορητή της Ελληνικής Λύσης. Το λόγο έχει η Ειδική Αγορήτρια του ΜέΡΑ25, η κυρία Σοφία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια ΜέΡΑ25):** Ευχαριστώ πολύ, κύριε Πρόεδρε. Για την οικονομία του χρόνου, στη σημερινή συζήτηση, θα ήθελα να σταθώ σε συγκεκριμένες διατάξεις του νομοσχεδίου, χωρίς να επαναλάβω τις συγκεκριμένες αναφορές, που έκανα στην προηγούμενη παρέμβασή μου. Συνεπώς, δεν θα αναφερθώ καθόλου στα θέματα ορίου ηλικίας, θητειών και αναδρομικότητας, στα οποία, όπως πολύ καλά γνωρίζετε και από τη συζήτηση, που είχε γίνει το Νοέμβριο, στο προηγούμενο νομοσχέδιο, είμαστε απολύτως κάθετοι ή όπως αναφέρθηκα, στο θέμα, παραδείγματος χάρη, της ΕΠΟ.

Δεν θα αναφερθώ ούτε και στις περιπτώσεις της φωτογραφικής νομοθέτησης, που επιδιώκει αυτό το νομοσχέδιο. Παρόλα αυτά, πρέπει να επισημάνω, ότι έθεσα συγκεκριμένα ερωτήματα στον κύριο Υπουργό και δεν είχα την τιμή, ούτε και την τύχη να πάρω έστω και μια απάντηση. Προφανώς, έτσι φαίνεται να αντιλαμβάνεται τον πολιτικό του ρόλο. Εντούτοις, θεωρεί ότι δικαιούται να απευθύνει σε όλους μας μαθήματα δημοκρατικής συμπεριφοράς και δήθεν κοινοβουλευτικής δεοντολογίας. Παρόλα αυτά, θα προχωρήσω στο θέμα μας.

Θα αναφερθώ, συνολικά, ως προς το σύστημα των αρχαιρεσιών, ότι, δηλαδή, θέλετε να θεσπίσετε μια πολύπλοκη γραφειοκρατική διαδικασία της οποίας η πραγματική σκοπιμότητα δεν είναι δυνατόν να εξακριβωθεί. Το μόνο βέβαιο αποτέλεσμα θα είναι η καθυστέρηση και η έντονη ανασφάλεια και αβεβαιότητα στην εξέλιξη των αντίστοιχων διοικητικών διαδικασιών. Δεν είναι τυχαίο ότι συναντάτε ομόθυμη αντίδραση και συγκεκριμένες αντιρρήσεις από το σύνολο σχεδόν των ενδιαφερομένων φορέων.

Στο άρθρο 1, παράγραφος 4, καθιερώνετε τη δυνατότητα να είναι μέλη αθλητικού σωματείου του ίδιου κλάδου και εν ενεργεία διαιτητές, κριτές, χρονομέτρες ή και όσοι συμμετέχουν σε διαιτητικό έργο ατομικού αθλήματος, όχι, όμως, μέλη του διοικητικού συμβουλίου ή της Εξελεγκτικής Επιτροπής. Στη συνέχεια, μάλιστα, στο δεύτερο εδάφιο, εισάγετε και γι’ αυτό εξαίρεση για συγκεκριμένα ατομικά αθλήματα. Δύο καίρια σφάλματα σε δύο διατάξεις. Η άρση του ασυμβίβαστου ανοίγει, ανενδοίαστα, θα έλεγα το δρόμο σε ανεπίτρεπτη φαλκίδευση του υγιούς αθλητικού ανταγωνισμού και αντιστρατεύεται κάθε αθλητική λογική, κύριε Υπουργέ. Υπονομεύει ευθέως την αξιοπιστία των αθλητικών δραστηριοτήτων. Φαντάζονται ότι το Υπουργείο γνωρίζει ότι, με τον τρόπο αυτόν, θεσμοθετεί ένα καθεστώς νοσηρότητας, που πλήττει ευθέως την ίδια τη διεξαγωγή των αθλητικών αγώνων.

Στο άρθρο 6, καταργείτε από την παράγραφο 4 του άρθρου 22 του νόμου 2725/ 99 και με τον τρόπο αυτόν δίνετε την δυνατότητα στην οποιαδήποτε αθλητική ηγεσία να προωθεί υπαλλήλους της σε θέσεις διοίκησης αθλητικών ομοσπονδιών. Το αποτέλεσμα θα είναι να συντρέχουν οι ιδιότητες του ελέγχοντος και του ελεγχόμενου στο ίδιο πρόσωπο. Δεν μπορεί να υπάρχει καμία εύλογη δικαιολόγηση, για τη θεσμοθέτηση τέτοιας δυνατότητας.

Στο άρθρο 8, παράγραφος 12, για την Ελληνική Παραολυμπιακή Επιτροπή, περιορίζεται μόνο στις θέσεις του προέδρου, αντιπροέδρου, γραμματέα ή ταμία το ασυμβίβαστο συμμετοχής στη διοίκηση και την εκτελεστική επιτροπή των μελών διοικήσεων των αθλητικών ομοσπονδιών ατόμων με αναπηρίες και για τις αντίστοιχες και μόνο θέσεις, προέδρου, αντιπροέδρου, γραμματέα και ταμία.

Το ασυμβίβαστο, όπως και μέχρι σήμερα, πρέπει να ισχύει για κάθε διοικητική θέση και όχι μόνο για τη συγκεκριμένη. Η θεσμοθέτηση διπλοθεσιών ή πολυθεσιών θα έχει, ως μόνο αποτέλεσμα, τη συρρίκνωση της εκπροσώπησης του αθλητικού ολυμπιακού κινήματος. Ποια, λοιπόν, είναι η σκοπιμότητα, που μπορεί να εξυπηρετεί αυτό;

Στο άρθρο 11, παράγραφος 10, θεωρούμε ότι είναι ακατανόητη και σε κάθε περίπτωση, εσφαλμένη η διάκριση σε συγκεκριμένα αθλήματα, στα οποία η πολιτεία εκχωρεί το δικαίωμα ίδρυσης και λειτουργίας σχολών προπονητών. Δεν υπάρχει καμία αντικειμενική αιτιολόγηση για τη θέσπιση αυτών των εξαιρέσεων, ενώ για όλα τα άλλα αθλήματα ισχύει ότι οι σχολές προπονητών ανήκουν στο πεδίο αρμοδιοτήτων και είναι ευθύνη της Γενικής Γραμματείας Αθλητισμού.

Στο άρθρο 13, θέλουμε ειδικά να επισημάνουμε τη θετική εξομοίωση των συνοδών αθλητών με τους συναθλητές τους με αναπηρία, που αποτελούσε, επί πολλά χρόνια, δίκαιο, αλλά ανεκπλήρωτο αίτημα.

Κύριε Υπουργέ, θεωρούμε ότι όλο το νομοσχέδιο διαπνέεται από μία προφανή απροκάλυπτη πρόθεση κυβερνητικής παρέμβασης στη λειτουργία των φορέων του αθλητισμού, με βάση συγκυριακές μικροκομματικές στοχεύσεις. Δεν αξίζει αυτό στον αθλητισμό. Αυτό είναι το προσωπικό στίγμα, που θέλετε να αφήσετε; Είναι, βέβαια, δικαίωμά σας. Πόσο μάλλον, αφού εμφανίζεστε ότι έχει την πλήρη στήριξη σε αυτή την κατεύθυνση, τόσο του Κόμματός σας, όσο και από τον ίδιο τον Πρωθυπουργό.

Θα ήθελα πάρα πολύ, ειλικρινά σας το λέω και μετά από την επιστολή, που έστειλαν οι προπονητές στον κύριο Πρωθυπουργό, να μπορούσαμε να έχουμε την άποψή του, πάνω σε αυτό το νομοσχέδιο. Αυτό που δεν είναι δικαίωμα σας, είναι ότι, όταν δέχεστε κριτική για την πρωτοφανή παρεμβατική σας πρακτική, είναι να κρύβεστε πίσω από το δάχτυλό σας και να υποκρίνεστε τον θιγόμενο, επιτιθέμενος ανεπίτρεπτα στο σύνολο των Βουλευτών και των Κομμάτων. Όταν καταθέτετε τέτοια νομοσχέδια, κύριε Υπουργέ, θα υποστείτε και τις συνέπειες. Και δεν μπορείτε να τις αποφύγετε. Αναλαμβάνετε τις ευθύνες σας. Δεν καταλαβαίνω, λοιπόν, με ποιο δικαίωμα απαιτείτε να μείνετε στο απυρόβλητο. Στη δημοκρατία δεν υπάρχουν και δεν πρέπει να υπάρχουν προνομιακές ή χαριστικές αντιμετωπίσεις. Προέχει η προσωπική και πολιτική ευθύνη.

Καταλήγοντας, πρέπει να πω, ότι σαν Κόμμα, ΜέΡΑ 25, έχουμε καταθέσει την άποψή μας για το πνεύμα και την ουσία του νομοσχεδίου, που μας υποχρεώνει να το καταψηφίσουμε επί της αρχής, όπως είπα και στην αρχή, με την ερώτηση του κυρίου Προέδρου.

Επιφυλασσόμαστε, όμως, για την πιθανή θετική μας ψήφο, σε συγκεκριμένες διατάξεις, εάν δεν αλλάξουν, κατά τη διαδικασία, στην Ολομέλεια, αναμένοντας και την ολοκλήρωση της κυβερνητικής στάσης σε συγκεκριμένα ζητήματα. Ευχαριστώ πολύ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει η κυρία Μπακογιάννη.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Ευχαριστώ πολύ, κύριε Πρόεδρε, και ευχαριστώ και για τη φιλοξενία στην Επιτροπή Μορφωτικών Υποθέσεων. Κυρίες και κύριοι συνάδελφοι, δεν είμαι μέλος, ζήτησα, όμως, να παρέμβω σε αυτό το νομοσχέδιο, με δύο διαφορετικές ιδιότητες. Χάρη στη συζυγική μου ιδιότητα, έχω παρακολουθήσει από πάρα πολύ κοντά τη δραστηριότητα της Ολυμπιακής Επιτροπής, αλλά και ως Υπουργός Εξωτερικών και Δήμαρχος Αθηναίων, είχα μια πολύ μακρά συνεργασία με τη ΔΟΕ.

Ο λόγος, λοιπόν, για τον οποίον, σήμερα, κάνω αυτή την παρέμβαση είναι, διότι, κυρίες και κύριοι συνάδελφοι, έτσι όπως διαμορφώνεται αυτό το νομοσχέδιο, θα υπάρξει πρόβλημα με τη ΔΟΕ. Και θα υπάρξει πρόβλημα με τη ΔΟΕ, διότι, παρά τις παρεμβάσεις της, τρείς ή τέσσερις - δεν ξέρω πόσες έχει κάνει, με έγγραφα και προς τον Πρωθυπουργό και προς τον κύριο Αυγενάκη και παρά τη ρητή παρότρυνση της να τηρηθεί αυτό, το οποίο ονομάζεται «ιερή αγελάδα της ΔΟΕ», δηλαδή, η «κοινωνική αυτονομία», αυτή νομίζω ότι είναι η επίσημη ελληνική έκφραση, η υπεύθυνη αυτονομία των ομοσπονδιών - έτσι όπως διαμορφώνεται το νομοσχέδιο, αυτό τίθεται σε αμφισβήτηση, κύριε Αυγενάκη.

Και τίθεται σε αμφισβήτηση –και ομολογώ ότι κι εγώ δυσκολευόμουν πάρα πολύ να καταλάβω τι ακριβώς έχει συμβεί – διότι, στον προηγούμενο νόμο, τον οποίο φέρατε, μετά από πολλές αντιδράσεις, επιστολές και τα λοιπά, πάλι ΔΟΕ και τα λοιπά, βγήκατε και είπατε ότι αποσύρετε την αναδρομικότητα. Έχω τα Πρακτικά, κύριε Αυγενάκη, μη μου κουνάτε το κεφάλι. Συνήθως, όπως ξέρετε, εσείς έχετε μακρά εμπειρία συνεργασίας μαζί μου, έχω τα χαρτιά, το οποίο σημαίνει ότι είπατε, στο νομοσχέδιο, εκείνη την ημέρα, ότι αποσύρετε το άρθρο περί αναδρομικότητας.

Το ίδιο βράδυ, από τη Γενική Γραμματεία, από το Υφυπουργείο Αθλητισμού, βγαίνει μία ανακοίνωση ότι αποσύρατε, μεν, την αναδρομικότητα στο άρθρο, πλην, όμως, θα ισχύσει η αναδρομικότητα, με κάποιο «μαγικό τρόπο». Ποιος ήταν ο μαγικός τρόπος; Ένα συγκεκριμένο άρθρο, το οποίο είχατε φέρει.

Ξαναφέρνετε το ίδιο άρθρο, το οποίο είχε ψηφιστεί στο προηγούμενο νομοσχέδιο -και δεν φαντάζομαι ότι αυτό είναι δείγμα χρηστής νομοθέτησης και δη για την εκσυγχρονιστική Κυβέρνηση του Κυριάκου Μητσοτάκη – για κάποιο λόγο. Προσπαθούσα να καταλάβω ποιος είναι ο λόγος.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** *(ομιλεί εκτός μικροφώνου)* Μας επιβάλλεται, σας είπα.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Δεν επιβάλλεται τίποτα. Όταν φέρνεις ένα άρθρο, το οποίο είναι ψηφισμένο σε ένα νομοσχέδιο και το ξαναφέρνεις σε άλλο νομοσχέδιο, «κάποια λάκκο έχει η φάβα».

Τουλάχιστον, η δική μου αίσθηση είναι ότι, εμμέσως πλην σαφώς, προσπαθείτε, αφήνοντας το θέμα της αναδρομικότητας ανοιχτό, να αφήσετε την ερμηνεία ότι υπάρχει αναδρομικότητα, στο άρθρο αυτό. Και γι’ αυτό και η παρέμβασή μου και σας καλώ, ευθέως και κατηγορηματικά, να δηλώσετε ότι αυτό το άρθρο δεν υπάρχει με αναδρομικότητα.

Γιατί το λέω αυτό; Διότι, αν το αφήσετε εκκρεμές, πρώτον, θα πέσει σε όλα τα δικαστήρια. Δεν το συζητάμε. Κυρίως, όμως, θα είναι η απάντηση στη ΔΟΕ ότι αυτό, το οποίο θέλετε να κάνετε, είναι παρέμβαση στο αυτοδιοίκητο του αθλητισμού. Και αυτό θα είναι λάθος μήνυμα. Είναι λάθος μήνυμα, γιατί είναι το τελευταίο πράγμα, το οποίο θέλει η ΔΟΕ να υπάρχει στον αθλητισμό. Όπως ξέρετε, είναι παράβαση οποιουδήποτε Ολυμπιακού Κινήματος.

Τώρα, πάω σε κάτι, το οποίο, όλοι εσείς οι συνάδελφοι, το έχετε αποδεχθεί. Εγώ θέλω, για λόγους τάξεως – και είχα πριν την ευκαιρία να το πω στον Γενικό Γραμματέα του Υπουργείου – να το επαναλάβω: Όριο ηλικίας.

Κυρίες και κύριοι συνάδελφοι, όριο ηλικίας σε εκλεγμένο, δεν μπορεί να υπάρξει. Και δεν μπορεί να υπάρξει, για έναν πολύ απλό λόγο: Διότι υπάρχουν αποφάσεις του Ευρωπαϊκού Δικαστηρίου επ’ αυτού και υπάρχουν και αποφάσεις του ελληνικού δικαστηρίου επ’ αυτού. Μπορείς να βάλεις όρια ηλικίας, σε οποιαδήποτε απόφαση έχεις, που αμείβεις. Όταν αμείβεται κάποιος από το ελληνικό κράτος, το ελληνικό κράτος έχει τη δυνατότητα να πει ότι θέλει όριο ηλικίας α, β, γ, δ. Αυτό είναι απόλυτο δικαίωμα.

Εκεί που δεν είναι δικαίωμα, είναι στον αιρετό. Μπορείς να βάλεις όριο θητείας. Αυτό μπορείς να το κάνεις, διότι αυτό μπορεί να προβλέπεται από το νόμο και είναι και μέσα στη λογική του Ευρωπαϊκού Δικαστηρίου και του ελληνικού νόμου. Εκεί, ισχύει μόνο αυτό, το οποίο είπα πριν, για το θέμα της αναδρομικότητας.

Το τονίζω αυτό, διότι έχει πάρα πολύ μεγάλη σημασία, κύριε Υπουργέ, όταν ψηφίζουμε πράγματα, να μη δημιουργούμε, μετά, περαιτέρω προβλήματα με τους διεθνείς Οργανισμούς. Και επειδή είχαμε ένα παράδειγμα λίγο ατυχές, την προηγούμενη φορά, ας μην το επαναλάβουμε και σήμερα, με αυτό το νομοσχέδιο και έρθουμε σε αντίθεση με τη ΔΟΕ, «τσάμπα και βερεσέ».

Κλείνω, λέγοντας, κυρίες και κύριοι συνάδελφοι, κάνει ειλικρινή προσπάθεια ο Υπουργός να διορθώσει κάποιες παθογένειες του αθλητισμού, που όλοι τις ξέρουμε και όλοι τις έχουμε βιώσει. Και είναι προς τη σωστή κατεύθυνση. Θα είναι λάθος, με τέτοιου είδους παρεμβάσεις, αυτό το νομοσχέδιο να προκαλέσει ακόμα περισσότερες αντιδράσεις. Να αμφισβητηθεί, δηλαδή, η αντικειμενικότητα, την οποία, ειλικρινώς, προσπαθεί να φέρει στις διαδικασίες, οι οποίες παρουσιάζονται εδώ.

Θέλω να ελπίζω, κύριε Υπουργέ, ότι, μέχρι την Ολομέλεια και μέχρι τη β’ ανάγνωση, κάποια από αυτά, τα οποία σας είπα, θα έχετε, ενδεχομένως, τη δυνατότητα να τα ξανασκεφτείτε. Να τα ξαναβάλετε κάτω. Να ακούσετε τους φορείς.

Δεν είναι οι φορείς άνθρωποι, οι οποίοι δεν έχουν προσφέρει στον ελληνικό αθλητισμό. Έχουν προσφέρει. Τους έχω ζήσει πάρα πολλούς από αυτούς να δίνουν το υστέρημά τους, για να μπορέσει να λειτουργήσει μια ομοσπονδία. Να δίνουν μάχες, πολλές φορές, χαμένες εκ προοιμίου. Είναι κρίμα να τους αδικήσουμε. Και είναι κρίμα να μη λάβουμε σοβαρά υπόψη μας αυτά, τα οποία μας λένε.

Κύριε Πρόεδρε, σάς ευχαριστώ πάρα πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε την κυρία Μπακογιάννη.

Το λόγο έχει ο κ. Υφυπουργός.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού)**: Θέλω να ευχαριστήσω την Ντόρα Μπακογιάννη, την οποία τυχαίνει να γνωρίζω εξαιρετικά καλά. Τόσα χρόνια συνάδελφοι, αλλά, κυρίως, συνεργάτες και σε δύσκολες στιγμές. Οπότε, μπορώ να γνωρίζω και γνωρίζω καλά τον τρόπο, με τον οποίο τεκμηριώνετε τα όσα λέτε. Επιτρέψτε μου να πω το εξής, αγαπητή κυρία Μπακογιάννη. Πρώτα από όλα, το όριο ηλικίας ορίζεται από την επιστολή, την οποία λάβαμε από την Διεθνή Ολυμπιακή Επιτροπή. Δεύτερον, γίνεται αναφορά στο συγκεκριμένο σχέδιο νόμου η διάταξη αυτή, διότι επιβάλλεται, από τον τρόπο που νομοθετούμε. Δεν είναι δικιά μας επιλογή. Ωστόσο, όμως, επιτρέψτε μου να πω μερικά πράγματα διότι – απευθύνομαι και σε συναδέλφους, που ακούσατε αρκετά σχόλια και στην προηγούμενη συνεδρίαση – αυτή η επιστολή της ΔΟΕ, που έγινε, τείνει να γίνει «κολυμβήθρα του Σιλωάμ». Δεν είναι, όμως, έτσι. Δεν είναι επιστολή του κυρίου Μπαχ, Προέδρου της ΔΟΕ, αλλά ενός υπηρεσιακού στελέχους της ΔΟΕ, του κυρίου Τζέιμς ΜακΛίοντ, Διευθυντή της Ολυμπιακής Αλληλεγγύης και σχέσεων με εθνικές ευρωπαϊκές επιτροπές. Στην ουσία, για να βγει η υποχρέωση, απέναντι σε κάποια μέλη της Ολυμπιακής Ελληνικής Ολυμπιακής Επιτροπής.

Δεύτερον, επαναλαμβάνει, γενικόλογα, περί αυτονομίας του αθλητικού κινήματος και σεβασμού στην Ολυμπιακή Χάρτα, χωρίς κάπου να λέει ρητά ότι την παραβιάζουμε. Γιατί απλά δεν την παραβιάζουμε σε τίποτα, σε ό,τι αφορά την Ελληνική Ολυμπιακή Επιτροπή.

Τρίτον, αναφέρεται σε θητείες, λες και θα ψηφιστούν, τώρα, ενώ είναι ήδη ψηφισμένη διάταξη, από τον περασμένο Νοέμβριο. Η σχετική διάταξη περιλαμβάνεται στο νόμο 4639/2019.

Τέταρτον, αποδέχεται στην επιστολή του, σήμερα, ο κύριος ΜακΛίοντ ότι μπορούμε να θέτουμε, ως πολιτεία, λογικές προϋποθέσεις, νομοθετώντας, προκειμένου κατόπιν οι αθλητικοί οργανισμοί να δικαιούνται κρατική επιχορήγηση. Μα, αυτό ακριβώς κάνουμε.

Πέμπτον, και φυσικά δεν φαίνεται να ξέρει ότι όλες οι ομοσπονδίες έλεγαν ότι θα αλλάξουν τα καταστατικά τους και θα εναρμονιστούν, με εκείνα των διεθνών ομοσπονδιών τους. Τον περασμένο Μάϊο, τα λέγατε αυτά. Μάλιστα, υπάρχει σχετικό ψήφισμα της Ελληνικής Ολυμπιακής Επιτροπής, πέρυσι το Νοέμβριο, που έλεγε ότι θα προχωρήσουν άμεσα σε εναρμόνιση, εντός ενός εξαμήνου. Άρα, είναι μη εναρμονισμένες, κατά δήλωσή τους, σε αυτά τα ζητήματα και φυσικά, δεν εναρμονίστηκαν ποτέ, παρά τη δέσμευσή τους και το ψήφισμα, που, βεβαίως, είναι στη διάθεση των συναδέλφων. Γιατί, άραγε, δεν ενημέρωσαν και γι’ αυτό το θέμα τη Διεθνή Ολυμπιακή Επιτροπή; Είναι μια κλασική ερώτηση, επιτρέψτε μου να σας πω, από πλευράς μελών της ΕΟΕ και κάποιων, κυρίως, μακροχρόνιων διοικήσεων ομοσπονδιών. Όποτε άνοιγε η κουβέντα, αυτοί επέμεναν για αυτορρύθμιση, αλλά έμεναν μέχρι εκεί. Έτσι και τώρα. Επιθυμώ να συμβεί.

Έκτον, είναι ξεκάθαρο ότι είμαστε κυρίαρχο κράτος και αυτό είναι απάντηση σε κάποιους συναδέλφους, που μίλησαν νωρίτερα, στην προηγούμενη συνεδρίαση. Και, φυσικά, όλα αξιολογούνται και, φυσικά, όλα λαμβάνονται υπόψη και η συγκεκριμένη επιστολή. Όμως, ποινές, κυρίες και κύριοι συνάδελφοι, δεν μπορεί να βάζει η ΔΟΕ σε κράτος - μέλος της. Ειδικά, όταν δεν παρεμβαίνουμε αρνητικά στο Καταστατικό της ΕΟΕ. Απεναντίας, εναρμονιστήκαμε, ως Ελλάδα, ως χώρα, στις απαιτήσεις της ΔΟΕ και πλέον η Ελληνική Ολυμπιακή Επιτροπή είναι νομικό πρόσωπο ιδιωτικού δικαίου και σήμερα, ολοκληρώνεται αυτή η διαδικασία, μέσα από συγκεκριμένες διατάξεις, τις οποίες περνάμε και είναι ομόφωνα, ψηφισμένες από τα μέλη της Ελληνικής Ολυμπιακής Επιτροπής. Χρόνια, δηλαδή, το ζητούσαν. Το κάναμε. Το ζητούσαν, ως ΔΟΕ, από την Ελλάδα. Δεν γινόταν. Το κάναμε, το Νοέμβριο και σήμερα ολοκληρώνεται.

Έβδομον. Επαναλαμβάνουμε. Δεν λέμε στη διάταξη, που περάσαμε το Νοέμβριο και έχει ψηφιστεί και είναι νόμος του κράτους, για αναδρομικότητα, όπως συνεχώς αναφέρεται. Αλλά λέμε για άμεση ισχύ, όποτε οριστούν αρχαιρεσίες του κωλύματος για μέλη της διοίκησης, με εκτελεστική εξουσία, για έως δύο συνεχόμενες θητείες.

Όγδοον, δεν ξέρω πόσο καλά είναι ενημερωμένοι στη ΔΟΕ για την ανάγκη ανανέωσης θητειών των ολυμπιακών αθλητικών ομοσπονδιών της χώρας μας, κάτι που δημόσια στηρίζουν Ολυμπιονίκες εν ενεργεία και μη, Παραολυμπιονίκες αθλητές, ερασιτεχνικά σωματεία και γονείς, που έχουν διαπιστώσει, από πρώτο χέρι, την κατάσταση, που έχει δημιουργηθεί, από την μακροχρόνια παραμονή ίδιων προσώπων στις διοικήσεις των ομοσπονδιών.

Τέλος, επιτρέψτε μου να αναφερθώ σε μερικά αποσπάσματα της Ολυμπιακής Ατζέντας 2020. Κύριε Πρόεδρε, είναι στη διάθεση του Προεδρείου και να μοιραστεί στους συναδέλφους, αν επιθυμούν. Αναφέρομαι, συγκεκριμένα, στην παράγραφο 6, που λέει ρητά: «Η αυτονομία των αθλητικών οργανισμών δεν σημαίνει ότι οι οργανισμοί αυτοί ενεργούν μεμονωμένα εκτός του εθνικού πλαισίου, στο οποίο είναι εγκατεστημένοι. Αντιθέτως», λέει η Ολυμπιακή Χάρτα, «ο αθλητισμός και οι αθλητικοί οργανισμοί αποτελούν πλήρες μέρος του πλαισίου της τοπικής κοινωνίας και του ευρύτερου πλαισίου, σεβόμενοι παράλληλα τις οικουμενικές αξίες που τις χαρακτηρίζουν». Αυτή είναι η αρχή της ενότητας στην πολυμορφία.

Παρακάτω, παράγραφοι 8 και 9, λέει ότι: «Οι δημόσιες και κυβερνητικές αρχές συμβάλλουν στην ανάπτυξη του αθλητισμού και έχουν διευρυμένες εξουσίες και ειδικά μέσα, ιδίως για την κατασκευή αθλητικών εγκαταστάσεων, αλλά και στους τομείς της εκπαίδευσης, της υγείας, της ένταξης και της ασφάλειας, καθώς και στην καταπολέμηση του ντόπινγκ, της διαφθοράς, των παράνομων στοιχημάτων, των στημένων αγώνων, της βίας, του ρατσισμού και λοιπά. Συνεπώς, υπάρχει μια σχέση αλληλεξάρτησης και μια προφανής ανάγκη συνεργασίας και αλληλεπίδρασης σε πάρα πολλούς τομείς». «Στόχος», συνεχίζει η Ολυμπιακή Χάρτα να λέει, «είναι συνεπώς να αναπτυχθούν συνέργειες, μεταξύ των δημόσιων αρχών και των αθλητικών οργανώσεων, ακολουθώντας μια προσέγγιση, που βασίζεται στην εταιρική σχέση και όχι στην υποταγή και καθορίζοντας, από κοινού, το ρόλο και τις ευθύνες κάθε μέλους. Στο τέλος της παραγράφου 9, αναφέρει ότι: «Κατά την εκπόνηση και την αναθεώρηση των κανόνων του καταστατικού τους και στο πλαίσιο των δικών τους ευθυνών, οι αθλητικοί οργανισμοί πρέπει να περιλαμβάνουν και να σέβονται τις βασικές αρχές της χρηστής διακυβέρνησης, της διαφάνειας και της ηθικής». Είναι στη διάθεσή σας και η Ολυμπιακή Χάρτα.

Για όλα τα υπόλοιπα ερωτήματα, τα οποία έχουν τεθεί από τους συναδέλφους, έχουν καταγραφεί και θα προσπαθήσω να δώσω απαντήσεις, όπως, άλλωστε, προβλέπεται στην Επιτροπή.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Το λόγο έχει η κυρία Μπακογιάννη.

**ΘΕΟΔΩΡΑ ΜΠΑΚΟΓΙΑΝΝΗ:** Αυτό το οποίο είπα, ο κύριος Υπουργός δεν το αναίρεσε. Να πω για λόγους τάξεως και διπλωματίας, ότι ο Πρόεδρος Μπαχ επικοινωνεί με τον Πρωθυπουργό της χώρας. Ο Γενικός Γραμματέας, στο επίπεδο των Υπουργών και Υφυπουργών, γιατί η ΔΟΕ, όπως γνωρίζετε, έχει το δικό της πρωτόκολλο και αναγνωρίζεται, σχεδόν, ως κράτος.

Να πάω, τώρα, στο θέμα το ουσιαστικό. Σύμφωνα με όλα αυτά, τα οποία διάβασε, γιατί αυτός είναι ο Ολυμπιακός Χάρτης, υπάρχει ένα ερώτημα και αυτό το ένα ερώτημα καλείστε να το ξεκαθαρίσετε. Ψηφίζατε για δύο θητείες ότι έχει δικαίωμα ο α’ ή ο β’. Μετράτε τις θητείες αναδρομικά ή τις μετράτε από σήμερα, μέχρι την επόμενη; Αυτό, κύριε Αυγενάκη, δεν μπορείτε να το γλυτώσετε. Πρέπει να το απαντήστε στη Βουλή. Ανάλογα με αυτό, το οποίο θέλετε να κάνετε, η ΔΟΕ σας λέει, ευθέως και κατηγορηματικά, για την αναδρομικότητα και το ξέρετε και στα ελληνικά και στα αγγλικά. Λέει ότι: «Δεν θα πρέπει να ισχύσει αναδρομικά». Θέλω, απλώς, να πω ότι έχει πάρα πολύ μεγάλη σημασία, όταν διαβάζουμε κάτι, να το διαβάζουμε ολόκληρο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Το λόγο έχει ο κ. Υπουργός.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Αθλητισμού):** Θέλω να προσθέσω, απλώς, ότι, κυρία Μπακογιάννη, δεν έκανα κάτι διαφορετικό από αυτό, που κάνατε. Αναφέρθηκα σε συγκεκριμένα σημεία της επιστολής του κ. Μακλάουντ και σε συγκεκριμένες παραγράφους της Χάρτας, η οποία, βεβαίως, έγινε αναφορά, πολλές φορές, το πρωί από τους εκπροσώπους των φορέων, που δεν έτυχε να παρακολουθήσετε, αλλά, όμως, εμείς παρακολουθήσαμε και κυρίως έχουμε συζητήσει με όλους, για πάρα πολύ μεγάλο διάστημα, και να πω μόνο κάτι, ότι αυτό το θέμα της ανάγκης ανανέωσης δεν είναι υπόθεση δική μας, ότι ένα ωραίο πρωί, μας ήρθε η όρεξη να το προχωρήσουμε!

Θέλω να σας πω μονάχα ότι έχουμε δηλώσεις δημόσιες Ολυμπιονικών, που, αν μη τι άλλο, ξέρουν κάτι περισσότερο από εμένα, φαντάζομαι και από πολλούς εδώ συναδέλφους. Σπύρος Γιαννιώτης, Παύλος Καγιαλής, Σοφία Μπεκατώρου, Τασούλα Κελεσίδου, Όλγα Βασδέκη, Κυριάκος Γιαννόπουλος, Δημήτρης Μούγιος, Δημήτρης Παπανικολάου, Γιώργος Χαλκίδης. Ο Σύλλογος και ο Πρόεδρος των Παραολυμπιονικών τα είπε και νωρίτερα, σήμερα.

Ο Σύλλογος των Ολυμπιονικών και ένα σωρό άλλοι αθλητές κορυφαίοι, οι οποίοι έχουν πάρει ξεκάθαρη θέση, σχετικά με την ανάγκη ανανέωσης. Εγώ καταλαβαίνω τη δυσκολία, καταλαβαίνω τα προβλήματα, που δημιουργούνται και είμαστε εδώ, ως Υπουργείο και ως Κυβέρνηση, για να δουλέψουμε, μαζί με όλους τους εμπλεκόμενους της αθλητικής οικογένειας και όχι μόνο με ένα μέρος και, κυρίως, κατανοούμε αυτό, που, τουλάχιστον, έφτασε από πολλές πλευρές, ως μήνυμα. Λέει «δώστε οξυγόνο καθαρό στις διοικήσεις πολλών», όχι όλων, πολλών. Δεν μηδενίσουμε την προσφορά πολλών ικανών στελεχών διοικήσεων.

Ωστόσο, όμως, αναγνωρίζουμε το δικαίωμα να έχουν χώρο, να μπορούν να αναπτυχθούν και πολλές άλλες δυνάμεις, κυρίως κορυφαίων αθλητών, που ήταν εν ενεργεία και έχουν πάψει να είναι πλέον και βέβαια, χαίρομαι, διότι, τουλάχιστον, στο σύνολο, έγινε αποδεκτό, ότι, αν μη τι άλλο, το Μητρώο ερασιτεχνικών αθλητικών σωματείων εξυπηρετεί πραγματικές ανάγκες. Δεν είναι εργαλείο ψηφοθηρίας. Σε ελάχιστες μέρες, είναι τεχνικό το ζήτημα και μάλιστα ακολουθεί και η διαδικασία της ψήφισης, θα είναι προσβάσιμο σε όλους. Δηλαδή, αν ήταν ψηφοθηρικό ή εκλογικό εργαλείο, θα έδινε τη δυνατότητα σε οποιονδήποτε να έχει πρόσβαση εκ των ενδιαφερομένων; Αλλά, κυρίως, εξυπηρετεί και τους γονείς, διότι δέχθηκα και ένα ερώτημα, νωρίτερα, νομίζω από εσάς, κύριε Κωνσταντόπουλε, γιατί δεν δίνουμε δικαίωμα σε όσα σωματεία δεν έχουν την αθλητική αναγνώριση να συμμετάσχουν σε πανελλήνια πρωταθλήματα;

Γιατί, πολύ απλά, κύριε Κωνσταντόπουλε, εάν, για κάποιο λόγο, που ευχόμαστε να διακρίνονται και να επιτυγχάνουν, κάτι που δε γίνεται, αλλά, τέλος πάντων, είναι καλύτερα να επιτυγχάνουν, ένα σωματείο εξ αυτών επιτύχει σε πρωτάθλημα ή σε ομαδικό και κάποιο από τον όμιλο δεν είναι αναγνωρισμένο, αυτομάτως, δεν μπορεί να πάρει τα μόρια, που του δίδει η Πολιτεία, ως δώρο, ως αναγνώριση, γι’ αυτήν τη δουλειά, την οποία κάνει.

Θέλουμε, λοιπόν, όλα τα σωματεία να λειτουργούν, στη χώρα μας, καθαρά, να είναι τα ενεργά, τα νόμιμα, διαιρεμένα στο μητρώο, κάτι το οποίο, βεβαίως, γίνεται σε όλα τα ευρωπαϊκά κράτη, εμείς, μόνο μείναμε πίσω.

Και να πω και κάτι, επειδή μου κάνετε και κριτική περί της δυσκολίας εγγραφής, κυρίως από τον ΣΥΡΙΖΑ. Με διατάξεις του κυρίου Βασιλειάδη ήταν, αλλά με την διάταξη την οποία φέρνουμε τώρα και παρακαλώ πολύ να την ψηφίσετε, γιατί είναι παρατήρησή σας, απλοποιούμε τις διαδικασίες, έτσι ώστε, πολύ πιο γρήγορα, τα σωματεία να μπορούν να πάρουν την αθλητική αναγνώριση, να εγγραφούν στο Μητρώο και να έχουν δικαίωμα και χρήματα να πάρουν και να ψηφίζουν και τέλος πάντων, να έχουν ενεργότατη παρουσία στα αθλητικά δρώμενα της χώρας. Θέλουμε να υπάρχει νοικοκυροσύνη, τάξη και κυρίως διαφάνεια.

Είπατε για τους προπονητές. Σωστά, είναι ένα μεγάλο, ένα πελώριο θέμα με πολλά προβλήματα. Τώρα με αυτή τη διάταξη που περνάμε, βάζουμε μόνο την αρχή, δεν λύνουμε το πρόβλημα. Είναι ένα μεγάλο κεφάλαιο που εκ των πραγμάτων θα αντιμετωπίσουμε αμέσως την επόμενη περίοδο, προχωρώντας ταχύτατα και στο μητρώο προπονητών που είναι απολύτως αναγκαίο να γίνει και στη χώρα μας που δυστυχώς δεν υπάρχει.

Και θέλω να ενημερώσω κάτι τους συναδέλφους. Μέχρι σήμερα, ξέρετε τι γνώριζε ο κάθε προηγούμενος Υπουργός Αθλητισμού; Μονάχα πόσες αθλητικές ομοσπονδίες έχουμε στη χώρα μας, τίποτε άλλο. Και επειδή άκουσα και κριτική, γιατί καθυστερούμε να δώσουμε τα χρήματα και τι ακριβώς συμβαίνει με τα 12 εκατομμύρια που έχουμε εξασφαλίσει για τα ερασιτεχνικά σωματεία μετά από παρέμβαση του ίδιου του Πρωθυπουργού της χώρας μας;

Γιατί θέλει, ζητά και απαίτησε να ενισχυθεί ο ερασιτεχνικός αθλητισμός. Σας λέω, λοιπόν, πολύ απλά ότι αν υπήρχε συνεργασία και πιο σωστά, διάθεση συνεργασίας από κάποιες ομοσπονδίες, αυτό θα είχε τακτοποιηθεί.

Δηλαδή να το κάνω πιο «λιανά». Εμείς ζητήσαμε από τις ομοσπονδίες την περίοδο της καραντίνας, «δώστε μας τα μέλη σας να προχωρήσουμε ταχύτατα στο σχετικό έλεγχο, τις υπηρεσίες για να ξέρουμε ποια είναι νόμιμη και ποια όχι, για να προχωρήσει στη συνέχεια η καταβολή των χρημάτων και να μπορούμε να κάνουμε έναν υπολογισμό, γιατί δεν ξέραμε ακριβώς πόσα σωματεία είχαμε. Για την ακρίβεια, μειώνοντας τις θεωρίες και τις καταθέσεις προτάσεων και πληροφοριών που είχαμε από τους Προέδρους των Ομοσπονδιών, τα ερασιτεχνικά αθλητικά σωματεία στη χώρα μας έφταναν περίπου στο 10 με 11 χιλιάδες. Ξέρετε πόσο έχουν προεγγραφεί σήμερα στο μητρώο μας;

Μόλις 5 χιλιάδες και κάτι και δεν απαγορεύουμε, παροτρύνουμε να εγγραφούν, θέλουμε να εγγραφούν, αλλά να είναι νόμιμα, ενεργά και να μπορεί δηλαδή ο κάθε γονέας να εμπιστεύεται τα παιδιά του σε ενεργά και νόμιμα σωματεία αφενός, να παίρνει τις διακρίσεις του για να μπορεί να πάρει τα μόρια για να πάει στο Πανεπιστήμιο και επειδή, άκουσα και σχόλια για το πως θα κατανεμηθούν τα χρήματα, με συγκεκριμένα απλά κριτήρια, ανάλογα τον αριθμό των τμημάτων, των ενεργών, πάντοτε τμημάτων που έχουμε και τον αριθμό των αθλητών. Από εμάς έχουν φύγει τα πάντα, με μια διάταξη και μια ΚΥΑ που είναι σε αναμονή να υπογραφεί από το Υπουργείο Οικονομικών, είναι έτοιμη να ξεκινήσει η διαδικασία της κατανομής, χωρίς δικές μας λίστες. Είναι τα σωματεία που έχουν προεγγραφεί και το Υπουργείο Οικονομικών ξεκινά, σύμφωνα με τα κριτήρια τα οποία σας ανέφερα λίγο πριν, τόσο απλά, τόσο καθαρά και, κυρίως με διαφάνεια.

Και επειδή ακούσαμε και κριτική σχετικά με την εισαγωγή περισσοτέρων στα πανεπιστήμια της χώρας μας, το θέλουμε κύριοι, το θέλουμε κυρίες και κύριοι συνάδελφοι, δεν το αποφεύγουμε, αλλά ξέρετε καλά, τουλάχιστον οι γηραιότεροι σε αυτή την αίθουσα ότι είναι υπόθεση που πρέπει να συμβάλει και το Υπουργείο Παιδείας και όποιο άλλο συμβαλλόμενο Υπουργείο τέλος πάντων για όποια διάταξη περνά στους αρμοδιότητες του Υπουργείου Αθλητισμού. Είναι στιγμές, δηλαδή που δεν είναι τόσο απλό και δεν είναι απόφαση μονάχα του Υπουργού Αθλητισμού.

Δηλαδή, πιστεύετε εσείς ότι ως αρμόδιος για τον αθλητισμό στη χώρα μας δεν θα ήθελα να έχουμε διπλάσιο ποσοστό αθλητών, που διακρίνονται και σε μικρότερες θέσεις και να εισάγονται στα πανεπιστήμια; Δεν θα είναι κίνητρο; Το θέλουμε. Ωστόσο, όμως, όλη αυτή η διαδικασία πρέπει να γίνεται, σε συνεννόηση με την αρμόδια για θέματα παιδείας Υπουργό Παιδείας, την κυρία Κεραμέως και φυσικά, με τα αντίστοιχα τμήματα.

Αυτό είναι σε εξέλιξη και μακάρι να υπάρχει συναίνεση όλων των πολιτικών πτερύγων και να υπάρξει κοινό αίτημα προς την Υπουργό Παιδείας – από εμάς υπάρχει – να αυξηθεί, δηλαδή, ο αριθμός, αλλά πάντα βάσει της δυνατότητας, που έχει το κάθε πανεπιστήμιο και της εικόνας, που έχει η αρμόδια για την Παιδεία, που είναι η κυρία Κεραμέως και δεν είμαι εγώ.

Κύριε Μωραϊτη, γιατί διακόπτετε, τώρα;

Θα βοηθήσετε, μετά. Εδώ είμαστε, δεν φεύγουμε. Έχουμε και σήμερα, έχουμε και την Τετάρτη, έχουμε και την Ολομέλεια, εδώ είμαστε και άλλωστε, δεν μας απαγορεύει κανένας να κάνουμε και κατ΄ ιδίαν συζήτηση και εκτός της επίσημης λειτουργίας της Βουλής. Έχουμε σχέση πολλά χρόνια κοινοβουλευτική, γι’ αυτό ένα παραπάνω βοηθά στο να δίνουμε λύσεις.

Άκουσα πολύ ενδιαφέρουσες παρατηρήσεις από τους συναδέλφους και για άλλα ζητήματα, που παρεμπιπτόντως αντιμετωπίζονται, όπως για παράδειγμα, λέει, «γιατί, αντί για προπονητές, βάλατε και τους εκπαιδευτές;»

Πρώτον, είναι προτάσεις των ίδιων των ομοσπονδιών, τεκμηριωμένες, οι οποίες προέκυψαν, μέσα από τη διαβούλευση, κυρίες και κύριοι συνάδελφοι, δεν κάνουμε του κεφαλιού μας, γι’ αυτό και το αρχικό σχέδιο νόμου, που βγήκε στη διαβούλευση, συγκέντρωσε - πρωτόγνωρο για το Υπουργείο Αθλητισμού – 700 σχόλια στη δημόσια διαβούλευση, στο δικτυακό τόπο και πάνω από 1.500 προτάσεις, υπομνήματα και mail στο Υπουργείο για το θέμα αυτό.

Ξέρετε από πότε ξεκίνησε αυτή η συζήτηση; Από το Δεκέμβριο, με μια μικρή παρένθεση, κάπου στον Γενάρη και αμέσως μετά συνεχίστηκε, διότι η καραντίνα μας πήγε πίσω, παρόλα αυτά, όμως, η συζήτηση είναι πραγματική και ουσιαστική.

Και, βέβαια, άκουσα με πολλή προσοχή, όχι μόνο εγώ αλλά και όλοι μας τις τοποθετήσεις σας, σχετικά με τον αριθμό των μελών στη σύνθεση της Παραολυμπιακής Επιτροπής. Δεχόμαστε τις προτάσεις και των Κομμάτων, που τοποθετήθηκαν, υπέρ του αριθμού 4 +1 από την ΟΣΕΚΑ, αλλά και τις προτάσεις συντονισμένα όλων των εμπλεκομένων με την Παραολυμπιακή Επιτροπή φορέων.

Άρα, λοιπόν, είναι αυτονόητο ότι επιστρέφουμε στην αρχική διατύπωση, με τέσσερα μέλη στην Ε.Π.Ε. από πλευράς ΑμεΑ και ένας από την ΟΣΕΚΑ και στα υπόλοιπα, όπως προβλέπονται.

Αυτά προς στιγμή. Είμαι στη διάθεσή σας, εδώ να απαντήσουμε και εγώ και οι συνεργάτες μου και κατά τη διάρκεια, αλλά και κατ΄ ιδίαν στα θέματα, τα οποία έχετε να ρωτήσετε και να θίξετε.

Δεν αποφεύγουμε το διάλογο, ίσα – ίσα, μάλιστα και λυπάμαι, διότι, σήμερα, δεν μας δόθηκε η ευκαιρία να έχουμε εδώ παρόντες, στην Αίθουσα, εκπροσώπους όλων των φορέων και περισσότερων ακόμα φορέων και χαίρομαι, πάρα πολύ, που η εκπρόσωπος του Κόμματος μας, στην πρότασή της, στη λίστα για φορείς, είχε ένα εξαιρετικά μεγάλο αριθμό φορέων, διότι αυτό θα εμπλούτιζε περισσότερο το διάλογο. Ξέρετε, όμως, πολύ καλά ότι οι Κανονισμοί της Βουλής δεν είναι υπόθεση ούτε του κ. Στύλιου, του Προέδρου της Επιτροπής μας, ούτε δικιά μου, μέλους της Κυβέρνησης, αλλά είναι μια διαδικασία, την οποία οφείλουμε να τηρούμε όλοι μας και τώρα που είμαστε, σε αυτή τη θέση και όταν βρεθούμε ή βρεθήκαμε, στην προηγούμενη θέση.

Αυτό λέει ο Κανονισμός και αυτό τηρούμε, όμως ο διάλογος δεν σταματά, τα υπομνήματα λαμβάνονται υπόψη. Άκουσα ερωτήσεις και παρατηρήσεις και κάποιες φορές έγιναν αναφορές και σε διατάξεις, οι οποίες έχουν, ήδη, ψηφιστεί και επειδή, όντως, μπερδεύει αυτή η διαδικασία - το λέω και το επαναλαμβάνω - δεν είναι επιλογή μας να αναφέρουμε …

**ΕΛΙΣΣΑΒΕΤ (ΜΠΕΤΤΥ) ΣΚΟΥΦΑ**: Κύριε Πρόεδρε, συγνώμη, αλλά η διαδικασία καταντάει να είναι μία παρωδία.

Παρακαλούμε, κρατήστε μια διαδικασία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Έχουν μιλήσει οι Εισηγητές, έχει δοθεί πολύ παραπάνω χρόνος από τον προβλεπόμενο.

Κύριε Υπουργέ, έχετε το λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού)**: Ο Εισηγητής από κάθε Κόμμα, αγαπητοί συνάδελφοι, μίλησε πάνω από είκοσι και πλέον λεπτά και δεν διακόπηκε από κανένα, τουλάχιστον, από εμένα δεν διακόπηκε.

Παρακαλώ πολύ, σεβαστείτε και εσείς αυτό και περιορίστε την έντασή σας και το άγχος σας. Θα έχετε το λόγο, δεν φεύγουμε.

Εδώ το Προεδρείο συντονίζει τη συζήτηση και εάν έχω παραβεί το χρόνο μου, ο Πρόεδρος θα με διακόψει και όχι εσείς.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Είναι μέσα στα πλαίσια του κοινοβουλευτικού διαλόγου, να μιλήσει ο Υπουργός και μάλιστα, να δώσει απαντήσεις και διευκρινίσεις.

Το λόγο έχει ο κ. Υπουργός.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού)**: Κύριε Πρόεδρε, εγώ ολοκληρώνω την παρέμβασή μου, σε αυτό το σημείο.

Κυρία συνάδελφε, συγκρατηθείτε λίγο. Έχετε πολλή πίεση, πολύ άγχος και δεν είναι αυτή συμπεριφορά στην Επιτροπή, επιτρέψτε μου, δηλαδή, έχω τόσα χρόνια, εδώ μέσα.

Εάν δεν μπορείτε να συγκρατήσετε τα νεύρα σας, κάντε μία βόλτα και ξαναρθείτε. Δεν είναι κακό.

Εγώ έχω ολοκληρώσει την παρέμβασή μου, σ’ αυτό το σημείο και, ήδη, έχει τοποθετηθεί και ο κ. Γιώργος Μαυρωτάς, κατ’ εξαίρεση, αλλά τοποθετήθηκε, επειδή έχει δουλέψει το θέμα της πλατφόρμας Μακόλιν, που πολλά περιμένουμε.

Βεβαίως, να σας θυμίσω, ότι ψηφίστηκε και από πολλά άλλα Κόμματα, που παρεμπιπτόντως, επί 4 - 5 χρόνια, ήταν στο συρτάρι του Υπουργείου Αθλητισμού και εμείς το ενεργοποιήσαμε, αλλά δεν ακούσαμε ούτε ένα «μπράβο», δεν ακούσαμε ότι επιτέλους κάτι γίνεται. Δεν ακούσαμε ότι επιτέλους ένας μηχανισμός ενεργοποιείται, στη χώρα μας, συνδυάζοντας όλους τους εμπλεκόμενους εθνικούς και ευρωπαϊκούς οργανισμούς, για να αντιμετωπίσουμε τα στημένα παιγνίδια.

Επίσης, δεν ακούσαμε «μπράβο», στο αίτημα της ΚΕΔΕ και της ΕΝΠΕ, αλλά και εκατοντάδων αθλητικών φορέων, για την απλούστευση της διαδικασίας, που κάνουμε, σε συνεργασία με το Υπουργείο Περιβάλλοντος, για την εγκατάσταση αυτών των «μπαλονιών», που, στην ουσία, βοηθά να κάνουμε πολλά και με οικονομικούς όρους, πολύ πιο εύκολα και πολύ πιο γρήγορα, σε ιδιωτικό επίπεδο, με μικρά προπονητήρια σ’ όλη τη χώρα, που τα έχει τόσο μεγάλη ανάγκη και ιδιαίτερα η ύπαιθρος. Θέλω να σας πω ότι γίνεται προσπάθεια να απαντήσουμε και κυρίως, να ανταποκριθούμε σε εκατοντάδες αιτήματα.

Δεν τελειώσαμε, όμως. Δέσμευση του Υπουργείου Αθλητισμού και της Κυβέρνησής μας είναι ότι αμέσως μετά την ολοκλήρωση αυτής της διαδικασίας, την Πέμπτη, δηλαδή, πρώτα ο Θεός, ακολουθεί ένα τρίτο σχέδιο νόμου, που, στην ουσία, είναι η ολοκλήρωση της εθνικής μεταρρύθμισης, που αφορά την Επαγγελματική Επιτροπή, αφορά τους προπονητές, το μεγάλο κεφάλαιο και μια σειρά άλλων ζητημάτων, τα οποία έχουν τεθεί στη συζήτηση που έχει προηγηθεί και που θα ακολουθήσει – αλλά κυρίως που έχει προηγηθεί και στη διαβούλευση, για να ικανοποιήσουμε το μεγαλύτερο αριθμό. Δεν γίνονται, όμως, όλα, όπως πολύ καλά ξέρετε, ούτε μ’ ένα μαγικό κουμπί ούτε με ένα νόμο και ένα άρθρο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ, κύριε Υπουργέ, για την παρέμβασή σας.

Συνεχίζουμε με τους Βουλευτές ομιλητές, σας παρακαλώ πολύ, όλους.

Το λόγο έχει η κυρία Σκούφα.

**ΕΛΙΣΣΑΒΕΤ (ΜΠΕΤΤΥ) ΣΚΟΥΦΑ:** Κύριε Πρόεδρε, σε καμία περίπτωση, όχι μόνο μομφή, κατηγορώ, είναι βαρύς ο όρος, αλλά ειλικρινά θερμή παράκληση, όσοι Βουλευτές βρισκόμαστε και είμαστε μέλη των Επιτροπών, να υπενθυμίσω, ότι έχουμε εκλεγεί από τον ελληνικό λαό και βρισκόμαστε εδώ, ακριβώς, για να μεταφέρουμε κάποια κοινωνικά προβλήματα, τα οποία είμαστε υποχρεωμένοι εκ θέσεως να μεταφέρουμε.

Θα ξεκινήσω, κύριε Υφυπουργέ, κυρίες και κύριοι συνάδελφοι, παρόλο που είναι παρεμπίπτον το ζήτημα, παρόλα αυτά είναι εντονότατο κοινωνικό πρόβλημα, όπως τονίστηκε, από το γεγονός ότι όλος ο επαγγελματικός αθλητικός χώρος και κόσμος υποφέρει από τις επιπτώσεις της πανδημίας και της οικονομικής κρίσης. Όμως, οι επαγγελματίες ποδοσφαιριστές, από τον Μάρτιο του τρέχοντος έτους, εδώ και έξι μήνες, είναι ακάλυπτοι ασφαλιστικά, δεν έχουν πληρωθεί και, εν πάση περιπτώσει, αποτελούν παιδιά του λαού και αυτοί και, άρα, θα πρέπει να υπάρξει άμεση λύση, σε σχέση με την αναδιάρθρωση ή μη αναδιάρθρωση του ποδοσφαίρου, για την επιβίωση των εκατοντάδων επαγγελματιών του ελληνικού ποδοσφαίρου, για την επιβίωση τη δική τους και για την επιβίωση των οικογενειών τους.

Θα πω και το εξής, γιατί άκουσα από τον κύριο Υφυπουργό να κατηγορεί τον προηγούμενο Υφυπουργό, τον κύριο Βασιλειάδη, ότι τα προβλήματα δεν ξεκίνησαν από το ότι θεσπίστηκε η κατηγορία της Super League 2 και της Football League. Τα προβλήματα ξεκίνησαν, από τη στιγμή που ο κύριος Υφυπουργός εφάρμοσε μία απαράδεκτη, κατά την γνώμη μας, απόφαση. Όταν λέω «γνώμη μας», εννοώ, του κόσμου του ποδοσφαίρου και των φτωχών επαγγελματιών ποδοσφαιριστών, διότι τους έκοψε τα τηλεοπτικά δικαιώματα και μείωσε κατά 45% και τα αντίστοιχα έσοδα, που παρείχε η ΕΡΤ για τις ομάδες της Super League 1 και κατά 60% προς τις ομάδες της Super League 2, με αποτέλεσμα να οδηγηθούν, ήδη, από το Φθινόπωρο του 2019, οι συγκεκριμένες ομάδες αυτών των δύο κατηγοριών, σε οικονομική ασφυξία.

Μέσα σε αυτό, προστέθηκε και ο κορωνοϊός και το γενικευμένο lock down, άρα μηδέν εισπράξεις γι’ αυτές τις ομάδες. Μηδέν εισπράξεις, εδώ και μήνες, για τη μεγάλη πλειοψηφία των Ελλήνων επαγγελματιών ποδοσφαιριστών.

Θέλω να σχολιάσω, όμως και το πρώτο άρθρο του νομοσχεδίου, το οποίο ακριβώς αίρει το κόλλημα, που είχαν, μέχρι τώρα, οι μέτοχοι στοιχηματικών εταιρειών, αλλά και επιχειρηματίες, με εμπορευματική δραστηριότητα, που είχαν επαγγελματική σχέση με τα αθλητικά σωματεία. Τι κάνει, λοιπόν, το άρθρο 1 του συγκεκριμένου νομοσχεδίου; Τους βάζει και τους δίνει τη δυνατότητα να αποτελούν μέλη των διοικήσεων των αθλητικών σωματείων. Αυτό σαφώς απηχεί τη γενικότερη αντίληψη, που θαρρώ, ότι έχετε ως Κόμμα και άρα, κατά συνέπεια, ως Κυβέρνηση, περί πλήρους εμπορευματοποίησης, δηλαδή, του αθλητικού χώρου και κόσμου. Ουσιαστικά, δένεται ακόμη περισσότερο τα αθλητικά σωματεία στην κατεύθυνση της πλήρους υποταγής στα εμπορικά ατομικά ή εταιρικά κέρδη και είναι εν γένει, μια πρακτική, που έχετε εφαρμόσει, ως Κυβέρνηση και στο χώρο των αγροτικών συνεταιρισμών, κάνοντας τους μετόχους μέλη της διοίκησης και δίνοντάς τους αυξημένες αρμοδιότητες. Και φυσικά, το κάνετε και το εφαρμόσατε και στο χώρο της παιδείας, δίνοντας τη δυνατότητα σε μετόχους των ιδιωτικών εκπαιδευτηρίων να συμμετέχουν, άκουσον – άκουσον, στις συνελεύσεις των συλλόγων διδασκόντων. Ουσιαστικά, κυρίες και κύριοι της Νέας Δημοκρατίας, εφαρμόζετε, χωρίς αιδώ, χωρίς ντροπή, τη λογική, ότι όποιος έχει το χρήμα, αυτός πρέπει να παίρνει και τις αποφάσεις.

Θέλω, τέλος, να ζητήσω, να επιστρέψει η διάταξη, που δίνει πριμοδότηση 20%, στις διοικήσεις των αθλητικών σωματείων και ομοσπονδιών και στα δύο φύλα, λόγω του ότι ακριβώς υπάρχουν πολλές ικανότατες γυναίκες αθλήτριες, διακεκριμένες αθλήτριες. Υπάρχουν πάρα πολλές γυναίκες προπονήτριες, για να μην αναφερθώ, φυσικά, στις μητέρες αθλουμένων και αθλητών. Και ακριβώς, πρέπει να ενισχύσουμε το ρόλο των γυναικών, σε ανώτερα διοικητικά όργανα, σε κάθε τομέα της πολιτικής και οικονομικής σφαίρας και πρέπει να τον ενισχύσουμε και θεσμικά.

Για αυτόν το λόγο, κύριε Υπουργέ, ζητούμε να επαναφερθεί η συγκεκριμένη διάταξη και να μην υποπέσουμε στα προσχήματα ότι δεν υπάρχει επαρκής αριθμός γυναικών, για να στελεχώσουν τα διοικητικά συμβούλια κλπ. Ευχαριστώ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε την κυρία Σκούφα. Το λόγο έχει η κυρία Χρηστίδου, για πέντε λεπτά.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ. Κυρίες και κύριοι συνάδελφοι, έχει γίνει πια αντιληπτό στο μεγαλύτερο μέρος της Ελληνικής κοινωνίας ότι το δίπολο» εμείς και εσείς», η λογική, ότι φτιάχνουμε μία κατάσταση, ώστε να εξυπηρετηθούν φίλοι ημέτεροι, οικογένειες, έναντι άλλων, διατρέχει όλη την πολιτική της Κυβέρνησης της Νέας Δημοκρατίας και την πολιτική και ως Κόμμα, την πολιτική της δεξιάς, συντηρητικής παράταξης. Όπως ακούσαμε, άλλωστε και χθες, στις πρωθυπουργικές δηλώσεις, για την Διεθνή Έκθεση Θεσσαλονίκης. Και αφού μία ολόκληρη Κυβέρνηση απολογήθηκε, διά στόματος του ίδιου της του Πρωθυπουργού, εχθές, σε δημοσιογράφο, για το ότι δεν ψήφισε, έτσι όπως έπρεπε, στην άρση ασυλίας Βουλευτή της Αντιπολίτευσης και υποσχέθηκε στον δημοσιογράφο, ότι τέτοια αστοχία δεν πρόκειται να υπάρξει, μπορούμε, φυσικά, όλες και όλοι να καταλάβουμε, ότι αυτές οι αστοχίες περνάνε σε κάθε νομοσχέδιο.

Δυστυχώς, το συγκεκριμένο υπό συζήτηση νομοσχέδιο δεν αποτελεί εξαίρεση. Επιπροσθέτως, σε όσα αναφέραμε και στην προηγούμενη συνεδρίαση, να πούμε ότι είμαστε αντίθετοι, με το άρθρο 1, παράγραφος 3, με το οποίο προβλέπεται για τους εν ενεργεία προπονητές, οι οποίοι στο παρελθόν είχαν κατακτήσει από την 1η ως την 8η ολυμπιακή νίκη, να έχουν το δικαίωμα συμμετοχής σε καταστατικά όργανα υπερκείμενης ένωσης ή ομοσπονδίας. Με όλο το σεβασμό προς τους αθλητές, τους Ολυμπιονίκες μας, είναι σαφές ότι μπορεί να προκύψουν ζητήματα σύγκρουσης συμφερόντων, ζητήματα επιρροής σε σχέση, παραδείγματος χάρη ή με τους αθλητές με τις ομάδες, που προπονεί ο εν λόγω προπονητής.

Σχετικά με το άρθρο 2, που αφορά στις αρχαιρεσίες, να πούμε ότι οι αλλαγές στοχεύουν στο μεγαλύτερο έλεγχο στα εσωτερικά σωματείων, ενώσεων, ομοσπονδιών, σε θέματα εκπροσώπων, εκλογής προέδρου και μελών. Η λογική των δύο ψηφοδελτίων δεν βοηθάει τη διαδικασία, ενώ η αυξημένη σταυροδοσία δύο τρίτα επαναφέρει την προσφιλή σας λογική των ισχυρών πλειοψηφιών και, ουσιαστικά, «σκοτώνει» την ουσιαστική ανταλλαγή απόψεων, «σκοτώνει» τον ουσιαστικό έλεγχο, αδρανοποιώντας τη μειοψηφία.

Αντίστοιχα, η επαναφορά της ποσόστωσης φύλου στις υποψηφιότητες, αλλά όχι στις εκλόγιμες θέσεις του Δ.Σ., είναι δώρο - άδωρο. Πολύ απλά, επιτρέψτε μας να πούμε ότι έγινε, μόνο και μόνο, για να κρατηθούν τα προσχήματα της πολιτικής ορθότητας. Η ουσία είναι ότι οι αλλαγές, που επιχειρούνται, δεν ανοίγουν τον αθλητισμό προς τα έξω, ιδιαίτερα τον ερασιτεχνικό αθλητισμό. Δεν ενθαρρύνουν τον κόσμο, τους γονείς, τους φίλους του αθλητισμού, να εμπλακούν με τη διοίκηση. Δεν τους ενθαρρύνει, γιατί, πολύ απλά, έτσι περιχαρακώνετε δικαιώματα ανθρώπων, που έχουν συμφέροντα στο χώρο.

Για τις σχολές προπονητών, στο άρθρο 11, μεταφέρεται η Επιτροπή Ισοτιμιών Διπλωμάτων Προπονητών από τη Γενική Γραμματεία Αθλητισμού στο Εθνικό Κέντρο Αθλητικών Έρευνας και Τεχνολογίας, ένα νομικό πρόσωπο ιδιωτικού δικαίου, με ερευνητικούς και όχι εκπαιδευτικούς σκοπούς, χωρίς στελέχωση, χωρίς προσωπικό, για να υπηρετήσει με αρμόδια αρμοδιότητα. Στο ΕΚΑΕΤ μεταφέρονται, επίσης και οι σχολές προπονητών. Γιατί, κυρίες και κύριοι συνάδελφοι; Γιατί να μη μεταφερθούν οι σχολές προπονητών στα ΑΕΙ φυσικής αγωγής, για παράδειγμα, μέσω κέντρου διά βίου μάθησης, όπως είχε νομοθετήσει ο ΣΥΡΙΖΑ, που είναι και ακαδημαϊκά πιο επαρκές και το πιο λογικό; Υπάρχει έτοιμη λύση, αυτονόητη λύση, με κρατικό έλεγχο, με διαφάνεια, πανεπιστημιακή κάλυψη, σχολές διετείς, με πανεπιστημιακή πιστοποίηση, αλλά εσείς επιλέγετε να κάνετε άλλη μία «μπίζνα», άλλη μία «δουλίτσα», με έναν φορέα καινοφανή, που θα εξυπηρετεί, για ακόμη μία φορά, ημετέρους και συμφέροντα.

Θα έχουμε την ευκαιρία να μιλήσουμε, ξανά, για τα κακώς κείμενα του νομοσχεδίου. Αυτό, όμως, που με ενδιαφέρει να τονίζω, κάθε φορά, είναι ότι για τον αθλητισμό δεν υπάρχει πρόνοια οικονομική, σοβαρή, τουλάχιστον ανάλογη της συγκυρίας, οικονομική ενίσχυση και στήριξη. Βλέποντας αυτές τις διακηρύξεις του Πρωθυπουργού, του κ. Μητσοτάκη, για νέα όπλα, χωρίς διαφάνεια, χωρίς ενημέρωση και συναίνεση για μία απόφαση, που θα κοστίσει τόσο πολύ και τόσα πολλά στην ελληνική κοινωνία, υποπτευόμαστε το πώς και το γιατί. Κύριε Υπουργέ, οφείλετε να απαντήσετε για το ζήτημα της αναδρομικότητας. Ισχύει ή δεν ισχύει. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κ. Οικονόμου.

**ΒΑΣΙΛΕΙΟΣ ΟΙΚΟΝΟΜΟΥ:** Θα συνεχίσω την τοποθέτησή μου ως συνέχεια της πρώτης τοποθέτησης, στην πρώτη συνεδρίαση και θα πάρω, ως αφορμή, τη σημερινή τηλεοπτική εικόνα, που είχαμε, όσοι παρακολουθήσαμε τα πρωινά, τουλάχιστον, της ημέρας. Είδα, λοιπόν, μια κυρία, η οποία έκανε μια βαθύτατη και βαρύτατη ανάλυση του Covid. Τα εξηγούσε, πολύ ωραία. Πέντε λεπτά της είχαν δώσει βήμα, για να εξηγεί, αν πρέπει τα παιδιά να βάλουν τη μάσκα και τέλος πάντων, είχα μείνει έκπληκτος. Λέω αυτή η κυρία, η ιατρός, προφανώς έχει καινοτομίες, γιατί ήταν απορριπτική για τη μάσκα.

Στην ερώτηση, που της έκανε ο παρουσιαστής, «είστε γιατρός», η κυρία είπε «όχι, είμαι μητέρα». Το συνεχίζω και λέω, συνταγματολόγοι, ανά περίοδο, σεισμολόγοι, ανά περίοδο, αυτήν την περίοδο, έχουμε τους λοιμωξιολόγους ! Όλοι είναι ειδικοί και αρμόδιοι. Δεν είναι, όμως, έτσι τα πράγματα, σήμερα δεν συζητούμε για τις θητείες, οι θητείες έχουν λήξει, πριν εννιά μήνες. Τι είπα εγώ, στην πρώτη συνεδρίαση; «Είχαν την ευκαιρία όσοι ήταν αντίθετοι και θεωρούσαν ότι θίγονται, να προσφύγουν». Θα μου πείτε να πω τον τρόπο πως θα γίνει αυτό, ως δικηγόρος. Όχι, να μην το πω, ας έρθουν και σε κανένα γραφείο, να βγάλουμε το ψωμάκι μας λίγο ! Όμως, ξέρουν αυτοί, γιατί έχουν καλές νομικές υπηρεσίες οι λεγόμενοι «θιγόμενοι» και μπορούν να τα φέρουν σε πέρας. Είχαν τη δυνατότητα και το δικαίωμα, εννιά μήνες, αλλά δεν κάνανε καμία κίνηση.

Ακούω, σήμερα, περί ΔΟΕ. Κοιτάξτε να δείτε, στο ελληνικό καφενείο, διαπρέπουν οι Έλληνες Πρωθυπουργοί και οι Προπονητές τριών - τεσσάρων μεγάλων ομάδων. Νομίζω συμφωνείτε ότι όλοι, για μια μέρα, μπορεί να είναι καλοί Πρωθυπουργοί, σε αυτή τη χώρα και όλοι μπορεί να είναι καλοί προπονητές του Ολυμπιακού, του Παναθηναϊκού, της ΑΕΚ, του ΠΑΟΚ, για να μην αδικήσω τις μεγάλες ομάδες μας. Είναι εύκολα τα πράγματα και η συζήτηση για τον αθλητισμό, όχι εγώ δεν θα συμφωνήσω, δεν είναι εύκολη η συζήτηση. Η στοιχειώδης γνώση λέει και θα πρέπει να την ακολουθούμε, κύριε Πρόεδρε, ότι η ΔΟΕ δεν είναι το αρμόδιο όργανο, το οργανωτικό και της οργάνωσης του αθλητισμού παγκοσμίως και εθνικώς. Η ΔΟΕ είναι η Διεθνής Επιτροπή, η οποία, σε αντιστοίχιση με τις Εθνικές Επιτροπές, έχει την ευθύνη της διοργάνωσης Ολυμπιακών Αγώνων.

Ποιος έχει την ευθύνη των εσωτερικών, αλλά και διεθνών εξελίξεων και δραστηριοτήτων των ομοσπονδιών; Οι παγκόσμιες ομοσπονδίες. Η συζήτηση, λοιπόν, μπερδεύει όποιον δεν έχει γνώση των πραγμάτων, αλλά εδώ νομίζω ότι δεν μπορούμε να συζητάμε σε καθεστώς και υπό καθεστώς άγνοιας ! Εδώ, λοιπόν, είμαστε υποχρεωμένοι να πούμε, ότι αν η ΔΟΕ στέλνει μια επιστολή, για το οργανωτικό μιας εθνικής ομοσπονδίας, δεν έχει λόγο, απλά δεν έχει λόγο. Η ΔΟΕ θα απευθυνθεί στην Εθνική Επιτροπή, την Ολυμπιακή, και θα μιλήσει για τα της αρμοδιότητάς της. Αυτά είναι απλά.

Το ξέρω ότι καμιά φορά μπερδεύονται τα πράγματα, γιατί π.χ. όταν η ΔΟΕ έχει τα εβδομήντα έτη όριο ηλικίας, εκεί την ξεχνάμε. Εκεί κάνουμε μια τρίπλα και πάμε στα των ομοσπονδιών παγκόσμιων ή μη. Όταν θέλουμε να πούμε κάτι για τις θητείες, πάμε στη ΔΟΕ και ξαναμπερδεύονται τα πράγματα. Αυτά είναι καλά, αλλά είναι παλαιών αντιλήψεων και δεκαετιών, θα έλεγα εγώ.

Άρα, σήμερα, δεν συζητάμε αυτό, συζητάμε, αν υπάρχουν πολιτικές δυνάμεις σήμερα εδώ στην Αίθουσα, που θέλουν στα εθνικά διακυβεύματα να νομοθετούν οι διεθνείς οργανισμοί. Αλλά αν είναι έτσι, ας δώσουμε τα κλειδιά της χώρας στο ΝΑΤΟ, στην Ε.Ε., στη ΔΟΕ, και εμείς να πάμε σπίτια μας και να περιμένουμε τα νέα από το διεθνή παράγοντα ! Ας αποφασίσουμε τι θέλουμε, γιατί, κατά τόπους και επιμέρους ad hoc τοποθετήσεις, έρχονται σε αντιπαράθεση και σύγκρουση. Άρα, λοιπόν, εμείς έχουμε τη δημοκρατική νομιμοποίηση στο Κοινοβούλιο να αποφασίσουμε τι θα γίνει, στη χώρα, εμείς θα αποφασίσουμε για τα αθλητικά, τα αγροτικά, τα υγειονομικά, εμείς θα αποφασίσουμε, το Εθνικό Κοινοβούλιο, όχι κάποιες ομάδες, οι οποίες, ξαφνικά, αποκτούν ιδιαίτερη νομιμοποίηση, από ποιον;

Εγώ σας το λέω και παρακολουθήστε σας παρακαλώ και τη δημόσια συζήτηση, που γίνεται, πόσοι αντιδρούν γι’ αυτήν την υπόθεση, που σήμερα μιλάμε, κάποιοι ελάχιστοι. Η αθλητική κοινωνία αντιδρά;

Ποια είναι η αθλητική κοινωνία; Ξαναρωτάω, μήπως δεν είναι οι αθλητές; Τους ακούω, όμως, όλους και λένε άλλα πράγματα. Εκεί δεν θέλουμε να ακούσουμε τη φωνή και εργαλειοποιούνται, όταν ακούνε και μιλάνε οι πρωταθλητές μας, οι Ολυμπιονίκες, οι παγκόσμιοι, οι πανευρωπαϊκοί; Εκεί εργαλειοποιούνται; Και αυτός, ο οποίος έχει και ίδιον συμφέρον και μιλάει; Στο όνομα ποιων; 10, 20,50 σωματείων, που μαζεύτηκαν, κάποτε και αυτή είναι η δημοκρατική νομιμοποίηση και δεν είναι της Βουλής, εδώ, σήμερα; Δεν είναι οι γονείς η αθλητική κοινωνία; Τους ρωτήσαμε; Κανένας δεν τους ρωτάει. Όσοι έχουν τα παιδιά τους στον αθλητισμό μέσα, δεν μας ρωτάει κανένας. Το λέω, γιατί έχω και εγώ τα δύο μου παιδιά. Κανένας δεν μας ρωτάει, δεν έχουμε λόγο να πούμε μια κουβέντα. Αλλά, όμως, κάποιοι ξέρουν να μιλάνε, πάντα, γι’ αυτά, για τα οποία καίγεται το κοστούμι τους.

Σήμερα και μέσα από τις διατάξεις τις επιμέρους, ας πούμε, άκουσα, ότι γίνονται κομματικές επιλογές. Μα, αν κατάλαβα καλά, και διαβάζω καλά τα δημοσιεύματα, κ. Υπουργέ, πιο πολύ φωνάζουν αυτοί, οι προερχόμενοι και ορμώμενοι εκ δεξιών του πολιτικού σκηνικού, παρά οι αριστεροί. Τι γίνεται τώρα εκεί; Κομματικές επιλογές είναι; Πέστε μου και εσείς τη θεωρία σας, αλλά, όμως, δεν βλέπω κομματικές οριοθετήσεις, είναι οριζόντιες, κ. Μάρκου και ξέρουμε, γιατί γίνονται οριζόντιες, γιατί είναι άλλου τύπου οι συζητήσεις, που γίνονται. Γιατί; Γιατί είναι θύλακες, οι οποίοι θεωρούν ότι είναι έξω και πέρα από τη δημοκρατική νομιμοποίηση, που σας είπα, πριν από λίγο.

Άρα, λοιπόν, θεωρώ, ότι είναι μια μεγάλη μεταρρύθμιση, είναι μια σοβαρή πρωτοβουλία. Και για να μην υπάρχουν παρεξηγήσεις, κύριε Υπουργέ, στο ποια σωματεία έχουν το δικαίωμα, μέσα από το Μητρώο των σωματείων να συμμετέχουν στις εκλογικές διαδικασίες κ.λπ. και τις αναγνωρίζω, πολύ σωστά, απαντήσατε, ότι δεν είναι μόνο το να πάμε να ψηφίσουμε στα σωματεία, αγαπητέ μου Εισηγητή του Κινήματος Αλλαγής, αν δεν είναι σωστά σωματεία, χαντακώνουν τα παιδιά. Γιατί αυτός, ο οποίος έχει κάνει μια πανελλήνια νίκη, μετά δεν έχει το ποσοστό, για να μπει στο πανεπιστήμιο. Άρα, λοιπόν, το παιδί πρέπει να κοιτάξουμε, πρώτα και όχι την καρέκλα του καθενός. Θέλω να πω, λοιπόν, ότι πρέπει να διευκρινιστεί, συμφωνώ και εγώ, ότι τα σωματεία είναι έγκυρα, σωστά και λειτουργούν όμορφα.

Επίσης, θέλω να πω, ότι πήγατε από τους 15 αθλητές στους 8, στα ατομικά και στα 15 στα ομαδικά. Εγώ, προσωπικά, είμαι οπαδός των 10, να παραμείνει ή να πάει και 12, 13 και 14. Δεν με αφορά οποιαδήποτε άλλη συζήτηση, γιατί είναι μια συζήτηση, η οποία εκδηλώνεται, διά του πανικού και της συγχύσεως. Εγώ, προσωπικά, ειλικρινά σας λέω, ως Βουλευτής το λέω, ότι το όριο ας πάει 10 και 12. Αυτό είναι θέμα του Υπουργού και με το 10 και με το 8, δεν έχω πρόβλημα, σας λέω, λοιπόν, να πάει και έτσι.

Θα ήθελα να αναφερθώ σε κάτι, που είπε ο κ. Μωραΐτης. Κύριε Μωραΐτη, σας παρακαλώ και νομίζω ότι δεν έχετε να χάσετε ούτε σαν πολιτικός χώρος, οι εκπρόσωποι στις γενικές συνελεύσεις να είναι μέλη των διοικητικών συμβουλίων, να αποκτήσουν επιτέλους πρόσωπο. Αυτοί, οι λίγοι, που μιλάνε, στο όνομα της αθλητικής κοινωνίας, τέλος πάντων, αν ξέρουν τίποτα, πολλές φορές, αυτοί, όμως, να έχουν πρόσωπα, να τους ξέρουμε, να τους βλέπουμε. Γιατί έρχονται κάποιοι φαντομάδες και ψηφίζουν, πολλές φορές και λες, «τι είναι ο κύριος αυτός;» Άρα, λοιπόν, με σφραγίδες - σωματεία, αλλά ακόμα και σωματεία, τα οποία στέλνουν ανθρώπους, που δεν έχουν, δεν ξέρουν, ούτε αν η σόλα είναι για το τένις κ.λπ. Άρα, λοιπόν, να αποκτήσουν οι εκπρόσωποι πρόσωπο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Υπουργός.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Αθλητισμού):** Θέλω να πω, κ. Οικονόμου, προς επίρρωση των όσων λέτε, επειδή ακούστηκε από κάποιον εκπρόσωπο ομοσπονδίας νωρίτερα, στην ακρόαση των φορέων, γιατί μειώσαμε τον αριθμό των εν ενεργεία αθλητών σε ατομικά ή ομαδικά αθλήματα, κυρίες και κύριοι συνάδελφοι, αυτό είναι αποτέλεσμα της διαβούλευσης. Και με χαρά, αν επιθυμείτε, θα σας βρούμε, με τους συνεργάτες μας, όλα τα υπομνήματα και τις παρατηρήσεις, που έφτασαν, κυρίως, από σωματεία απομακρυσμένων περιοχών, που έχουν πρόβλημα να συγκεντρώνεται μεγάλος αριθμός ενεργών αθλητών και μας το ζήτησαν, ως χάρη, για να μπορούν και εκείνοι να συμμετέχουν και να έχουν τα δικαιώματα και τις υποχρεώσεις, αλλά κυρίως, τα δικαιώματα, που προκύπτουν, για όλα τα σωματεία, τα οποία θέλουν να είναι νόμιμα, να είναι στο Μητρώο και να έχουν αθλητική αναγνώριση. Οπότε, δεν εξυπηρετούμε κανέναν προσωπικά, παρά μόνο ικανοποιούμε αίτημα απομακρυσμένων ερασιτεχνικών αθλητικών σωματείων. Ήθελα να το πω νωρίτερα, το πρωί και σας ευχαριστώ πολύ, κ. Οικονόμου, που μου το θυμίσατε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει η κυρία Ασημακοπούλου.

**ΣΟΦΙΑ – ΧΑΙΔΩ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, σε ό,τι αφορά τα υπό συζήτηση σημεία του παρόντος θα θέλαμε να αναφερθούμε, ειδικότερα στο άρθρο 6, όπου παρατηρούμε να εισάγεται εξαίρεση, ως προς τις αθλητικές ομοσπονδίες ατόμων με αναπηρία, καθώς το ηλικιακό όριο ορίζεται στο 74ο έτος, ως προς την εκλογή στο διοικητικό συμβούλιο. Προς τι αυτή η φωτογραφική εξειδίκευση;

Περαιτέρω, η ολοένα και αμεσότερη ένταξη των ανθρώπων με αναπηρία, στο χώρο του αθλητισμού και η, μέσω αυτού, παροχή περαιτέρω δυνατοτήτων, για επικοινωνία και κοινωνικοποίηση, είναι σπουδαία δώρα, που οφείλουμε να προσφέρουμε στα άτομα με ειδικές ανάγκες. Η δυσκολία της κοινωνικοποίησης των ανθρώπων αυτών έγκειται, ιδίως, στην προκατάληψη, που οι περισσότεροι έχουν, απέναντί τους. Αυτήν ακριβώς τη διστακτικότητα και επιφύλαξη, απέναντι στους άλλους, έρχεται να άρει ο αθλητισμός. Ο αθλητής με αναπηρία μαθαίνει να προσπαθεί, να αγωνίζεται, μαθαίνει να επιμένει, να διεκδικεί.

Στο άρθρο 8, που αναφέρεται στην Ολομέλεια της Διοίκησης της Ελληνικής Παραολυμπιακής Επιτροπής, μεταξύ άλλων, επισημαίνεται, στην παράγραφο 9ε΄ ότι θα μετέχει και προσωπικότητα εγνωσμένου κύρους, από το χώρο του αθλητισμού, που θα ορίζεται, με απόφαση του αρμόδιου για τον Αθλητισμό Υπουργού, χωρίς άλλες διατυπώσεις. Προφανώς, έχει προεπιλεγεί η συγκεκριμένη προσωπικότητα.

Στο άρθρο 10, σε ό,τι έχει να κάνει, δηλαδή, με την οργάνωση υπηρεσιών ομοσπονδίας, βλέπουμε να εντάσσονται πλέον και λογιστές, κάτι που καταδεικνύει πάλι ότι θα βολευτούν μερικοί δικοί σας.

Εκφράσαμε την έντονη αντίθεσή μας και στην πρώτη συνεδρίαση της Επιτροπής, όσον αφορά στο άρθρο 20, σχετικά με τους προπονητές. Ξεκάθαρα, θα έπρεπε να υπάρχει σχετικό τμήμα στα ΤΕΦΑΑ. Πώς θα εξασφαλίζεται, εξάλλου, η ποιότητα της εκπαίδευσής τους, με την έγκριση περιοδικών σχολών προπονητών;

Ο αθλητισμός είναι η δραστηριότητα εκείνη της οποίας τα οφέλη ήταν παραδεκτά, ήδη, από την Αρχαία Ελλάδα, περιοχή, στην οποία αναπτύχθηκε και μεγαλούργησε στην ιδεατή και αυθεντική μορφή του. Δεν είναι τυχαίο το γεγονός ότι μόνο στην Αρχαία Ελλάδα και μόνο στον τομέα του αθλητισμού χρησιμοποιείται ο όρος «ευγενής άμιλλα». Αυτός ο συναγωνισμός, στην ιδανική του εκδήλωση, δημιουργεί την ανθρώπινη ομάδα, διαφυλάσσοντας, συγχρόνως, με επιτηδευμένη αρμονία, τη μοναδικότητα του προσώπου. Γι’ αυτό οι φορείς αγωγής και παιδείας και η πολιτεία οφείλουν να εδραιώσουν ένα πιο ενάρετο πνεύμα στον αθλητισμό. Εξάλλου, η λέξη «αθλητισμός» προέρχεται και κρύβει μέσα της τη λέξη «άθλος». Πρόκειται για λέξεις συνυφασμένες με την ελληνική πραγματικότητα. Κάθε φορά, που τις αναφέρουμε, μας θυμίζουν τους Αρχαίους Έλληνες και τους Ολυμπιακούς Αγώνες. Εξαιτίας της σπουδαιότητας του αυτής είναι αναγκαίο ο αθλητισμός να είναι περισσότερο ανταποδοτικός, προς την ίδια την κοινωνία.

Εμείς, στην Ελληνική Λύση, πιστεύουμε ότι γι’ αυτό χρειάζονται δύο πράγματα. Πρώτον, ορθολογισμός και δεύτερον, σωστή οργάνωση. Πρόκειται για μία κοινωνική επιταγή και κατ’ επέκταση, για μια υποχρέωση του ατόμου τόσο προς τον εαυτό του, όσο και προς την κοινωνία. Εξάλλου, η αποτελεσματική συνεισφορά του στο κοινωνικό σύνολο και το στίγμα του στην πολιτιστική ταυτότητα είναι αδιαμφισβήτητα. Προωθεί σπουδαίες αξίες, όπως η αμεροληψία, το όραμα, η ηθική αξία των κανόνων. Γι’ αυτό και είναι πιο απαραίτητο η ίδια η κοινωνία να αποτελέσει αθλητικό πυρήνα, να υπάρξουν τα κατάλληλα μέσα, για τη βίωση της πολλαπλής αθλητικής εμπειρίας. Γιατί μιλάμε για ένα ζωντανό κύτταρο της ελληνικής κληρονομιάς και κάτι παραπάνω από απλή εμπειρία. Προσφέρει τη δυνατότητα να καθιερώσει κανείς τις δικές του αξίες, τις οποίες, όμως, μπορεί να επιτύχει, με τη δική του προσωπική προσπάθεια. Αποτελεί τη βάση της πλειονότητας των κοινωνικών επιδράσεων και η δύναμή του είναι πραγματικά μεγάλη. Ας μην την υποτιμούμε. Ας του δώσουμε τη θέση, που του αξίζει, το υψηλότερο βάθρο, δηλαδή. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε την κυρία Ασημακοπούλου. Τον λόγο έχει ο κύριος Κωνσταντίνου Μάρκου, τελευταίος ομιλητής από τους Βουλευτές.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κύριε Πρόεδρε. Ομολογώ, ότι αισθάνθηκα την ανάγκη να αφήσω έναν λανθάνοντα χρόνο, αγαπητοί συνάδελφοι, από την Πλειοψηφία, για να συνέλθετε από τις χειροβομβίδες κρότου – λάμψης, που πέταξε η κυρία Μπακογιάννη και έφυγε. Πραγματικά, με αυτή την έννοια, είπα να μην παρέμβω, αλλά είμαι βέβαιος ότι θα έχει και συνέχεια αυτή η διαδικασία, αυτής της καταδρομικής - θα έλεγα - επίθεσης. Νομίζω ότι πρέπει να αντλήσετε κουράγιο.

Μετά, αισθάνθηκα, πραγματικά, μια πολιτική συμπάθεια, απέναντι στο πρόσωπό σας, η οποία ανετράπη, αμέσως, όταν πάλι ήρθατε να παραπληροφορήστε και με συγχωρείτε, πάρα πολύ, που σας το λέω.

Ήρθατε και είπατε, λοιπόν, ότι τη Σύμβαση Μακολίν, την καθυστερούσε ο ΣΥΡΙΖΑ, επί χρόνια και ότι «ευτυχώς, που ήρθατε εσείς και την επικυρώσατε !» Δεν είναι έτσι, κύριε Υπουργέ και το ξέρετε. Η Σύμβαση Μακολίν καθυστερούσε, διότι είχαν θέσει βέτο τέσσερις χώρες, ανάμεσα στις οποίες η Μεγάλη Βρετανία, η Μάλτα και άλλες δύο. Ρωτήστε να ενημερωθείτε, είχαν βάλει βέτο και ανετράπη αυτό το βέτο, μόλις βγήκε η μεγάλη Βρετανία με το Brexit και τότε η Ευρωπαϊκή Ένωση έδωσε authorities στα ευρωπαϊκά κοινοβούλια να την υιοθετήσουν. Παρακαλώ πολύ, διερευνήστε το και θα δείτε ότι είναι έτσι.

Τώρα, έρχομαι στην ουσία και πολύ σύντομα, πραγματικά, γιατί η ώρα έχει περάσει και είμαστε όλοι κουρασμένοι.

Θα αναφερθώ σε επιμέρους άρθρα. Στο άρθρο 1 α’ . Το είπα και νωρίτερα, σε μια ερώτηση προς τους φορείς. Τα μέλη των αθλητικών σωματείων και ενώσεων οφείλουν να είναι μεγαλύτερα των 18 ετών. Όμως, υπάρχουν αθλήματα, που έχουν αθλητές, οι οποίοι είναι κάτω των 18 ετών. Είναι ανήλικοι. Αυτούς τους δίνουμε τη δυνατότητα, τώρα, να εκπροσωπηθούν. Με ποιο τρόπο; Αυτό είναι ένα κενό, που πρέπει να το διευκρινίσετε.

Είμαστε υπέρ αυτής της ρύθμισης, όμως, με το που θα μείνει έτσι αόριστη, θα δημιουργήσει περισσότερα προβλήματα από κάτι καλό, που πάει να κάνει. Πρέπει να διευκρινίσετε πως θα γίνεται διαδικασία επιλογής των αθλητών, σαν εκπρόσωποι και δεύτερον, τι θα γίνει με τους ανήλικους αθλητές, που θα θελήσουν να είναι εκπρόσωποι.

Ένα δεύτερο θέμα, το οποίο ο αναφέρεται, στο άρθρο 1β΄ και πιο κάτω στο 1η΄ και πιο κάτω στο άρθρο 1 γ΄, για το Καταστατικό της ΔΟΕ. Σε όλα αυτά, θέτετε περιορισμούς, εάν οι ενδιαφερόμενοι έχουν αμετάκλητη καταδίκη. Σας καλούμε να το αλλάξετε. Να θέσετε την τελεσίδικη καταδίκη. Αμετάκλητη καταδίκη, που σημαίνει, να έχει κριθεί από τον Άρειο Πάγο, σημαίνει ότι θέλει μια δεκαετία να κριθεί. Ο κρινόμενος, εκείνη τη στιγμή, για κάποιο πειθαρχικό αδίκημα, έχει τη δυνατότητα, για δέκα χρόνια, περίπου, να συμμετέχει σε όλα τα όργανα. Δείτε τη σημερινή ειδησεογραφία, αναλαμβάνει τη Δόξα Δράμας επιχειρηματίας, εκ Κρήτης, ο οποίος έχει καταδικαστεί 18 χρόνια, για την απαγωγή του εφοπλιστή Παναγόπουλου ! Αυτός ο άνθρωπος, αναλαμβάνει την ιστορική ομάδα της Δόξας Δράμας, γιατί του επιτρέπει αυτό το καθεστώς, που μιλάει για «αμετάκλητη». Σταματήστε το. Δείτε ότι θα προλάβετε καταστάσεις.

Έρχομαι στο 1.4: Κώλυμα διαιτητών-κριτών. Επιτρέψτε μου να σας πω ότι έχω διατελέσει, επί δέκα χρόνια, στην Παγκόσμια Ομοσπονδία Γυμναστικής και στην Ευρωπαϊκή Ομοσπονδία Γυμναστικής, Πρόεδρος Ιατρικής Επιτροπής. Και, ταυτόχρονα, την ίδια εποχή, στην Ελληνική Γυμναστική Ομοσπονδία Γυμναστικής. Δεν είδα, ποτέ, να υπάρχει πρόβλημα κριτών. Ποτέ. Και γι’ αυτό, θα ήθελα να ήταν εδώ, ο Πρόεδρος της Ομοσπονδίας, για να ρωτήσουμε: Αυτός το ζήτησε; Γιατί το να έρθουν κριτές να μπουν μέσα στη διαδικασία των σωματείων είναι τραγικό. Πιστέψτε με. Με λογική. Στη γυμναστική, όπως και κάποια άλλα αθλήματα, κύριε Γενικέ, εσείς είστε πιο εξοικειωμένος, το τελικό αποτέλεσμα είναι μια ποιοτική κρίση. Δεν είναι μια ποσοτική επιτυχία. Δηλαδή, πέρασε το 1,95 στο ύψος, βγήκε πρώτος στα 100. Είναι μια ποιοτική κρίση των κριτών. Αυτό το πρόγραμμα μου φάνηκε και το βαθμολογώ με 9,8. Αυτό το πρόγραμμα το βαθμολογώ με 9,4. Ποιοτικά. Αυτό είναι και γεγονός και δίνει τη δυνατότητα να εισβάλει η διαφθορά, σε αυτό το θέμα.

Εάν, λοιπόν, έχουμε κριτές, που θα είναι, ταυτόχρονα και μέλη στα Δ.Σ. και οι οποίοι θα προσλαμβάνουν τους προπονητές, οι οποίοι θα κρίνονται από τους κριτές, στο αποτέλεσμα, καταλαβαίνετε ότι είναι μια διαδικασία, που δεν είναι καθόλου καλή.

Μεταγραφές αθλητών. Υπάρχει το εξής οξύμωρο. Το θέτω υπόψιν σας. Δεν το θέτετε εδώ, ενώ θα μπορούσατε να το θέσετε. Στα ερασιτεχνικά σωματεία, εάν ένας αθλητής είναι μέλος ενός σωματείου –δεν θυμάμαι ακριβώς, αν είναι μέχρι την ηλικία των 24 ή 26 ετών- αν δεν συναινέσει το σωματείο, δεν μπορεί να πάρει μεταγραφή. Και πολλές φορές, αυτό το γεγονός είναι αντικείμενο και αυτό διαφθοράς.

Κοιτάξτε, τώρα, το οξύμωρο: Στις επαγγελματικές ενώσεις, στις ΠΑΕ, στο ποδόσφαιρο, ο αθλητής ο ανήλικος μπορεί, μόλις συμπληρώσει τα χρόνια, που προβλέπονται για όλους τους αθλητές, να πάρει μεταγραφή, ενώ ο αθλητής της ερασιτεχνικής - αντιλαμβάνεστε τη διαφορά - δεν μπορεί. Άρα, αυτό πρέπει να διορθωθεί.

Και τέλος, εγώ δέχτηκα και την προηγούμενη φορά ότι έχετε καλές προθέσεις στην ανανέωση. Βεβαίως, εδώ, η σημερινή πραγματικότητα μας έβαλε σε κάποιο άλλο παιχνίδι. Είναι αυτό το παιχνίδι, που παιζόταν τον 17ο, 18ο αιώνα, μεταξύ κλεφτών και αρματολών. Ο κλέφτης ήθελε να γίνει αρματολός και όταν ο αρματολός έκανε το αρματολίκι, γινότανε κλέφτης. Εδώ, η διαμάχη, που διημείφθη, μπροστά μας είναι, προφανώς, η Ελληνική Ολυμπιακή Επιτροπή και η θέση του επικεφαλής. Το καταλαβαίνουμε όλοι.

Λέτε, λοιπόν, μέσα στις καλές σας προθέσεις : «Να το ανανεώσω». Ωραία. Ο κύριος εκπρόσωπος της Ομοσπονδίας Καλαθοσφαίρισης είναι στην Ομοσπονδία Καλαθοσφαίρισης Γενικός Γραμματέας ή τανάπαλι, όσα χρόνια είναι και ο νυν Πρόεδρος της Ομοσπονδίας Καλαθοσφαίρισης. Δεν νομίζετε ότι, εφόσον μας βεβαιώσετε ότι ισχύει το ασυμβίβαστο -εμείς έχουμε σηκώσει τα χέρια ψηλά - πρέπει εσείς να μας πείτε τι ισχύει; Εάν και οι υπόλοιποι τιτλούχοι, όπως ο Γενικός Γραμματέας, θα έχουν κάποιο περιορισμό; Και για το μέλλον. Ας αφήσουμε την αναδρομικότητα. Διότι, μετά, ένα δίδυμο, που θα ελέγχει, με τη σταυροδοσία μάλιστα, που θεσπίζετε, την Ομοσπονδία, θα συναλλάσσεται, δύο χρόνια ο ένας, δυο χρόνια ο άλλος και θα κάνουν το παιχνίδι της μεγάλης ανατολικής χώρας, που ξέρετε ποιος είναι πρόεδρος εδώ και 20 χρόνια.

Τελειώνοντας, πείτε μας: Ισχύει η αναδρομικότητα ή όχι; Γιατί φύγαμε περισσότερο μπερδεμένοι, παρά διαφωτισμένοι, με αυτό το χάος, που έγινε, ανάμεσα στις επικοινωνίες σας. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον κύριο Μάρκου. Το λόγο έχει ζητήσει ο Υφυπουργός, κ. Αυγενάκης.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

Περί της αναδρομικότητας, αγαπητέ συνάδελφε, σας παρακαλώ πολύ, πάρτε τα Πρακτικά και διαβάστε τα. Δεν μπορώ να πω πάλι περί της αναδρομικότητας, επειδή το θέτετε, να τοποθετηθώ πάλι. Παρακαλώ, πάρα πολύ, πάρτε τα Πρακτικά. Έχω απαντήσει, νωρίτερα. Μην επαναλαμβάνετε ερωτήματα και δημιουργείτε εντυπώσεις. Επειδή είστε εξπέρ σε αυτό, στις εντυπώσεις, δηλαδή, και όχι στην ουσία, σας παρακαλώ πολύ, να ενημερωθείτε από τα Πρακτικά, διότι έχω δώσει σαφέστατη απάντηση.

Τώρα, βάλατε ζητήματα, τα οποία είναι του προηγούμενου νομοσχεδίου. Και πάλι είστε ανενημέρωτος. Και είναι κρίμα, διότι φαίνεστε διαθέσιμος να κάνετε δουλειά στο Κοινοβούλιο. Λοιπόν, δέστε τα, σας παρακαλώ πολύ. Γιατί βάζετε ερωτήματα, που αφορούν προηγούμενη νομοθέτηση και όχι τωρινή.

Εδώ, είμαστε στη διάθεσή σας για ερωτήματα του σημερινού σχεδίου νόμου, που συζητάμε.

Για τη Σύμβαση Macolin, αγαπητοί συνάδελφοι, είπατε ένα μεγάλο ψέμα. Η Ελλάδα δεν έχει καμία υποχρέωση, ούτε καμία δέσμευση από κανένα βέτο μιας ή τεσσάρων χωρών. Η Ελλάδα, η σημερινή Κυβέρνηση, με τον Κυριάκο Μητσοτάκη, είχε πάρει σαφή εντολή από τον ελληνικό λαό. Θέλουμε κάθαρση, θέλουμε δημοκρατικότητα, θέλουμε νοικοκύρεμα. Το καταλάβαμε και πήγαμε μπροστά. Πήραμε από το συρτάρι τη Σύμβαση Macolin, που την είχαν και οι προηγούμενοι Υπουργοί σας και την ενεργοποιήσαμε. Και παρά τις δυσκολίες με την καραντίνα, τρέξαμε, δουλέψαμε και σήμερα ολοκληρώνεται και ενεργοποιείται μια πλατφόρμα, η οποία, εκ των πραγμάτων, θα κάνει δουλειά και είμαι πολύ χαρούμενος, που θα γίνει σοβαρή δουλειά και θα αντιμετωπίσει πολλά προβλήματα, σε ένα μεγάλο ποσοστό. Μακάρι να τα εξαλείψει όλα, βέβαια, αλλά για να είμαστε ρεαλιστές, σε ένα πολύ μεγάλο ποσοστό, τα χειραγωγημένα παιχνίδια θα αντιμετωπιστούν, σε συνεργασία με τους εμπλεκόμενους στην Ελλάδα, αλλά και στην Ευρώπη.

Για το θέμα του Μητρώου, που αναφέρθηκε ξανά και ξανά. Κάνουμε το αυτονόητο, για όσους δεν καταλαβαίνουν. Το έχουν πει πολλοί, αλλά εμείς το πράττουμε. Αυτή είναι η διαφορά μας. Το πράξαμε, παρά τις αντιδράσεις κάποιων ομοσπονδιών, οι οποίοι, μάλιστα, έφτασαν να πουν ότι πρόκειται για προσωπικά δεδομένα και δεν μπορούμε να σας δώσουμε στοιχεία. Δεν είναι προσωπικό το αρχείο. Ούτε το Μητρώο είναι προσωπική μου υπόθεση, που το είπε και ένας συνάδελφος, στην τοποθέτησή του. Είναι της Γενικής Γραμματείας Αθλητισμού και επαναλαμβάνω θα είναι προσβάσιμο από όλους, σε μερικές ημέρες, τεχνικά αντιμετωπίζεται και ψηφίζεται, έτσι ώστε να είμαστε και νομικά καλυμμένοι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε, κύριε Υπουργέ, για τις διευκρινίσεις. Νομίζω ότι ξεκαθαρίστηκαν πολλά πράγματα. Υπάρχει η πρόθεση για διαφάνεια και ενημέρωση όλων. Άρα, μην έχουν δεύτερες σκέψεις οι συνάδελφοι. Ολοκληρώθηκε η γ΄ συνεδρίαση της Επιτροπής μας.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού**): Αγαπητέ κύριε συνάδελφε, το νομοσχέδιο συζητούμε και όχι επί παντός επιστητού. Παρόλα αυτά, υπάρχει ο κοινοβουλευτικός έλεγχος. Είμαι στη διάθεσή σας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής**): Κύριοι συνάδελφοι, κράτησε όλη τη ημέρα η συνεδρίασή μας – και το πρωί με τους φορείς και το απόγευμα. Η επόμενη συνεδρίαση θα είναι την Τετάρτη, στις 12:00΄, στην Αίθουσα της Ολομέλειας. Δεν είναι με τηλεδιάσκεψη. Το διευκρινίζω προς τους Βουλευτές, που είναι συνδεδεμένοι από απόσταση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Ακτύπης Διονύσιος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Ράπτη Ελένη, Σκόνδρα Ασημίνα, Στυλιανίδης Ευρυπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βερναρδάκης Χριστόφορος, Γκαρά Αναστασία (Νατάσα), Ζεϊμπέκ Χουσεϊν, Μάλαμα Κυριακή, Μάρκου Κωνσταντίνος, Μωραϊτης Αθανάσιος, Σκουρλέτης Παναγιώτης (Πάνος), Σκούφα Ελισσάβετ (Μπέτυ), Τζούφη Μερόπη, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

Τέλος και περί ώρα 18:15΄, λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΣΤΥΛΙΟΣ ΧΡΗΣΤΟΣ ΤΑΡΑΝΤΙΛΗΣ**